አባገዳን ናይ ቴክኒክ ኮሚቴን ናብ መሰልጠኒ ማእከል ዝኣተው አባላት ኦነግ ተዘራሪቦም

ኣባ ገዳን ናይ ቴክኒክ ኮሚቴን ንስልጠና ናብ ማእኸል መሰልጠኒ ጦላይ ምስ ዝኣተው ዕጡቓት ግንባር ሓርነት ኦሮሞ/ኦነግ/ ምዝርራቦም ተፈሊጡ። እቲ ናይ ቴክኒክ ኮሚቴ ንዝቐረቡ ሕቶታት ብምምላስ ካብ ዓቕሙ ንላዕሊ ዝኾኑ ንላዕለዎት ሰበስልጣን ንምቕራብ ምስምምዖም ገሊፆም። ናብ ማእኸል መሰልጠኒ ጦላይ ዝኣተው ዕጡቓት ኦነግ ዝተኣተውሎም ኩሎም መፅብዓታት ከምዘይተፈፀሙ ይገልፁ።ሰንጢ ብዝምል ሳጓ ዝፅዋዕ ኣባል ኦነግ ኣብ ዝሓለፈ ሰሙን ምስ ኣባላት ኮሚቴ ቴክኒክ ምዝርራቡ ይገልፅ። “ንኣስታት ሰለስተ ሰሙናት ኢና ፀኒሕና።ስልጠና እውን ኣይጀመርናን።ኣብ ዝሓለፈ ግዜ ኣባ ገዳታትን ናይ ቴክኒክ ኮሚቴን መፂኦም ናብ ውሽጢ ብዘይ ምእታዎምን ሓዊስካ ቅር ኢሉና እዩ።” ኣብቲ ዝርርብ ዝተልዓሉ ነጥብታት ድሕሪ ስልጠና መፃኢ ዕጫ ዕጡቓት ኦነግ እንታይ እዩ? ሕጂ እውን ሰባት ብሽም ኦነግ ኣብ ክልል ኦሮሚያ ይእሰሩ ኣለው ዝብሉን ካልኦት ምዃኖም ሰንጢ ገሊፁ። ዝተልዓሉ መብዛሕቲኦም ሕቶታት ንመንግስቲ ዝምልከቱ ብምዃኖም ንላዕለዎት ሰበስልጣን መንግስቲ ሕቶታት ሒዞም ምምላሶም ኣባል ኮሚቴ ቴክኒክ ዝኾኑ ኣቶ ሞገስ ኢዳኤ ገሊፆም።እቲ ናይ ቴኪኒክ ኮሚቴ ንዝተልዓሉ ሕቶታት መልሲ ምሃቡ እውን ገሊፆም። “ኣብ ፖሊስታትን ስትራተጂታትን መንግስቲ እዮም ስልጠና ዝውሃቦም ዘሎ።እቲ ስልጠና ዝወስዶ ግዜ ብዝቐርብ ዓይነት ስልጠናን ናይ ሰልጠንቲ ናይ ምቕባል ዓቕሚን ከምዝውሰን ኢና ገሊፅናሎም።ብዛዕባ ኩነታት እቲ ክልል፣ልዕልነት ሕጊን ብዛዕባ መፃኢ ዕድል ስራሕን ኣልዕሊሎም ድሕሪ እቲ ስልጠና መንግስቲ ብትልሚ ሕቶታቶም ከምዝምለሰሎምን ኢና ሓበሬታ ሂብናዮም።” ኣብቲ ኮሚቴ ኣባል ኦነግ ዝኾኑ ኣቶ ኬነሳ ኣያና ኦነግ ነቶም ዕጡቓት ብመልክዕ ሕድሪ ንህዝቢ ኦሮሞን ኣባ ገዳን ካብ ዘረከበሉ ዕለት ጀሚሩ ዘለዎም ሕቶ ብኣባ ገዳ ኣቢሎም እምበር ብቐጥታ ከቕርቡ ኣይክእሉም’ዮም ኢሎም ። ዕጡቓት ኦነግ ምስቲ ኮሚቴ ድሕሪ ምዝርራቦም ዝሓለፈ ሶኑይ ስልጠና ምጅማሮም ናይቶም ዕጡቓት ኣባል ሰንጢ ንድምጺ ኣሜሪካ ገሊፁ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ካብ መጥቓዕቲ ተኹሲ ኒውዝላንድ ዝተረፉ ኢትዮጵያዊ ብዛዕባ’ቲ ፍጻመ ይዛረቡ

ኣብ ዝሓለፈ ዓርቢ ኣብ እዋን ጸሎት ዓርቢ ኣብ ክልተ መሳጊድ ኒውዝላንድ ከተማ ክራይስትቸርች ኣብ ዝተፈጸመ መጥቓዕቲ ተኹሲ ካብ መንጎ ዝቖሰሉ ኢትዮጵያዊያን ከምዝርከብዎም ተገሊጹ። ኣብ ዝሓለፈ ዓርቢ ኣብ ኒውዝላንድ ከተማ ክራይስት ቸርች ሓደ ዕጡቕ ኣብ ልዕሊ ክልተ መሳጊድ ኣብ ልዕሊ ኣምነቲ ተኹሲ ከፊቱ 50 ሰባት ቀቲሉ ካልኦት 30 ሰባት ቆሲሎም። ኣብቲ እዋን’ቲ መጥቓዕቲ ኣብቲ መስጊድ ካብ ዝነበሩ ብህይወት ካብ ዝተረፉ ኢትዮጵያዊ ኣቶ ዓብደልቃድር አባገሮ ሓደ’ዩ። ንሶም ብዛዕባ’ቲ ኩነታት ንድምጺ ኣሜሪካ ቋንቋ ኣፋን ኦሮሞ ዝሃብዎ ቃል ኣብዚ ምስማዕ ይክኣል። No media source currently available


ዘይሕጋዊ ስደት ዜጋታት ደው ንምባል ዝዓለመ መድረኽ ምኽክር ኣብ ከተማ መቐለ ተኻይዱ

ንሕርሻዊ ስራሕቲ ብምባል ካብ ኢትዮጵያ ናብ ሱዳን ብዘይሕጋዊ መንገዲ ዶብ ዝሰግሩ ዜጋታት ብሕጋዊ መስርሕ ንምእታው ዝዓለመ ብምትሕብባር ዩኒቨርስቲ መቐለን ዩኒቨርስቲ ገዳሪፍ ሱዳን ዝተዳለወ መድረኽ ኣብ ከተማ መቐለ ተኻይዱ። ኣብቲ ዝተኻየደ መድረኽ ብዘይሕጋዊ መንገዲ ናብ ሱዳን ዝሰግሩ ዜጋታት ኣካላውን ስነ ኣእምሮኣዊን ፀገም ከም ዘጋጥሞም ተሓቢሩ። ኣብ ነፍሲ ወከፍ ዓመት ካብ ክልላት ትግራይን ኣምሓራን ብኣማኢት አሸሓት ዝቑፀሩ ዜጋታት ንሕርሻዊ ስራሕቲ ብዝብል ብዘይ ሕጋዊ መንገዲ ዶብ ኢትዮጵያ ተሳጊሮም ናብ ሱዳን ይኸዱ ኣለዉ።  በዚ ድማ እዞም ዜጋታት ኣብ ኢድ ደላሎ ብምውዳቕ ምግልታዕ ይበፅሖም እዩ። ነዚ ንምትራፍ መንግስታት ክልትኤን ሃገራት ኣብዚ ጉዳይ ሕጊ ንምውፃእ ኣብ ዝገብርዎ ዘለው ፃዕሪ እታዎት ዝኸውን መድረኽ ምኽክር ብምትሕብባር ዩኒቨርስቲታት መቐለን ገዳሪፍን (ሱዳን) ኣብ ከተማ መቐለ ዋዕላ ተኻይዱ። ኣብ ኤጀንሲ ኢሚግሬሽንን ሓላፊ ኣተሓባበሪ ኬላታት ዶብ ኣይተ ግርማይ የማነ ብሰንኪ ዘይሕጋዊ ምንቅስቃስ ዜጋታት ጉድኣት ይበፅሖም ኣሎ ኢሎም። ንሶም ብተወሳኺ እዚ ዘይሕጋዊ ምስግጋር ሰባት ንምክልኻል ኣብ ዝግበር ፃዕሪ ምሁራን ዘካይድዎም መፅናዕትታት ንመንግስቲ ብምቕራብ ለውጢ ኣብ ምምፃእ ሓጋዚ እዩ ኢሎም። ኣብቲ ዘተ ተወከልቲ መንግስቲ ሱዳንን ምሁራንን ዝተሳተፉ ክኾኑ ከለው ካብ ኢትዮጵያ ድማ ተወከልቲ መንግስቲን ካብ ዩኒቨርስቲታት መቐለ፣ ባህር ዳርን ጎንደርን ዝመጹ ምሁራን’ውን ተሳተፍቲ ኔሮም። ኣብቲ መድረኽ ፅሑፍ ካብ ዘቕረቡ ዳይሬክተር ኢንስቲትዩት መፅናዕቲ ስነ ህዝቢ ዩኒቨርስቲ መቐለ ዶክተር ክንፈ ኣብርሃ ኣብ ዝሓለፉ 10 ዓመታት ካብ ኢትዮጵያ ልዕሊ 1.5 ሚሊዮን ዜጋታት ብዘይሕጋዊ መንገዲ ካብ ሃገር ምውፀኦም ተዛሪቦም ካብዚኦም እቶም ልዕሊ 30 ሚእታዊት ካብ ትግራይ ዝተሰደዱ ምኻኖም ዩኒቨርስቲኦም ዘካየዶ መፅናዕቲ ጠቒሶም ተዛሪቦም። በዚ ስደት ልዕሊ 1.1 ቢሊዮን ዶላር ዘይሕጋውያን ደላሎ ከምዝወሰዱ በቲ መፅናዕቲ ተረኺቡ ኢሎም። ናይ ጉልበት ስራሕ ንምስራሕ ብዝብል ካብ ኢትዮጵያ ናብ ሱዳን ብዘይሕጋዊ መንገዲ ዝሰግሩ ዜጋታት ብብዝሒ ኣለዉ ዝበሉ ዶክተር ክንፈ እዚ ዝኸውን ዘሎ ነዞም ዜጋታት ዘተኣናግድ ሕጊ ስለ ዘየሎ እዩ ኢሎም። ብተመሳሳሊ መድረኽ ኣብ ካርቱም፣ ገዳሪፍን ባህርዳርን ተኻይዱ ከምዝነበረ ተሓቢሩ። ምክትል ፕረዚደንት ዩኒቨርስቲ ገዳሪፍ ኢብራሂም ዓብደልሰላም ከምዚ ዓይነት መድረኽ ንክልቲኤን ሃገራት ዓብዪ ኣበርክቶ ኣለዎ ክብሉ ገሊፆም። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ተመዛበልቲ ጌድኦ በጺሖም፡ መስርሕ ሓገዝ ዝተሰናኸለ ብሰንኪ ጸጥታ’ዩ እውን ኢሎም

ቀዳማይ ሚንስትር ኣብይ ኣሕመድ ካብ ዞባታት ምብራቕን ምዕራብን ጉጂ ተመዛቢሎም ኣብ ዞባ ጌዲኦ ከተማ ገደብ ንዝተዓቕቡ ተመዛበልቲ በጺሖም። ቀ/ሚ ኣብይ መስርሕ ሓገዝ ዝተሰናኸለ ብሰንኪ ፀገም ፀጥታ ምዃኑ ገሊፆም።ተመዛበልቲ ብወገኖም ዘለዎም ቅሬታ ገሊፆም ኣለው። ኣብ ጌዲኦ ተመዛቢሎም ኣብ ከቢድ ፀገም ዝርከቡ ብኣሽሓት ዝቑጸሩ ተመዛበልቲ ንዝለዓለ ጥምየት ተቓሊዖም ኣለው።ኣደ 10 ቆልዑ ዝኾና ወ/ሮ ውዴ ኣበራ ቆና ካብ ዝነብራሉ ዞባ ምብራቕ ጉጂ ወረዳ ቀርጫ ልዕሊ ክልተ ግዜ ከምዝተመዛበላ ይገልፃ።ኣብዚ ሕጂ እዋን ንዝለዓለ ጥምየት ከምዝተቓልዓ ይዛረባ። “ናብዚ ካብ እንመፅእ 10 ህፃናት ሞይቶም ኣለው።ሽዱሽተ ሰብኡትን ክልተ ደቂ ኣንስትዮን እውን ብጥምየት ሞይቶም።ንበልዖ ዋላ ሓደ ነገር የለን።ገንዘብ’ውን የብልናን።ዋላ ሓደ ሰብ ዝሓገዘና የለን።በዓልቤተይ ሞይቱ፤10 ቆልዑት ኣለውኒ።ካበይ ኣምፂኤ’ሞ ከብልዖም? ስጋይዶ ቆሪፀ ክህቦም ኮይነ?” ንሰን እቶም ህፃናት ነብሶም ወዲኦም ተጎዲኦም ይርከቡ ድሕሪ ምባል ይነብራሉ ዝነበራ ከባቢ ልሙዕ ምስ ምዃኑ ሰሪሐንን ተዓንጊለንን ይነብራ ከምዝነበራ ተዛሪበን። ካብ ዞባ ምብራቕ ጉጂ ወረዳ ቀርጫ ብተደጋጋሚ ከምዝተመዛበሉ ዝገለፁ ኣቶ ተስፋየ ታምሩ እውን ሰብኣዊ ሓገዝ ዝገበረሎም ዋላ ሓደ ወገን የለን፤መንግስቲ እውን ካብ ላዕሊ ክሳብ ታሕቲ ርእዩ ከምዘይርኣየ ኮይኑ’ሎ ኢሎም። “ኣጋጢሙና ዘሎ ፀገም ጥምየት እዩ።ንሰርሖ የለን፣ጠሚና።ዝሞተ ሰብ 100 ይኸውን።መደቀሲና እውን እዚ ትርኢዎ ዘለኹም እዩ።ጥር ትብል ሓገዝ እውን ኣይረኸብናን፤ዳኛ የብልናን።” ኣቶ ተስፋየ ወሲኾም ህፃናት ካብ ጥምየት ብተወሳኺ ብዝተፈላለዩ ተመሓላለፍቲ ሕማማት ይጥቅዑ ከምዘለው ሓቢሮም። “ውግእ ኣመዛቢሉና’ሎ።ንበልዖ ኣይንረክብን ዘለና።ብሰንኪ እዚ ኣብፅንኩር ፀገም ኢና ንርከብ።” እቲ ፀገም ኣብ ዝተፈላለዩ ከባቢታት ዞባ ጌድኦ ተዓቑቦም ዝርከቡ 178 ሽሕ ዜጋታት ተመሳሳሊ እዩ።ድምጺ ኣሜሪካ ኣብቲ ከባቢ ብኣካል ተረኺቡ ከምዘረጋገፆ ኣብ ቤት ክርስቲያን ጎቲ ቃለ ህይወት ጥራሕ ልዕሊ 12 ሽሕ ዜጋታት ተዓቑቦም ንሕሱም ጥምየት ተቓሊዖም ምህላዎም አረጋጊጹ’ሎ። ብሕፅረት መግቢ ኣዝዮም ዝተጠቕዑ ኣዒንቶም ክገልፁ ዘይኽእሉ ህፃናት፣ስኣን ዓቕሚ ካብዝደቀሳሉ ዘይንቀሳቐሳ ደቂ ኣንስትዮ ኣለዋ።ህፃናት ይሞቱ ከምዘለው እውን እቶም ተመዛበልቲ ይዛረቡ። ሚንስትር ሰላም ኢትዮጵያ ወ/ሮ ሙፈሪያት ካሚል ኣብ ዞባ ጊዲኦ ወረዳ ገደብ ኣዕቑቦም ንዝርከቡ ሰባት ከምዝበጽሓን ንተመዛበልቲ ሓገዝ ከምዝግበረሎምን ገሊፀን ኣለዋ።መንግስቲ ነባሪ ፍታሕ ንምምፃእ የካይዶ ዘሎ ፃዕሪ ኣሐይሉ ክቕፅለሉ እዩ ኢለን። ቀዳማይ ሚንስትር ኢትዮጵያ ኣብይ ኣሕመድ ትማሊ ሰንበት ኣብ ዞባ ጌዲኦ ወረዳ ገደብ ዝርከቡ ተመዛበልቲ ዝርከብሉ ኩነታት ተዓዚቦም ኣለው። No media source currently available  እዚ ናይ ትማሊ ሰንበት ምብፃሕ ህዝቢ ጌዲኦ ካብ ምብራቕን ምዕራብ ዞባታት ጉጂ ምምዝባል ካብ ዝጅመር ቅድሚ ሸሞንተ ኣዋርሕ ቀዳማይ ሚንስትር መፂኦም ዘይምርኣዮም ይልዓል ንዝነበረ ቅሬታ ዝምልስ ነይሩ ። ኣብ ወረዳ ገደብ ዝርከቡ ልዕሊ 96 ሽሕ ተመዛበልቲ ወኪሎም ምስ ቀዳማይ ሚንስትር ኣብይ ተራኺቦም ፣ኣብ ልዕሊ መንግስቲ ዘለዎም ቅሬታ ገሊፆም። ኣብዚ ኣዚዩ ፀገም ከምዘለኹም መንግስቲ ፈሊጡ’ሎ ዝበሉ ቀዳማይ ሚንስትር ኣብይ ኣሕመድ ካብ ግዚያዊ ሓገዝ ብተወሳኺ ነባሪ መፍትሒ ንምርካብ ጻዕርታት ይካየድ ከምዘሎ ገሊፆም። “ሎሚ ዝተመዛበለ ፅባሕ ንባዕሉ ምምዝባሉ ኣይተርፍን።ናይ ግዜ ጉዳይ እዩ።ስለዘይጠቕም ንዕኡ ገዲፍና ናብ ልምዓት ክንኸይድን ነባሪ ፍታሕ ዝመፀሉ ኣገባብ ምስ ናይ ክልቲኡ ህዝብታት ኣባ ገዳታት፣ዓበይቲ ዓዲን መራሕቲ ሃይማኖትን ክንመኻኸር ኢና።ምስ መሪሕነት ኦሮሚያን ደቡብ ህዝብታትን ክንመኻኸር ኢና።ነባሪ ፍታሕ ንምርግጋፅ ፃዕሪ ክግበር እዩ።” ቅድሚ ሎሚ ሓገዝ ንምቕራብ ዘይተኸኣለ ብሰንኪ ፀገም ፀጥታ እዩ ዝበሉ ቀዳማይ ሚንስትር ኣብይ ንዜጋታት ዘመዛበሉን ዝቐተሉን ክቕተሉ ዝገበሩን ናብ ሕጊ ክቐርቡ እዮም ኢሎም። ቀዳማይ ሚንስትር ኣብይ መፂኦም ስለዝረኣዩዎም እቶም ተመዛበልቲ ኣመስጊኖም ኣለው። ዝለዓለ ጥምየት ዘጋጠሞምን ኣብ ኣዝዩ ሕማቕ ኩነታት ዝርከቡን ኣብ ጉተት ዝርከቡ ተመዛበልቲ ግን መፂኡ ዝርኣዮም በዓል ስልጣን መንግስቲ የለን ክብል ናብቲ ቦታ ዝኸደ ወኪል ድምጺ ኣሜሪካ ይሕብር። ምሉእ ትሕዝቶ ኣብዚ ምስማዕ ይክኣል። No media source currently available


ኣኼባ ኣካየድቲ ስራሕ ክታበት ምብራቕን ደቡባዊ ሃገራት ኣፍሪቃ ኣብ ኣስመራ ተኸፊቱ

ኣኼባ ኣካየድቲ ክታበት ምብራቕን ደቡብን ሃገራት ኣፍሪቃ ሎሚ 18 መጋቢት/2019 ኣብ ሆቴል ኣስመራ ፓላስ ተኸፊቱ። ኣብዚ ብናይ ሕቡራት ሃገራት ትካል ህጻናት ኣድሕን (ዩኒሴፍ)ን ውድብ ጥዕና ዓለምን ዝተመወለን ንስለስተ መዓልታት ዝጸንሕ ኣኼባ ዝተፈላለዩ ናይ ውድብ ሕቡራት ሃገራት ቤ/ጽ ወከልትን ሓለፍትን፡ወኪል ውድብ ጥዕና ዓለም፡ላዕለዎት ሰበ ስልጣን መንግስቲ ኤርትራ፡ዲፕሎማት፡ካብ 20 ሃገራት ኣፍሪቃ ዝተወከሉ ኣካየድቲ ስራሕ ክታበት ከምኡ’ውን ካብ ዝተፈላለዩ ሃገራት ዝመጹ 16 ወከልቲ መሻርኽትን ይሳተፉ ኣለዉ።  ቀንዲ ዕላማ ናይዚ ንፈለማ እዋን ኣብ ኣስመራ ዝካየድ ዘሎ ዓመታዊ ኣኼባ ፡ኣብ መንጎ ኣባል ሃገራት ናይ ስራሕ ተመክሮ ንምልውዋጥን ዓመታዊ ገምጋም ስራሕ ብምግባር ኣብ ዝቕጽል ዓመት ዝትግበሩ መደባት ንምሕንጻጽ ከምዝኾነ ሓደ ካብቶም ኣወሃሃድት ናይቲ ኣኼባ ዝኾነ ሓላፊ መደብ ሸፈነ ክታበት ኤርትራ ኣቶ ቴድሮስ ይሕደጎ ንድምጺ ኣሜሪካ ተዛሪቡ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ መንጎ ዝተሓምሸሻ ናይ ኢትዮጵያን ኢንዶኖዢያን ነፈርቲ ምምስሳል ከምዘሎ ተገሊጹ

ኣብ መንጎ ዝተሓምሸሻ ናይ ኢትዮጵያን ኢንዶኖዢያን ነፈርቲ ቦይንግ 737 MAX 8 ንፁር ምምስሳል ከምዘሎ ናይ ኢትዮጵያ ሚንስትር መጎዓዚያ ትማሊ ሰንበት ገሊፀን። ናይ ኢትዮጵያ ሚንስትር መጉዓዝያ ወ/ሮ ዳግማዊት ሞገስ ንጋዜጠኛታት ኣብ ዝሃብኦ መግለፂ ብላክ ቦክስ ተባሂሉ ዝፅዋዕ መአከቢ ሓበሬታ በረራ ቁፅሪ 302 መንገዲ ኣየር ኢትዮጵያ ኩሉ ሓበሬታ ኣብ ፅቡቕ ኩነታት ኣሎ ኢለን። ንሰን እቲ ዝተባህለ ምምስሳል ግን መብርሂ ኣይሃባሉን።ወ/ሮ ዳግማዊት ከምዝሓበርኦ መባእታዊ ፀብፃብ 157 ሰባት ዝቐተለ ናይ ዝሓለፈ ሰሙን ሓደጋ ምሕምሻሽ ነፋሪት መንገዲ ኣየር ኢትዮጵያ ኣብ ውሽጢ 30 መዓልታት ክወፅእ እዩ ኢለን። No media source currently available  ቅድሚ እዚ ብላክ ቦክስ ምርካቡ ኣብ መንጎ 189 ተሳፈርትን ሰራሕተኛታት እታ ነፋሪትን ዝሞትሉ ናይ ጥቅምቲ ናይ ኢንዶኖዢያ ላይን ኤር ነፋሪትን ነፋሪት መንገዲ ኣየር ኢትዮጵያን ምምስሳል ከምዝነበረ ብዙሓት ክገልፁ ፀኒሖም እዮም። እዚ ከምዚ ኢሉ እንከሎ ስነ ስርዓት ቀብሪ እቶም ኣብቲ ሓደጋ ዝሞቱ 17 ኢትዮጵያዊያን ትማሊ ሰንበ ኣብ ኣዲስ ኣበባ ተፈጺሙ። ሬሳ ዝሞቱ ብዘይምርካቡ ስድራቤትን ፈተውትን ሓደ ኪሎ ሓመድ ዝሓዘ ናይ ሬሳ ሳንዱቕ ኣብቲ ስነ ስርዓት ምቕባሮም’ውን ተገሊጹ’ሎ።


ኣብ ኢትዮጵያ ዝርከቡ ተወዳደርቲ ፓርቲታት ሰነድ ቃል ኪዳን ተፈራሪሞም

ኣብ ኢትዮጵያ ዝርከቡ ተወዳደርቲ ፓርቲታት ትማሊ ሓሙስ ሰነድ ቃል ኪዳን ተፈራሪሞም። እዚ ኣሰራርሓ ብዓይነቱ ፍሉይ ተባሂሉ’ሎ። ኹሎም አባላት ኢህወዲግን ሰራሕተኛታት መንግስቲን ንምንቅስቃስ’ቶም ፓርቲታት ከየተዓናቅፉ ቀዳማይ ሚንስትር ኣጠንቂቆም ኣለው። እቲ ዝተፈረመ ሰነድ ቃል ኪዳን ተግባራዊ ምስ ዝኸውን ኣብዚ እዋን’ዚ ኣብታ ሃገር ንዝረአ ዘሎ ስእነት ሰላም ኣዝዩ ከመሓይሾ ይኽእል’ዩ ክብላ አካቢት ቦርድ ምርጫ ወ/ሮ ብርቱካን መዲቅሳ ገሊጸን። 107 ዝኾኑ ተወዳደርቲ ፓርቲታት ነቲ 20 ዓንቀጻት አለዎም ሰነድ ምፍራሮም ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


መርመርቲ ኣቪየሽን ስባር ነፋሪት ዘደልድል አካል ዝወደቐት ነፋሪት ኢትዮጵያ ኣብ ዘይልሙድ ቦታ ምርኻቦም ገሊጾም

መርመርቲ ኣቪየሽን ዝተወሰነ ስባር ሚዛን ናይታ ነፋሪት ክድልድል ዝገብር ኣካል (stabilizer) ዝወደቐት ነፋሪት መንገዲ ኣየር ኢትዮጵያ ኣብ ዘይልሙድ ቦታ ረኺቦም። ብዛዕባ እቲ ሓደጋ ዝፈልጡ ምንጭታት ከምዝገለፁዎ ናይቲ ስቴብላይዘር ቦታ ኣብ ዝሓለፈ ጥቅምቲ ዝተሓምሸሸት ጀት ላየንር ኤር ኢንዶኖዥያ ዝመሳሰል እዩ ይብሉ። ብብላክ ቦክስ ዝፍለጥ መአከቢ ሓበሬታ ናይ በረራ ዳታን መቕረፂ ድምፅን ናይታ ነፋሪት ንምርመራ ናብ ፈረንሳይ ተላኢኹ’ሎ። ብሳተላይት ዝተመዝገበ ጭብጥታት፣መረዳእታታ ወይ ሓቅታት ከምዝሕብሮ በረራ ቁፅሪ 302 መንገዲ ኣየር ኢትዮጵያን በረራ ቁፅሪ 610 ላየን ኤየርን ናይ ብራኸ ምቅይያር ማለት እውን ንላዕልን ታሕትን ይብላ ከምዝነበራን ኣብረርቲ ናይተን ነፈርቲ ንነፈርቶም ክቆፃፀሩ ይቃለሱ ከምዝነበሩን ዝሕብር እዩ።ክልቲኦም ፓይለታት ናብዝተበገስሉ መዕረፎ ነፈርቲ ንምምላስ ፍቓድ ሓቲቶም ነይሮም። ኣሜሪካን ካልኦት ልዕሊ 30 ሃገራትን ድሕሪ ኩሎም 157 ተሳፈርቲ ዝሞትሉ ምሕምሻሽ ነፋሪት ኢትዮጵያ ንቦይንግ 737 ማክስ 8 ነፈርተን ከይበራ ኣጊደን ኣለዋ።ኣብ ዝሓለፈ 29 ጥቅምቲ 2018 እውን ኣብ ኢንዶኖዢያ ብዘጋጠመ ተመሳሳሊ ሓደጋ ኩሎም 189 ተሳፈርትን ሰራሕተኛታት እታ ነፋሪትን ሞይቶም እዮም። ቦይንግ ናይ ኣስታት 5,000 ቦይንግ 737 ማክስ ነፈርቲ ካብ ዓደግቲ ትእዛዝ ተቐቢሉ ነይሩ።እቲ ኩባኒያ ኣብ ቅድሚኡ ፋይናንሳያዊ ፀገም ከጋጥሞ ይኽእል እዩ ዝብሉ ወገናት’ውን ኣለው። ብዝተኣሳሰረ ዜና ናይ ኣሜሪካ ፕረዚዳንት ዶናልድ ትራምፕ ብዛዕባ ዘሕዝን ምሕምሻሽ ቁፅሪ በረራ 302 መንገዲ ኣየር ኢትዮጵያ ንቀዳማይ ሚንስትር ኢትዮጵያ ኣብይ ኣሕመድ ብስልኪ ከምዘዘራረቡዎም ካብ ዋይት ሃውስ ዝበፅሐና መግለፂ ሓቢሩ። ቀዳማይ ሚንስትር ኣብይ ንስድራን ፈተውን ኣብቲ ሓደጋ ዝሞቱ ሸሞንተ ኣሜሪካዊያን ሓዘኖም ዝገለጹ ክኾኑ ከለው ፕረዚዳንት ትራምፕ ብወገኖም ነቲ ምርመራ ምሕጋዞምን ኣመስጊኖምዎም። ፕረዚዳንት ትራምፕ ንዝጠፍአ ህይወት ሓዘኖም ብምግላፅ ኣሜሪካ ምስ መንግስቲ ኢትዮጵያ ነዊሕ ዝፀንሐ ምሕዝነት ንምቕፃል ዘለዋ ድልውነት ገሊፆም።


ፈረንሳን ኬንያን ናይ 3 ቢልዮን ዩሮ ስምምዕ ተፈራሪመን

ኬንያ ናጽነታ ካብ ትረኽብ ንመጀመርያ ጊዜ ሎሚ ሓሙስ ናብታ ሃገር ዝበጽሑ ፕረዚደንት ፈረንሳ ኢማኑኤል ማክሮን ምስ ናይ ኬንያ መዘነኦም ኡሁሩ ኬንያ ኣብ ዝተፈላልየዩ ናይ ብሕቲን ህዝባዊ ናይ ትሕቲ ቅርጺ ፕሮጀክትታት ስምምዕ ፈሪሞም። እቲ ኣብ መንጎ ናይ ፈረንሳ ኩባንታታት መንግስቲ ኬንያን ዝተበጽሓ 3 ቢልዮን ዩሮ ዝዋግኡ ስምምዕ ካብ ዋና ከተማ ናይሮቢ ናብ ጄሞ ኬንያታ ዓለምለኸ መዓርፎ ነፈርቲ ዝርግሓ ዘለዎ መንገዲ ባቡር ምህናጽ ዝሓወሰ ምኳኑ ተፈሊጡ’ሎ። No media source currently available  ፕረዚደንት ማክሮ ኣብቲ ናይ ኬንያ ዑደቶም ኣብ ዝሃብዎ ቃል ሃገሮም ንህዝቢ ኬንያ ዘርብሕንን ፍትሃዊ ዝኾነ ናይ ንግዲ ዝምድና ከምዝደልዩ ብምግላጽ “እቲ ዝበለጸ ናይ ወፍሪ ዓይነት ነቲ ወፍሪ ትቕበል ሃገር ሉዓላዊነትን ዘኽብርን ነባሪን ምስ ዝኸውን’ዩ” ኢሎም። ፕረዚደንት ኬንያታ ብወገኖም "ምህናጽ’ቲ መንገዲ ባቡር ንብሚልዮን ዝቑጸሩ ሰባት ህይወት ዝቕይር’ዩ” ድሕሪ ምባል ኣብ 2021 ስራሕ ከምዝጅምር’ውን ኣፍሊጦም። ብተወሳኺ ፈረንሳ ንሓደ ካብ ዓበይቲ ጎደናታት’ታ ሃገር ንምምሕያሽ ናይ 1.6 ቢልዮን ዩሮ ውዕል ምስ ሰበስልጣን ኬንያ ከምዝተዘራረቡ ተፈሊጡ’ሎ። ፕረዚደንት ኢማኑኤል ማክሮ ኣቐዲሞም ኣብ ጅቡቲን ኢትዮጵያን ምብጽሖም ይፍለጥ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያን ፈረንሳን ምህናጽ ሓይሊ ባሕሪ ዝሓወሰ ሓያለ ስምምዕ ተፈራሪመን

ኢትዮጵያን ፈረንሳን ሓይሊ ባሕሪ ኢትዮጵያ ንምህናጽ ሓዊሱ ኣብ መዳይ ምክልካል:ወፍሪ: ቁጠባን ታሪኻዊ ሓድግታት ኣብ ምሕብሓብን ዝብሉ ስምምዓት ተፈራሪሞም። እዚ ስምምዕ ዝተገብረ ፕረዚደንት ፈረንሳ ኢማኑኤል ማክሮ ኣብ ኢትዮጵያ ናይ ክልተ መዓልታት ዑደት ኣብ ዘካየድሉ’ዩ። No media source currently available  ፕረዚደንት ማክሮን ቀዳማይ ሚንስትር ኣብይን ነዚ ዝተገብረ ስምምዓት ኣብ ሓባራዊ መግለጺኦም አረጋጊጾም ኣለው። ትማሊ ወግዓዊ ናይ ስራሕ ዑደት ንምክያድ ኢትዮጵያ ዝአተው ፕረዚደንት ፈረንሳ ኢማኑኤል ማክሮን ንጥንታዊ ታሪኻዊ ኣብያተ ክርስትያን ላሊበላ በጺሖም። ምሉእ ትሕዝቶ ኣብዚ ምስማዕ ይክኣል። No media source currently available


ርእይቶ ዝተፈላለዩ ወገናት ኣብ ምሻጥ ታሪኻዊ ቦታ ሆቴል ኣብርሃ ካስትል

ኣብ ክልል ትግራይ ከተማ መቐለ ዝርከብ ታሪኻዊ ቦታ ሆቴል ኣብርሃ ካስትል ካብ ኢድ መንግስቲ ንትካል ትእምት ዝኾነ ሱር ኮንስትራክሽን ምሻጡ መዘራረቢ ዛዕባ ኮይኑ ኣሎ። ኣብ ከተማ መቐለ ካብ ዝርከቡ ታሪኻዊ ቦታት ሓደ እዩ። እንዳ ደጃት ኣብርሃ (ኣብርሃ ካስትል)ይበሃል። እዚ ታሪኻዊ ቦታ ናብ ኢድ መንግስቲ ኣትዩ ኣገልግሎት ሆቴል እናሃበ ፀኒሑ። ኣብ ቀረባ እዋን እቲ ሆቴል ግቡእ ክትትል ኣይግበረሉን ዘሎ ብዝብል ንውልቀ ሰብ ሃብቲ ንምሻጥ ጨረታ ወፂኡ ኣካል ትእምት ዝኾነ ሱር ኮንስትራክሽን ነቲ ጨረታ ስዒሩ ከምዝወነኖ ዝገልፅ ሓበሬታ ምውፅኡ ስዒቡ ኣዘራራቢ ኮይኑ ኣሎ።  ኣቦ መንበር ዓረና ትግራይ ኣይተ ኣብርሃ ደስታ "እዚ ታሪኻዊ ቦታ ሃብቲ ህዝቢ ብምዃኑ ህዝቢ እዩ ክውንኖ ዝግባእ" ይብሉ። ኣብርሃ ካስትል ንትእምት ምሻጥ እውን ትኽክል እዩ ኢሎም ከምዘየኣምኑ እዮም ተዛሪቦም። ሆተል ኣብርሃ ካስትል ኣብ ትሕቲ ትካል ሆቴላት ግዮን ኮይኑ ብመንግስቲ ፌደራል ናተመሓደረ ዝፀንሐ ኮይኑ ካበ ቅድሚ 5 ዓመታት ጀሚሩ ድማ ኣብ ትሕቲ ቢሮ ባህልን ቱሪዝምን ኮይኑ እናተመሓደረ እዩ ፀኒሑ። ሓላፊት ቢሮ ባህልን ቱሪዝምን ትግራይ ወይዘሮ ብርኽቲ ገብረመድህን እቲ ሆቴል በቲ ዝድለ መንገዲ ክለምዕ ብዘይ ምኽኣሉ እዩ ካብ ኢድ መንግስቲ ክወፅእ ዝተገበረ ኢለን። ቅድሚ ሐዚ ዝተኻየዱ ክልተ ግዘ ጨረታታት ሰብ ውልቀ ሃብቲ ተዓዊቶምሉ ዝነበረ ንምንታይ እዩ ተሰሪዙ ኢልና ሓቲትናየን " እቲ ቐሪቡ ዝነበረ ዋጋ ብምንኣሱን ካልኦት ክማልኡ ዝግበኦም ረቛሒታት ብዘይምምልኦም እዩ" ኢለን። ንትእምት እቲ ትካል ንምሻጥ ፖለቲካዊ ውሳነ እዩ ዝብል ይለዓልዩ ኢልና ድማ ሓቲትናየን። እቲ ብኣሰራርሓ ከይዲ ጨረታ ዝተፈፀመ እምበር ፖለቲካዊ ኣይኮነን ኢለን። እቲ ካብ መሸጣ ዝተረኸበ 175 ሚሊዮን ብር ናብ መንግስቲ ትግራይ ኣታዊ ምዃኑ ተገሊፁ እዩ። ነቲ ሆቴል ዝዓደገ ትካል ሱር ኮንስትራክሽን ኣካያዲ ስራሕ ዝኾኑ ኣይተ ታደሰ የማነ ብቐፃሊ ትካሎም ዝሓዞ ትልሚ ክገልፁልና ዝገበርናዮ ፃዕሪ ኣይሰመረን። ኣብ ናይ ውልቀኦም ፌስቡክ ገፅ ዘስፈርዎ ፅሑፍ ከምዘመላኽቶ "ኣብቲ ታሪኻዊ ሆቴል ዝስርሑ ስራሕቲ በብደረጅኡ ህዝቢ እናዘተየሎም ዝስርሑ እዮም" ኢሎም፡፡ እቲ ነባር ታሪኻዊ ሆቴል ከምዘይፈርስን እቲ ዝሕሰብ ሓዱሽ ልምዓትውን ነቲ ነባር ታሪኻዊ ህንፃ ብዘጉልህ መንገዲ ከምዝህነፅ ኣረጋጊፆም። ምሉእ ትሕዝቶ ኣብዚ ምስማዕ ይክኣል። No media source currently available


“እግዚኣብሄር ሃበ፡እግዚኣብሄር ወሰደ” ወላዲ ኣብራሪ ዝወደቐት ነፋሪት መንገዲ ኣየር ኢትዮጵያ

ብቕድሚ ትማሊ ሰንበት ኣብ ከባቢ ቢሾፍቱ ኢትዮጵያ ወዲቓ ዝተሓምሸሸት ነፋሪት መንገዲ ኣየር ኢትዮጵያ ጠንቂ ዝምርምር ኮሚተ ተመስሪቱ ስርሑ ከምዝጀመረ ሚንስትሪ መጉዓዝያ ኢትዮጵያ ኣፍሊጡ’ሎ። ኣብቲ ከይዲ ምርመራ ዝካፈል ጉጅለ ምርመራ ካብ እስራኤልን ኣሜሪካን አዲስ አበባ ኣትዩ’ሎ። ወላዲ ካፒቴን ያሬድ ጌታቸው (ኣብራሪ እታ ነፋሪት) ዶ/ር ጌታቸው ተሰማ ብዛዕባ ወዶምን ይዛረቡ። ገለ ወለዲ፡ቤተሰብን ፈተውትን መወቲ ሎሚ እታ ነፋሪት ኣብ ወደቐትሉ ከባቢ ከምዝተራእዩ ኣገልግሎት ዜና ሮይተርስ ሓቢሩ’ሎ። ካልእ ኣብ መንገዲ ኣየር ኢትዮጵያ ንኣስታት 40 ዓመታት ዘገልገሉ ኣብዚ ሕጂ እዋን ኣብ ጥሮታ ዝርከቡ ካፒቴን አንተሁነኝ ሞገስ ብዛዕባ’ቲ መንገዲ ኣየር ኢትዮጵያን በረራ ነፈርቲን ተመክሮኦም ኣካፊሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ወለዲ፡ስድራ ቤትን ፈተወትን መወቲ ዝወደቐት ነፋሪት መንገዲ ኣየር ኢትዮጵያ ናብቲ ቦታ ይበጽሑ

ወለዲ፡ስድራቤትን ፈተወትን መወቲ ብሰንበት ዝወደቐት ነፋሪት መንገዲ ኣየር ኢትዮጵያ ሎሚ ሶሉስ ናብቲ ቦታ ይበጽሑ ምህላዎም ተገሊጹ። ኣደ ሓንቲ በቲ ሓደጋ ካብ ዝሞታ አባላት’ታ ነፋሪት ዝኾነት ኣያንቱ ግርማ እታ ነፋሪት ናብ ዝወደቐትሉ ቦታ ብምብጻሕ ዝምጸትሉ ምክንያት ከምዚ ክትብል ተረድእ። “እቲ ዘጋጠመ ኮይኑ እዩ እንተኾነ ሬሳ ጓለይ ይደልይ ኣለኹ። ንጓለይ ብሰላም ከዕርፋ ይደልይ ኣለኹ። ናብዚ ቦታ ዝመጻእኹ ጓለይ ህይወታ ዝሰኣነትሉ ቦታ ንምርኣይ’ዩ”ትብል። No media source currently available  ካልእ ኣብቲ ቦታ ዝተረኽበ ዓርኪ ኣብራሪ’ታ ነፋሪት ካፒቴን ያሬድ ምዃኑ ዝገለጸ ተፈሪ እክል ምስሊ’ቲ ፓይለት ካብ ቴሌፎኑ እንዳረኣየ ከምዚ ይብል። “ዋላ’ዃ ሬሳ ያሬድ ክንረኽብ እንተዘይኸአልና ንዓርክና ዝግባእ ክብሪ ንምሃብ ኢና ኣብዚ ተረኺብና ዘለና። ናብዚ ህይወቱ ዝሰኣነሉ ቦታ ብምምጻእ ክንፋነዎ ኢና መጺና። ንእግዚኣብሄር ዝፈርሕ ቅኑዕ ሰብ እዪ ኔሩ። ዝፈልጦ ዘበለ ቅኑዕ፡ሰናይ ሰብ ምንባሩ ይምስክር። እግዚኣብሄር ኣብ የማኑ ይቐበሎ” ኢሉ። ካልእ ሓውን አዲኡን በቲ ሓደጋ ዝሰኣነ ሶማላዊ ኑረዲን መሓመድ “ኣደይን ሓወይን እየ በዚ ሓደጋ ስኢነ። ሕጂ ኢና መጺና። ክልቲኦም መንግስታት ሓገዝ ይገብሩልና ኣለው። አባላት ኤምባሲ’ውን ክመጹ ንጽበዮም ኣለና”ኢሉ። አባላት መንገዲ ኣየር ኢትዮጵያ በቲ ሓደጋ ንዝሞቱ ትማሊ ሶኑይ ናይ ዝኽሪን ሽምዓን ስነ ስርዓት አካይዶም ኔሮም። እዚ ከምዚ ኢሉ ከሎ ካብ ዝተፈላለዩ ሃገራት ዝተዋጽኡ ሰብ ሞያ ናብቲ ቦታ ይኣትው ከምዘለው’ውን ኣገልግሎት ዜና ሮይተርስ ሓቢሩ’ሎ። ናይ ኣሜሪካን እስራኤልን ሰብሞያ ናብቲ ቦታ ምብጽሖም ተፈሊጡ’ሎ። ብሰንበት ካብ አዲስ አበባ ናብ ኬንያ ትበርር ዝነበረት ቦይንግ 737 ማክስ 8 ዝዓይነታ ነፋሪት መንገዲ ኣየር ኢትዮጵያ ድሕሪ ምብጋሳ ሽዱሽተ ደቓይቕ ኣብ ከባቢ ቢሾፍቱ ብምውዳቓ 149 ተሳፈርቲን 8 አባላት መንገዲ ኣየርን ብምሉኦም ም ሟቶም ይፍለጥ።


ፕረዚዳንት ፍረንሳ ኢማኑኤል ማክሮን ኣብ ሰለስተ ሃገራት ቀርኒ ኣፍሪቃ ክበጽሑ’ዮም

ፕረዚዳንት ፍረንሳ ኢማኑኤል ማክሮን ኣብ ሰለስተ ሃገራት ቀርኒ ኣፍሪቃ ዑደት ክበጽሑ’ዮም። ዕላማ'ቲ ንኣርባዕተ መዓልታት ዝፀንሕ መገሽኦም፡ ፈረንሳይ ምስቲ ከባቢ ዝህልዋ ወታደራዊ፡ንግዳዊ፡ባህላውን ከባቢያዊ ሓለዋን ምትእስሳር ንምስፋሕን ቻይና ሓዊሱ ኣብቲ ዞባ ይንቀሳቐሳ ንዘለዋ ሓደሽቲ ተዋሳእቲ ንምብዳህን እዩ። ናይ ማክሮን ዑደት ፅባሕ ሶሉስ ብኣዲስ ኣበባ ብምጅማር ምስ ቀዳማይ ሚንስትር ኣብይ ኣሕመድ፡ፕረዚዳንት ሳህለወቅ ዘውዴ፡ከምኡ እውን ምስ ኣቦ መንበር ኮሚሽን ሕብረት ኣፍሪቃ ሙሳ ፋቂ መሓማትን ክዘራረቡ እዮም።ድሕሪ ናይ ኢትዮጵያ ዑደቶም ድማ ኣብ ኬንያን ጅቡትን ክበፅሑ እዮም።


ዋጋ ዕዳጋ ቦይንግ ብ12 ሚእታዊት ምጉዳሉ ተገሊጹ

ኣፍራዪ ነፈርቲ ቦይንግ ዝኾነ ኩባንያ ድሕሪ ትማሊ ሰንበት ዘጋጠመ ምሕምሻሽ ነፋሪት መንገዲ ኣየር ኢትዮጵያ ሎሚ ሶኑይ ዋጋ ዕዳጋ እቲ ኩባንያ ብ12 ሚእታዊ ከምዝወረደ ተፈሊጡ። መንገዲ ኣየር ቻይና፡ኢንዶኖዥያን ኢትዮጵያን ትማሊ ሰንበት ዝተሓምሸሸት ነፋሪት ቦይንግ 737 MAX 8 ዝዓይነተን ነፈርቲ ብግዚያዊነት ካብ ኣገልግሎት በረራ ደው ከምዘበልወን ዝበፅሐና ዜና ሓቢሩ።ቦይንግ 737 MAX 8 ዓይነት ነፋሪት ኣብ ዝሓለፈ ጥቅምቲ ካብ ጃካርታ ምስተልዓለት ድሕሪ ሒደት ደቓይቕ ናብ ባሕሪ ጃቫ ተሓምሺሻ ምስ ወደቐት ኣብ ውሽጣ ዝነበሩ ኩሎም 189 ሰባት ምሟቶም ይዝከር። ቦይንግ ድሕሪ ናይ ትማሊ ሰንበት ሓደጋ ኣብ ዘውፅኦ መግለፂ በቲ ሓደጋ ዝተሰምዖ ሓዘን ገሊፁ’ሎ። መግለፂ ቦይንግ ብምውሳኽ ናይ ቴክኒክ ሓገዝ ንምሃብ ሓደ ጉጅለ ቴክኒክ እቲ ሓደጋ ምሕምሻሽ ናብ ዘጋጠመሉ ቦታ ክልእኽ ምዃኑ'ውን ኣፍሊጡ’ሎ።


ሳንዱቕ ሓበሬታ(ብላክ ቦክስ) ዝወደቐት ነፋሪት መንገዲ ኣየር ኢትዮጵያ ተረኺቡ

ናይታ ትማሊ ሰንበት ወዲቓ ዝተሓምሸሸት ነፋሪት መንገዲ ኣየር ኢትዮጵያ ሳንዱቕ ሓበሬታ ( ብላክ ቦክስ) ከምዝተረኽበ ተገሊጹ። ኢትዮጵያ ንዝኽሪ እቶም ኣብ ሓደጋ ነፋሪት ቦይንግ 737 ማክስ 8 ዝሞቱ 157 ሰባት መዓልቲ ሓዘን ሎሚ አዊጃ’ላ። በቲ ሓደጋ ዝሞቱ ሰባት ዜጋታት ልዕሊ 30 ሃገራት ምኳኖም’ውን ተፈሊጡ’ሎ። እታ ሓደጋ ነፋሪት ካብ ከተማ አዲስ አበባ ናብ ናይሮቢ ኣብ ትበረሉ እዋን ዘጋጠመ ክኸውን ከሎ ካብ መዓርፎ ነፈርቲ ቦሌ ካብ ትብገስ ድሕሪ ሽዱሽተ ደቓይቕ ኣብ ከባቢ ቢሾፍቱ ምሕምሻሻ ይፈልጥ። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ተመሳሳልነት ሓደጋ ቦይንግ 737 ነፈርቲ መገዲ ኣየር ኢትዮጵያን ኢንዶነዥያን

ትማሊ ሰንበት ዘጋጠመ ሓደጋ ምሕምሻሽ ነፋሪት መገዲ ኣየር ኢትዮጵያ፥ ምስ ቅድሚ ሓሙሽተ ወርሒ ማለት ኣብ ወርሒ ጥቅምቲ ኣብ መገዲ ኣየር ላዮን ናይ ኢንዶነዥያ ዘጋጠመ ሓደጋ ተመሳሳሊ ምንባሩ ይግለጽ ኣሎ። ንኽልቲአን ነፈርቲ ዘጋጠመን ሓደጋ ምሕምሻሽ ንምፍላጥ ዋላ እቲ መርመራ ዛጊት ይቕጽል እንተሎ ኣብ ሓጺር ግዜ፥ ኣብ ትሕቲ ንቡር ኩነታት ኣየር እሞ ኸኣ ኣብ ሓደስቲ ነፈርቲ ብምግጣሙ ኣቓልቦ ሓያሎ ስሒቡ ይርከብ። ተመሳሳልነት ሓደጋ ክልቲአን ነፈርቲ ኣብ ክልቲኡ ሓደጋታት ምሕምሻሽ ዘጋጠመን ነፈርቲ ስርሓት ቦይንግ ዝተባህለ መፍረ ነፈርቲ ኮይነን: ዓይነተን ድማ ቦይንግ 737- MAX 8 ዝተባህላ እየን። ክልቲአን ነፈርቲ ሒደት ደቓይቕ ድሕሪ ንቕሎ እየን ወዲቐን። ካብ መዕርፎ ነፈርቲ ጃካርታ ዝተበገሰት መገዲ ኣየር ላዮን 610 ናይ ኢንዶነዥያ ክትወድቕ እንከላ ምስኣ ተሳፊሮም ዝነበሩ 189 ሰባት ምስታ ነፋሪት ኣብ ባሕሪ ጥሒሎም ሞይቶም። ካብ መዕርፎ ነፈርቲ ቦሌ ኣዲስ ኣበባ ዝተበገሰት መገዲ ኣየር ኢትዮጵያ ET302 ብተመሳሳሊ ምስኣ ዝነበሩ 157 ሰባት ብሙሉኦም ምስ ምሕምሻሽ እታ ነፋሪት ሞይቶም። ክልቲአን ነፈርቲ ሓደስቲ ምንባረን ድማ ይሕበር ኣሎ። መገዲ ኣየር ኢትዮጵያ ነታ ዝተሓምሸሸት ነፋሪቱ ቅድሚ ኣርባዕተ ወርሒ ከምዝተረከባ እዩ ኣፍሊጡ። ቦይንግ 737 ዝዓይነተን ነፈርቲ ተመሓይሸንን ማዕቢለንን ዝቐረባ ነባራት ዓይነት ነፈርቲ ኮይነን: ብዘለወን ቁጠባ ሃልኪ ነዳዲ: ናይ ባርዕ መቆጻጸሪ ናውትን ካልኦትን ብልጫታትን ኣብ ዕዳጋታት መገዲ ኣየር ጠለብ እናረኸባ ክመጻ ዝጸንሓ ዓይነት ነፈርቲ እየን። እዘን ብራብዓይ ወለዶ ማለት Fourth Generation ተባሂለን ዝፍለጣ ዝተመሓየሻ ነፈርቲ ቦይንግ 737 ኣብ 2011 ክፈርያ ምጅማረን ድማ ይሕበር። ኣብ ዝሓለፈ ሽድሽተ ወርሒ ጥራይ ምስ ናይዚ ትማሊ ምሕምሻሽ ነፋሪት መገዲ ኣየር ኢትዮጵያ ክልተ ነፈርቲ ብተመሳሳሊ ኣገባብ ብምውዳቐን: ኣብ ልዕሊ እዘን ቦይንግ 737 ዝተባህላ ናይ ድሕነት ስክፍታታተን ዓሪጉ ይርከብ። በዚ ድማ መገዲ ኣየር ቻይና ከምኡ’ውን መንገዲ ኣየር ኢትዮጵያ ኩለን ኣብ ትሕቲኡ ዝንቀሳቐሳ ቦይንግ 737- 8 ከይበራ ትእዛዝ ምምሕልላፉም ተገሊጹ። ቦይንግ ዝተባህለ ኣፍራይ እተን ነፈርቲ ድማ ድሮ ሕቶታት ይውሕዘሎ ምህላው ዝተፈላለዩ ማዕከናት ዜናታት ሓበሮም ኣለው።


157 ሰባት ዝጸዓነት ነፋሪት መገዲ ኣየር ኢትዮጵያ ብምውዳቓ ኩሎም ተሳፈርቲ ሞይቶም

ቦይንግ 737 ዝዓየነታ ነፋሪት መገዲ ኣየር ኢትዮጵያ ካብ መዕርፎ ነፈርቲ ቦሌ ተበጊሳ ናብ ናይሮቢ ኬንያ ኣብ እተምርሐሉ ዝነበረት ግዜ ብዘጋጠማ ሓደጋ ከምዝወደቐትን ኩሎም ጽዒናቶም ዝነበረት ተሳፈርቲ ድማ ከምዝሞቱ ተገሊጹ። እታ ነፋሪት ሓጺር ድሕሪ ምብራራ ቢሾፍቱ ኣብ ዝተባህለ ቦታ ከምዝተሓምሸሸት መንግስታዊ መራኸቢ እታ ሃገር ኣረጋጊጹ። ብመሰረት ዝተረኽበ ሓበሬታ: እታ ነፋሪት ዜጋታት 33 ሃገራት ጺዒና ኣብ በረራ ከምዝነበረት ክፍለጥ ከሎ: ካባታቶም ድማ 32 ኬንያውያን፤ 18 ካናዳውያን፤ 9 ኢትዮጵያውያንን 8ኣመሪካውያንን ዝርከብዎም ካብቶም ዝሞቱ ምዃኖም ድማ ክፍለጥ ተኻኢሉ። ሓደጋ ምሕምሻሽ ዘጋጠማ ቦይንግ 737- MAX 8 ዝዓየንታ ነፋሪት መገዲ ኣየር ኢትዮጵያ ኣብ ሰዓታት ናይ ንግሆ ሎሚ ሰንበት በረራ ዝጀመረት ክትኸውን እንከላ: ሽዱሽተ ደቒቕ ድሕሪ ንቕሎኣ ካብ መቖጻጸሪ ራዳር ምስዋራ ብተወሳኺ ተገሊጹ። መንገዲ ኣየር ኢትዮጵያ ነታ ነፋሪት ኣብ ዝሓለፈ ወርሒ ሕዳር ብዕድጊ ካብ ዝተረከበን ሓደስቲ ነፈርቲ ምዃና ብተወሳኺ ክፍለጥ ተኻኢሉ ኣሎ። ቤት ጽሕፈት ቀዳማይ ሚኒስተር ኢትዮጵያ ብስም መንግስትን ህዝብን ኢትዮጵያ ንስድራቤትን ፈተወትን መወቲ ናይታ ኣብ ስሩዕ በረራ እንከላ ሓደጋ ዘጋጥማ ነፋሪት ዝተሰምዖም መሪር ሓዘን ገሊጹ። ብተመሳሳሊ ኤምባሲ ኣሜሪካ ኣብ አዲስ አበባ ብስም ህዝብን መንግስቲን ኣሜሪካ ከምኡ'ውን አባላት'ቲ ኤምባሲ ንፈተወትን ቤተሰብን ግዳያት ምጽንናዕ ተመንዮ። ዋና ጸሓፊ ሕቡራት ሃገራት ኣንቶኒ ጉተረስ ብወገኖም በቲ ዘጋጠመ ሓደጋ ዝተሰምዖም ሓዘን ብምግላጽ ንፈተወትን ቤተሰብን ግዳያት ምጽንናዕ ተመንዮም ንህዝብን መንግስቲን ኢትዮጵያን እውን ናይ ሓዘን መልእኽቲ ኣመሓላሊፎም ኣለው።


ዶ/ር ወርቅነህ ገበየሁ ሓጋዚ ዋና ጸሓፊ ሕ/ሃ ኮይኖም ተሸይሞም

ሚኒስትር ወጻኢ ኢትዮጵያ ዶ/ር ወርቅነህ ገበየሁ ረዳት ዋና ጸሓፊ ሕቡራት ሃገራት ኮይኖም ንክሰርሑ ብዋና ጸሓፊ ሕ/ሃ ኣንቶንዮ ጉተረዝ ተመዚዞም። ሚድያታት መንግስቲ ኢትዮጵያ ከምዝገለጸኦ 'ዶ/ር ወርቅነህ ናብ'ዚ ክብ ዝበለ ሓላፍነት ዝበቅዑ፣ ኢትዮጵያ ኣብ ቀርኒ ኣፍሪቃ ሰላምን ርግኣትን ንክዓስል ከምኡውን ኣብ ምዕዋት ሸቶታት ነባራይ ምዕባለ ሕ/ሃ ልዑል ኣበርክርቶ ስለዝነበራ'ዩ'። ሚኒስትር ወጻኢ ኢትዮጵያ ብወገኑ ኣብ ዝዘርገሖ መግለጺ 'ውሳነ ዋና ጸሓፊ ኣንቶንዩ ጉተረዝ፣ ኢትዮጵያ ኣብ ብርክት ዝበሉ መድረኻት ዛጊድ ንዝነበራ ተግባራት ኣፍልጦ ዝሃበ ምዃኑ ሓባሪ'ዩ' ኢሉ'ሎ። ዶ/ር ወርቅነህ ገበየሁ ኣብ ኬንያ ንዝማእከሉ ቤት ጽሕፈት ሕ/ሃ ናይ ምምራሕን ምትሕብባርን ሓላፍነት ክርከቡ'ዮም። ቤት ጽሕፈት ሕ/ሃ ኣብ ኬንያ ክሳብ 5 ሽሕ ሰራሕተኛታትን 16 ትካላትን ዝሓቐን'ዩ።


ዶ/ር አምባቸው መኮንን ዋና ኣመሓዳሪ ክልል ኣምሓራ ኮይኖም ተመዚዞም

ቤት ምኽሪ ብሄራዊ ክልላዊ መንግስቲ ክልል ኣምሓራ ንናይ ኣቶ ገዱ ኣንዳርጋቸው ናይ ስልጣን ምልቃቕ ሕቶ ብምቕባል ንዶ/ር ኣማባቸው መኮነን ዋና ኣማሓዳሪ ገይሩ ሸይሙዎም። ንሰለስተ መዓልታት ክካየድ ዝቐነየ ስሩዕ ኣኼባ ቤት ምኽሪ ክልል ኣምሓራ ሎሚ ኣኼብኡ ክዛዝም ከሎ ንኣቶ ገዱ ኣንዳርጋቸው ናይ ስልጣን ምልቃቕ ሕቶ ብምቕባልን ኣብ ክንድኦም ንዶ/ር ኣምባቻው ኣመኮነን ዋና ኣማሓዳሪ ገይሩ ሸይሙዎም ኣሎ። ዶ/ር ኣማባቸው መኮነን ቃለ መሓላ ምስ ፈፀሙ ኣብዘስምዕዎ መደረ ትኹረት ዝቕፅል ናይ ስልጣን ዘመኖም ፅኑዕ መሓውር መንግስቲ ምምስራት፣ናይ ለውጢ ኣመራርሓ ምህናፅን ኣብቲ ክልል ሕግን ስርዓትን ምስፋንን ክኸውን እዩ ኢሎም። “ምስዞም ተግባራት ብዝተኣሳሰረ ትኹረት ተዋሂቡዎ ዝስራሕ ካልእ መሰረታዊ ስራሕ ህዝብና ሕጊ ንከኽብር፣ሕጊ ክኽበር ክገብርን ብሕጊን ሕጊን ጥራሕ ክምራሕን ብምግባር መሰረታዊ መንግስታዊ ስርዓት ናይ ምኽባርን ልዕልነት ሕጊ ናይ ምርግጋፅን ስራሕ ክኸውን እዩ።” ሰላም ኣብ ኩለመዳያዊ ልምዓት ዘለዎ ኣወንታዊ ኣበርኽቶ ዝለዓለ ስለዝኾነ ሓገዝኩም ኣይፈለየና ድሕሪ ምባል ረብሓ ህዝቢ ኣምሓራ ንምኽባር ምውዳብ ወሳኒ እዩ ኢሎም። “መሰል፣ረብሓ፣ክብርን ነፃነትን ህዝቢ ኣምሓራ ንምኽባር ፍቱን መፍትሒኡ ምውዳብን ምምይያጥን ምዃኑ ብምእማን ክልልና ነዚ ምቹእ ክኸውን ብዕቱብ ክንሰርሓሉ ምዃንና ደጊምና ክነረጋግፀልኩም ንፈቱ።” ኣቶ ገዱ ኣንዳርጋቸው ኣብ ዘስምዕዎ ናይ ስንብት መደረ ኣብ ዝሓለፉ ሓሙሽተ ዓመታት ናይ ስልጣን እዋኖም ኣብ ማሕበራዊ ቁጠባውን ፖለቲካዊ ጉዳያትን ናይቲ ክልል ተረባሕነት ህዝቢ ንምርግጋፅ ዘዕግብ ስራሕ ምስርሖ ገሊፆም። ውሽጣዊ ሓድነት ህዝቢ ኣምሓራ ምሕያል ቅድሚ ኩሉ ዝርአ ኣጀንዳ ክኸውን ኣለዎ እውን ኢሎም። “ውሽጣዊ ሓድነት ዘይብሉ ህዝቢ ብቑፅሪ እንተበዝሐ እውን ክንዲ ድላዩ ንዋታውን ተፈጥሮኣውን ሃብቲ እንተሃለዎ እውን ከዕውት ኣይክእልን እዩ።ስለዝኾነ ካብ ዘይተዓረየን ዝተበታተነን ኣተሓሳስባ ብምውፃእ ኣብ ዙሪያ ናይ ሓባር ህልውንኡ ዘረጋግፅ፣ምስ ካልኦት ሕውነት ክፈጥርን ከሐይልን ዝኽእለሉ ሰላማዊ፣ዴሞክራሲያውን ልምዓታውን ኣጀንዳ ክተኣኻኸብ ኣለዎ።” ምስ ጎረባብቲ ክልላት ኣብ ሰላም፣ፍቕርን ምክብባርን ዝተመስረተ ሓድነት ምሕያል የድሊ እዩ ዝብሉ ኣቶ ገዱ ኣብ መንጎ ህዝብታት ትግራይን ኣምሓራን ዘሎ ርክብ ሓቃውን ዘለኣለማውን እዩ፤ብፍሉይ ትኹረት እውን ክረአ ኣለዎ ኢሎም። እዞም ክልተ ህዝብታት ብታሪኽ፣ብሃይማኖት፣ብባህልን ህንፀት ሃገርን ዝተፈላለየ ርክብ ዘለዎምን ዘኹርዕ ናይ ሓባር ክብሪ ክሃንፁ ዝፀንሑን ኣሕዋት ህዝብታት እዮም እውን ኢሎም።እዚ ፅቡቕ ርክብ ካብ እዋን ናብ እዋን እናተሸርሸረ እቲ ሓደ ነቲ ካልእ ብጥርጣረ ዝርየአሉን ኣብ ስግኣት ዝተመስረተ ርክብ እናሰፍሐን መፂኡ’ሎ ኢሎም። እዚ ክኸውን ዝኽኣለ ብደረጃ መሪሕነት ንኣምሓራ ዝፀልእ ሱር ዝሰደደ ኣተሓሳስባ ምትሓዙ ጥራሕ ዘይኮነስ ህዝቢ ኣምሓራ ካብ ጨቋኒ ስርዓት ብፍሉይ ተረባሒ ከምዝኾነ ብኻልኦት ናይ ኢትዮጵያ ህዝብታት ብጥርጣረ ክርአ ዝተጋገየ ፕሮፖጋንዳ ብምዝርግሖም እዩ ኢሎም። “ካብ ቀረባ እዋን ጀሚሩ ድማ ኮነ ተባሂሉ ንህዝቢ ትግራይ ኣብ ስግኣትን ጥርጣረን ዘእቱ ኣብ ሓሶት ዝተመስረተ ‘ኣምሓራ ክወረካ እዩ’ ዝብል ወፍሪ ናይ ክልቲኦም ህዝብታት ርክብ ዘሕርፍፍ ተተሊሙ ይስርሐሉ’ሎ።ብኻልእ ወገን ድማ ብሽም ህዝቢ ኣምሓራ እናምሓሉን እናተገዘቱን ህዝቢ ትግራይ ንስግኣት ዘቃልዑ መግለፂታትን ዘይእርኑብ ፕሮፖጋንዳን ነቲ ኩነታት እናጋደዶ ምዃኑ ክፍለጥ ኣለዎ።በዚ ኣጋጣሚ ንህዝቢ ኣምሓራ ከመሓላልፎ ዝደሊ መልእኽቲ ካብ ክልቲኡ ኣንፈታት ዝንዛሕ ፅልኢ ዝሓዘሉ ወፍርታት ኣብ ትግራይ ዝርከብ ሰሪሑ ዝሓድር ህዝቢ ሓቃዊ ፈታዊኻ ምዃኑ እዩ።” ርክብ ህዝቢ ኣምሓራን ትግራይን ዘለኣለማዊ እዩ ዝበሉ ንሶም ምስ ወሰንን መንነትን ዝተኣሳሰሩ ሕቶታት ሰላማዊ፣ሕግን ታሪኽን መሰረት ብምግባር ብድልየት ህዝቢ ተመስሪቱ ምፍታሕ ዝክኣል ምዃኑ ብፅኑዕ እኣምን እየ ኢሎም። ብኻልእ ዜና ድማ ኮምቴ ፈፃሚ ስራሕ ዴሞክራሲያዊ ፓርቲ ኣምሓራ ናይቲ ፓርቲ ሓላፊ ቤት ፅሕፈት ኣቶ ምግባሩ ከበደ ብማዕረግ ዋና ኣማሓዳሪ ናይቲ ክልል ጠቓላሊ ዓቃቢ ሕጊ ገይሩ ሸይሙዎም። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ብኣደ-መንበር ንኡስ ኮሚቴ ኣፍሪቃ ዝምራሕ ጉጅለ ልኡኽ ባይቶ ኣሜሪካ: ኣብ ኤርትራን ኢትዮጵያን ዝገበሮ ዑደት ዛዚሙ ተመሊሱ

ብኣደ-መንበር ንኡስ ኮሚቴ ኣፍሪቃ ዝምራሕ ጉጅለ ልኡኽ ባይቶ ኣሜሪካ: ኣብ ኤርትራን ኢትዮጵያን ዝገበሮ ዑደት ዛዚሙ ናብ ዋሺንግተን ዲሲ ተመሊሱ`ሎ። ዕላማ`ቲ ዑደት፡ ሰላምን ምርግጋእን ቀርኒ-ኣፍሪቃ ንምድጋፍን እተን ሃገራት ዘካይድኦ ዘለዋ ምምሕያሻዊ ለውጥታት ብምድናቕ: ኣብ ምኽባር ሰብኣዊ መሰላት`ውን ከተኩራ ንምብርትታዕ ምዃኑ ተገሊጹ`ሎ። ካብ ካሊፎርንያ ዝተወከለት ኣባል ባይቶ ኣሜሪካ ካረን ባስ ዝመርሐቶ ጉጅለ ልኡኽ፡ ካብ ኮለራዶ ዝተወከለ ካብ ኤርትራውያን ስድራ-ቤት ዝውለድ ኮንግረስማን ዮሴፍ ንጉሰን ካብ ሶማልያውያን ትውለድ ኮንግረስዉማን ኢልሃን ዑማርን ዝሓቖፈ`ዩ ኔሩ። ሚስ ኬረን ባስ፡ ዋሺንግተን ዲሲ ምስ ኣተወት ኣብ ዝሃበቶ መግለጺ፡ “ ኤርትራን ኢትዮጵያን ን20 ዓመታት ዝጸንሓ ባእሲ ዘወገደ ታሪኻዊ ናይ ሰላም ስምምዕ ድሕሪ ምፍርራመን፡ ኣብ`ቲ ኸባቢ ለውጢ ኣብ ዝርኣየሉ ዘሎ እዋን፡ ብባይቶ ኣሜሪካ ናብ`ተን ሃገራት ፈላማይ ዑደት ምክያዱ ትርጉም ዘለዎን ጠቓምን`ዩ” ኢላ። ናይ ኢትዮጵያ ቀዳማይ ሚንስተር ኣቢይ ኣሕመድ ናብ ስልጣን ምስ መጸ፡ ዓፈና ፖለቲካ ዘወግድ ሓያል ናይ ለውጢ ኣጀንዳ ሒዙ`ሎ ዝበለት ካረን ባስ፡ ብኣሸሓት ዝቑጸሩ ናይ ፖለቲካ እሱራት ምፍትሑ፡ መራኸቢ ብዙሃን ክፉታትን ናጻን ከምዝኾኑ ምግባሩን ካብ ኣባላት ካቢንኡ ፍርቀን ደቀንስትዮ ምሻሙን ርኡይ ለውጢ ምዃኑ ኣዘኻኺራ። ኣብ ባይቶ ኣሜሪካ ክፍሊ ጉዳያት ወጻኢ፡ኣደ-መንበር ንኡስ ኮሚቴ ኣፍሪቃ ካረን ባስ፡ ኣብ ኢትዮጵያ ምስ ፕረዚደንት ሳህለወርቅ ዘውዴን ካልኦት ብርክት ዝበላ ደቀንስትዮ ሚንስተራትን ተራኺባ ምምይያጣ ድሕሪ ምግላጽ፡ ንመጻኢ`ውን ነቲ ዝቕጽል ዘሎ ናይ ለውጢ መንፈስ ብቐረባ ከም ትከታተሎ ሓቢራ። ሚስ ካረን፡ኣተሓሒዛ፡ ኣሜሪካ ቀዳማይ ሚንስተር ኣቢይ ኣሕመድ ሒዝዎ ዘሎ ናይ ለውጢ ኣጀንዳ ከምትድግፍን፡ ኣብ መንጎ ኤርትራን ኢትዮጵያን ዝወረደ ሰላም ዝያዳ ንክሕይል ከምትሕግዝን ኣፍሊጣ። እቲ ጉጅለ ልኡኽ ባይቶ ኣሜሪካ፡ ቅድሚ ናብ ኢትዮጵያ ምጉዓዙ፡ ኣብ ኤርትራ ብምብጻሕ፡ ምስ ሰበስልጣን ቁምነገር ዘለዎ ምይይጥ ከምዘካየደ ካረን ባስ ኣብ ዝሃበቶ መግለጺ ኣፍሊጣ`ላ። ኣባል ባይቶ ኣሜሪካ ካረን ባስ ኣተሓሒዛ ምስ ጉጅለኣ ኣብ ኤርትራ ኣብ ዝጸንሕሉ እዋን፡ ኤርትራ ናብ ለውጥን ስግግርን ክትኣቱ ከምዘለዋ ምስ ሰበ-ስልጣን ኤርትራ ከምዝተዘራረቡን፡ ኣብ ኤርትራ ኣሎ ብዛዕባ ዝብሃል ጥሕሰት ሰብኣዊ መሰላት ድማ ሰበ-ስልጣን ብንቕሓት ምክትታል ከምዝግብኦም፡ ከምኡ`ውን ሲቪላዊ ናጽነታት ናይ ምኽባር ስጉምትታት ከወስዱ ምትሕስሳባ ገሊጻ። ካረን ብተወሳኺ፡ ብኣሸሓት ዝቑጸሩ ኤርትራውያን ሃገሮም ገዲፎም ንኽስደዱ ምኽንያት`ዩ ዝበለቶ ደረት-ኣልቦ ሃገራዊ ኣገልግሎት፡ ምስ ሰበስልጣን ኤርትራ ከምዝመኸረትሉ ኣፍሊጣ። ሰበ-ስልጣን ኤርትራ ብወገኖም፡ ናይ ኤርትራ ኩነታት ፀጥታን ድሕነትን ምምሕያሹ ኣብ ግምት ብምእታው፡ ምምሕያሽ ንምምጻእ ንፖሊሲታት ሃገሮም ኣብ ምግምጋም ከም ዝርከቡ ከም ከምዝነገርዋ ካረን ባስ ኣብ`ቲ መግለጺኣ ሓቢራ። ንሳ ብተወሳኺ እቲ ዝመረሓቶ ጉጅለ ልኡኽ ባይቶ ኣሜሪካ ምስ መንእሰያት ኤርትራ ተራኺቡ፡ ምዝርራቡን፡ ብዛዕባ ህይወቶምን ተስፋኦምን ከምዘዕለልዋ ገሊጻ። ምስታ ጉጅለ ልኡኽ ንኤርትራ ዝተጓዕዘ ካብ ኤርትራውያን ዝተወልደ ሓዲሽ ኮንግረስማን ዮሴፍ ንጉሰ`ውን፡ ኣብ`ቲ ከባቢ ሰላም፡ ጸጥታ፡ ሰብኣዊ መሰላትን ደሞክራሲያዊ ለውጥታትን ንምሕጋዝን ምስ መሳርሕቱን ምስ ቤት-ዕዮ ወጻእን ከም ዝሰርሕ ኣመልኪቱ። ትውልደ ሶማልያ ዝኾነት ኮንግረስዉማን ኢላን ዑማር ብወገና፡ ሰላም ዘስተማቕሩ እቶም ሕሰም ኩናት ዝፈልጡ`ዮም ድሕሪ ምባል፡ ኣብ ቀርኒ ኣፍሪቃ ዝርኣይ ዘሎ ኩነታት ዝድነቕን ዘሓጉሳን ምዃኑ ገሊጻ`ላ። ኣብ ባይቶ ኣሜሪካ-ክፍሊ ጉዳያት ወጻኢ ኣደ-መንበር ንኡስ ኮሚቴ ኣፍሪቃ ካረን ባስ ብሓፈሽኡ፡ ኣሜሪካ እዚ ኣብ ከባቢ ቀርኒ ኣፍሪቃ ዝርኣይ ዘሎ ኣወንታዊ ምንቅስቓስ ትድግፍ ምዃና፡ እዚ ናይ ባይቶ-ተወከልቲ ዑደት ሓያል መረጋገጺ`ዩ ኢላ ። ባይቶ ወከልቲ ኣሜሪካ ናብ ኤርትራ ጉጅለ ልኡኽ ክልእኽ ድሕሪ 14 ዓመታት ንመጀመርያ ግዜ`ዩ። ሽዕኡ ኣስመራ ዝኣተወ ብኣቦመንበር ንኡስ ኮሚቴ ኣፍሪቃ ዝነበሩ ናይ ኒው-ጀርሲ ኮንግረስማን ዶናልድ ፐይን ዝተመርሐ ልኡኽ `ዩ። ምሉእ ትሕዝቶ ኣብዚ ምስማዕ ይክኣል። No media source currently available


ሃረር፡ ከባቢ ፋብሪካ ቢራ ይግብኣና’ዩ ዝብሉ ውልቀሰባት ኣብ ልዕሊ ነበርቲ መጥቓዕቲ ፈጺሞም ክብሉ ነበርቲ ሓቢሮም

ኣብ ኢትዮጵያ ክልል ሃረር ኣብ ከባቢ ፋብሪካ ቢራ ሃረር ዝሰፈሩን እቲ ከባቢ ንዓና ይግብኣና እዩ ዝበሉን መንነቶም ዘይተፈልጡ ውልቀሰባት ኣብ ልዕሊ ነበርቲ እቲ ከባቢን ኣባይትን መጥቓዕቲ ምፍፃሞም ሽሞም ክግለፀሎም ዘይደለዩ ነበርቲ እቲ ከባቢ ንድምጺ ኣሜሪካ ገሊፆም። “ንዝኾነ ይኹን ብሄር ዘይውክሉ መሬት ይግብኣና እዩ ብዝብል ካብ ካልእ ከባቢ መፂኦም ብምስፋር ኣብቲ ከባቢ ናይ ዝነብሩ ሰባት ኣባይቲ ኣፍሪሶምን ጉድኣት ኣውሪዶም እዮም።ገዛውቲ ከፍርሱ ከለው ኣብቲ ከባቢ ምስ ዝነብሩን ወነንቲ ኣባይትን ግጭት ፈጢሮም እዮም”ክብሉ ሓደ ካብ ነበርቲ ሓቢሮም። ኣካላዊ መጥቓዕትን ምፍራስ ኣባይትን ዝወረዶም ብብሄር ዝተፈለዩ ሰባት ዘይኮኑስ ኩሎም ነበርቲ እቲ ከባቢ ግዳያት ምዃኖም እቶም ናይ ዓይኒ ምስክር ገሊፆም። ፖሊስ ሃረር እቲ መጥቓዕቲ ክፍፀም ከሎ ስቕ ኢሉ ይሪኦም ከምዝነበረ ካልእ ናይ ዓይኒ ምስክር ገሊፆም። እቲ ፀገም ብውልቀሰባት ዝተልዓለ ግጭት እዩ ዝበሉ ኮሚሽነር ኮሚሽን ፖሊስ ረመዳን ዑመር ግን ፖሊስ መፍትሒ ንምምፃእ ይሰርሕ ኣሎ ኢሎም ።


ሰራሕተኛታት ኢንዳስትሪ ፓርክ ሃዋሳ ስራሕ ደው ናይ ምባል አድማ አካይዶም

ብኣሽሓት ዝቑፀሩ ሰራሕተኛታት ኢንዱስትሪ ፓርክ ሃዋሳ ሎሚ ረቡዕ ስራሕ ደው ናይ ምባል ኣድማ ኣካይዶም። እቶም ሰራሕተኛታት ነቲ ኣድማ ዘካየዱ ብተደጋጋሚ እዋን ዝሓተትናዮ ወሰኽ ደሞዝ ምላሽ ብዘይምርካቡ እዩ ኢሎም ። እቶም ሰራሕተኛታት ብተወሳኺ ድሕንነቶም ሓለዋ ስለ ዘይተገበረሎም ንፆታዊ ዓመፅን ዘረፋን ይቃልዑ ከምዘለው እውን ገሊፆም። ኣካያዲ ስራሕ ኢንዱስትሪ ፓርክ ሃዋሳ ኣቶ በላይ ሃይለሚካኤል እቲ ፀገም ከምዘሎ ብምግላፅ ምምሕዳራት ሓድ ሓደ ኩባንያታት ክመሓይሹ ከምዝተነግሮም ግን ድማ ፍታሕ ከምፅኡ ብዘይምክኣሉ ዝፍፀም በደል እዩ እዩ ኢሎም።ኣብቲ ኢንዱስትሪ ፓርክ ልዕሊ 20 ኩባንያታትን ልዕሊ 20 ሽሕ ሰራሕተኛታትን ከምዘለው እውን ኣቶ በላይ ገሊፆም ኣለው። ሎሚ ረቡዕ ንዝነበረ ምስሕሓብ ንምፅብፃብ ናብቲ ቦታ ዝተጉዓዙ ጋዜጠኛታት ድምፅን ምስልን ከይወስዱ ከምዝተኸልከሉ እውን ወኪል ድምጺ ኣሜሪካ ካብ ከተማ ሃዋሳ ሓቢሩ’ሎ።


ፕረዚደንት ሶማል መሓመድ ዓብዱላሂ መሓመድ ፎርማጆ ሎሚ አዲስ አበባ ኣትዮም። ፕረዚደንት ሶማል መሓመድ ዓብዱላሂ ምስ ቀዳማይ ሚንስትር ኢትዮጵያ ኣብይ ኣሕመድ ተራኺቦም ኣብ ጉዳያት ቀርኒ ኣፍሪቃን ክልቲኣዊ ዝምድናን ምዝርራቦም መሓውራት ውሽጢ ሃገር ኢትዮጵያ ሓቢረን። ዑደት ፕረዚደንት መሓመድ ዓብዱላሂ አካል’ቲ ቀ/ሚ ኣብይ ኣሕመድ ኣብ ቀርኒ ኣፍሪቃ ሰላም ንምስፋንን ቁጠባዊ ዝምድና ንምሕያልን ዝጀመርዎ ዲፕሎማሲያዊ ምንቅስቃስ ምዃኑ ተገሊጹ’ሎ።


"ሓያሎ ኣመሪካውያን እሱራት እንተላይ 4 ኣባላት ኤምባሲ ኣመሪካ ኣብ ኤርትራን ካልኦትን ክፍትሑ'ዮም ዝብል ተስፋ ኣለኒ" ኣባል ባይቶ ካረን ባስ

ብኣባል ባይቶ ኣሜሪካ ካረን ባስ ዝተመርሐን ሓደስቲ ኣባላት ባይቶ ኣሜሪካ ኤርትራዊ ኣሜሪካዊ ዮሴፍ ንጉሰን ሶማልያዊት ኣሜሪካዊት ኢልሃን ዑመርን ዝርከብዎ ልኡኽ ባይቶ ኣሜሪካ ንፈለማ ግዜ ድሕሪ 14 ዓመታት ኣብ ኤርትራ ምብጽሑ: ምስታ ንነዊሕ ተነጺላ ዝጸንሐት ሃገር ጥቡቕ ርክብ ንምግባር ምዃኑ ተገሊጹ። ኒው ዮርክ ታይምስ ንመብርሂ ንኣሶስየትድ ፕረስ ጠቒሱ ኣብ ዘስፈሮ ዓንቀጹ: ልኡኽ ኣባላት ባይቶ ኣሜሪካ ነዚ ዝገለጹ ኣብ ኢትዮጵያ ኣብ ዝሃብዎ መግለጺ እዩ። ኣብ ጉዳያት ወጻኢ ባይቶ ኣሜሪካ ኣባል ኮሚቴ ኣፍሪቃ ዝኾና ካረን ባስ: ኤርትራ ሚስጢራዊት ኮይና ምጽንሓ ሓቢረን። ሓድሽ'ውን እንተኾነ ይፈልጥ እየ ክሳብ ሕጂ ምምዕርራይ ኣይተራእየን ድማ ኢለን። ንሰን ብተወሳኺ ብፍላይ ኣብ ጉዳይ ሰብኣዊ መሰላት ተስፋ እገብር እቲ ጽገና ክግበር ኢለን።  እተን ኣባል ባይቶ ንጉዳይ ኣብ ኤርትራ ተኣሲሮም ዝርከቡ ኣሜሪካውያንን ኤርትራውያንን ብዝምልከት ኣብ ኤርትራ ተቐይዶም ዝርከቡ ኣርባዕተ ኣባላት ኤምባሲ ኣሜሪካ ክፍትሑ እዮም ኢለን። ንሰን ብዘይካ'ዚ እቶም እሱራት እንተላይ ካልኦት ኤርትራውያን ኣብ ቀይዲ ዝርከቡ ብቕልጡፍ ከምዝፍትሑ ምሕባረን ኣሶስየትድ ፕረስ ኣብ ዘስፈሮ ሓበሬታ ገሊጹ።  ሶማልያዊት ኣሜሪካዊት ኣባል ባይቶ ኢልሃን ዑመር ብወገና ኣብ ሞንጎ ኤርትራን ኢትዮጵያን ድሕሪ ዝወረደ ሰላም ብሓፈሻ ኣብ ምብራቕ ኣፍሪቃ ተፈጢሩ ዘሎ ኩነታት ከምዝመሰጣ ገሊጻ።  ተሓጋጋዚ ጸሓፊ ጉዳያት ኣፍሪቃ ኣብ ወጻኢ ጉዳያት ኣሜሪካ ዝኾኑ ቲቦር ናጊ ብወገኖም: ዝሓለፈ ዓመት ንፈለማ ኣብ ኤርትራ በጺሖም ምስ ፕረዚደንት ኢሰያስ ድሕሪ ምርኻቦም: ዝምድና ኤርትራን ኣሜሪካን ካብቲ ምስ ኢትዮጵያ ዘሎ ብዘይፍለ ምውቕ ክኸውን ተስፋ ከምዘለዎም ገሊጾም ምንባሮም ይዝከር።


መበል 123 ዓመት በዓል ዓወት ዓድዋ ብድምቀት ተዘኪሩ

ብቀዳም ኣብ ዝተኻየደ በዓል ዓወት ዓድዋ ብዓሰርተታት ኣሸሓት ዝቑፀሩ ነበርቲ ከተማ ዓድዋን ከባቢኣን ኣባላት ሰራዊት ምክልኻል ሃገርን ሓለፍቲ ስራሕ መንግስቲ ብተወሳኺ ድማ ዜጋታት ዝተሳተፍሉ ነይሩ። መበል 123 ዓመት በዓል ዓወት ዓድዋ ኣብቲ በዓል ጠመተ ዝገበረ ናይ ሙዘቃ መድረኽ፣ ምርኢት ፎቶ፤ ዘተ ብተወሳኺ ድማ ውድድር ጉያን ጉዕዞ እግሪ ብምክያድ እዩ ተዘኪሩ። ካብ ኣዲስ ኣበባ ብእግሪ ን53 መዓልታት ብእግሪ ተጓዒዞም ዓድዋ ካብ ዝበፅሑ ኣክሱማዊት ግርማ ሓንቲ እያ በቲ ጉዕዞ ሓድነት ህዝብታት ናሰብኽና ኣብ ዓድዋ በፂሕና ትብል። ነባሪ ከተማ ዓድዋ ዝኾኑ ኣይተ ገብረዮውሃን ገብረእግዚኣብሄር ድማ በዓል ዓወት ዓድዋ ደሚቑ በብዓመቱ ከምዝኽበር ብምግላፅ ኣብዚ ሐዚ እዋን ኣብ ኢትዮጵያ ይረአ ንዘሎ ፀገም ንፈትሖ ሓድነትና ብምሕያል እዩ ኢሎም። ዶክተር ክንፈ ኣብርሃ ኣብ ዩኒቨርስቲ መቐለ መምህር ስነ ህዝቢ እዮም ዓወት ዓድዋ ዓወት ህዝቢ እምበር ዓወት ውልቀ ሰባት ኣይኮነን ኢሎም ይዛረቡ። ኣብቲ መድረኽ ዘረባ ዘስምዑ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ዓወት ዓድዋ ዓቕሚ የብሎምን ተባሂሉ ዝዝረበሎም ህዝብታት ንሓባራዊ ዕላማ ተተላዒሎም ብሄር ይኹን ሃይማኖት ከይፈላለዮም ዘይግመት ውፅኢት ከመዝግቡ ከምዝኽእሉ ምስክር እዩ ኢሎም። No media source currently available  ንሶም ወሲኾም እዚ ዓወት ኩሎም ኢትዮጵያውያን ዓቕሞም ኣዋዲዶም ዝተሳተፍሉ ናይ ኩሉ ህዝቢ ዓወት እዩ ክብሉ ገሊፆም። ብብዝሒ መሳርሒ፤ ህዝብን ዓድን ምጭቋን ከምዘይከኣል ድማ ዘመስከረ እዩ ኢሎም። ዶክተር ደብረፅዮን ህዝቢ ትግራይ እውን እቲ ኲናት ዝተኻየደ ኣብ መሬቱ ብምዃኑ ልዑል መስዋእትነት ዝኸፈለሉ ዓወት እዩ ክብሉ ተዛሪቦም። ምስ ውዕል ውጫለ ኣተሓሒዞም ኣብ ዘስምዕዎ ዘረባ ድማ ኣብዚ ሐዚ እዋን መንግስቲ ምስ ወፃኢ ሃገራት የካይዶ ዘሎ ስምምዕ ጥንቃቐ ክገብር ከምዝግባእ ዘመላኽት እዩ ክብሉ ተዛሪቦም። "ንኲናት ዓድዋ ኣብቲ ሽዑ እዋን መበገሲ ካብ ዝኾነ ውዕል ውጫለ እውን ግቡእ ትምህርቲ ክንቐስም ይግባአና። ምስ ወፃኢ ሃገራት ዝካየድ ስምምዕ ብጥንቃቐ ክፍፀም ከምዝግባእ፤ ኣብ ውዕል ዝሰፍሩ ናይ ቃላት ትርጉም ናይ ሓደ ሃገር ልኡላዊነት ኣሕሊፉ ክሳብ ምሃብ ጥራሕ ዘይኮነስ ናብ ኲናት እውን ዘእትው ምዃኑ ተማሂርና ኩሎም ስምምዓት ሃፂፅካ ወይ ብዕሽተኝነት ዘይኮነስ፤ ብልዑል ጥንቃቐን ሓላፍነትን ኩሎም ወገናት ብምስታፍ ክፍፀም ከምዝግባእ ውዕል ውጫሌ የምህረና" እዮም ኢሎም። ኣብ ዓድዋ ንዝህነፅ ፓን ኣፍሪካን ዩኒቨርስቲ ኩሉ ሓገዙ ከበርክት ይግባእ ዝበሉ ዶክተር ደብረፅዮን መንግስቲ ትግራይ ንህንፀት እቲ ዩኒቨርስቲ 250 ሚሊዮን ብር ንምብርካት ምውሳኑ ድማ ተዛሪቦም።  ፕረዝደንት ፌደራላዊት ዴሞክራስን ሪፐብሊክ ኢትዮጵያ ወ/ሮ ሳህለወርቅ ዘውዴ ናይ በዓል ናይ ክብሪ ጋሻ ብምዃን ኣብቲ መድረኽ ተሳቲፈን እየን። ንኩሎም ኢትዮጵያውያን ናይ እንኳዕ ኣብፀሐኩም መልእኽቲ ድሕሪ ምሕላፈን ዓወት ዓድዋ ተወዳዳሪ ዘይብሉ ዓወት ኢትዮጵያውያን እዩ ኢለን። ድሕሪ ዓወት ዓድዋ ኣብ ኢትዮጵያ ዝመፀ ለውጢ እንትገልፃ መንግስታት ወፃኢ ምስ’ዛ ሃገር ርክብ ንምጅማር ድልየት ዘርኣየሉ ኩነታት ምፍጣሩ ገሊፀን። ብተወሳኺ እቲ ዓወት ኣብ ካልኦት ሃገራት ፀረ ባዕዳዊ መግዛእቲ ምንቅስቓስ ንምጅማር መሰረት ኮይኑ ኢለን።ብሓድነት ደው እንተኢልና ፀገማት ምሕላፍ ከምንኽእል ምልክት እዩ ክብላ ተዛሪበን። ኢትዮጵያውያን ኣፈላላይ ዋላ ኣብ ዘለዎም ግዜ እውን ኣብ ጉዳይ ሃገር ግና ዘይፈላለዩ ምኻኖም ዘርኢ ታሪኽ እዩ ኢለን። ምሉእ ትሕዝቶ ኣብዚ ምስማዕ ይክኣል። No media source currently available


ብኣባል-ባይቶ ካረን ባስ ዝምራሕ ጉጅለ ልኡኽ ባይቶ ኣሜሪካ ኣብ ኤርትራ ምብጻሕ ኣካይዱ

እቲ ብኣደመንበር ንኡስ ኮሚቴ ኣፍሪቃ ካረን ባስ ዝተመርሐን፡ ሓደሽቲ ኣባላት ባይቶ ኣሜሪካ፡ ማለት ኤርትራዊ ኣሜሪካዊ ዮሴፍ ንጉሰን ሶማልያዊት ኣሜሪካዊት ኢልሃም ዑመርን ዝሓዘን ጉጅለ ልኡኽ ባይቶ ኣሜሪካ፡ ምስ ሚንስተር ጉዳያት ወጻኢ ኤርትራ ዑስማን ሳልሕ፡ ፕረዚደንታዊ ኣማኻሪ የማነ ገብረኣብ፡ ሓላፊ ቁጠባ ህግደፍ ሓጎስ ገብረሂወት ከምኡ`ውን ምስ ሚንስተር ዜና የማነ ገብረመስቀል ተራኺቡ ምዝርራቡ ሚንስትሪ ዜና ኤርትራን ኤምባሲ ኣሜሪካ ኣብ ኣስመራን ሓቢሩ።  ሓደ ጉጅለ አባላት ባይቶ ኣሜሪካ፡ ናብ ኤርትራ ወግዓዊ ምብጻሕ ክፍጽም ድሕሪ 14 ዓመታት ንመጀመርያ ግዜ ምዃኑ፡ ኤምባሲ ኣሜሪካ ኣብ ኣስመራ ዝወጸ ሓበሬታ የመልክት።  ኣባል ባይቶ ኤልሃም ዑማር ኣብ ዝለኣኸቶ ናይ ትዊተር መልእኽቲ፡ ካብ መንጎ ኤርትራ ዝበጽሕ ዘሎ ቀዳማይ ኣሜሪካዊ ጉጅለ ልኡኽ ምዃነይ ኩርዓት ይሰምዓኒ፡ ንሰላምን ፍትሕን`የ ዝቃለስ-ምኽንያቱ-ሰላም ዘስተማቕሩ እቶም ብስቓይ-ኩናት ዝተሞከሩ`ዮም ኢላ።


ፕረ. ኢሳያስ ኣፈወርቂን ቀ/ሚ ኣብይ ኣሕመድን ንናይ ሓደ መዓልቲ ወግዓዊ ዑደት ደቡብ ሱዳን በጺሖም

ፕረዚደንት ኢሳያስ ኣፈወርቂን ቀ/ሚ ኣብይ ኣሕመድን ሎሚ ሶኑይ ንናይ ሓደ መዓልቲ ወግዓዊ ዑደት ደቡብ ሱዳን ኣብ ዝኣተውሉ ምስ ፕረዚደንት`ታ ሃገር ሳልቭኬር ማድርየት ሰፊሕ ልዝብ ምክያዶም ኣብ ዘውጽእዎ ሱሉሳዊ ሓባራዊ መግለጺ ሓቢሮም። ሰለስቲኦም መራሕቲ ኣብ ደቡብ ሱዳን ሰላም ንምስፋን ምትሕብባሮም ክቕጽሉ ኣብ ዝብል ጉዳይ ጸቒጦም ዝተዘራረቡ ክኾኑ ከለው ኣብ ዞባዊን ኣህጉራዊ ጉዳያት`ውን ምዝርራቦም ተፈሊጡ`ሎ። ብተወሳኺ ዞባዊ ቑጠባዊ ውህደትን ብልጽግናን ዘጎናጽፉ ፕሮጀክትታት ብዝምልከት ኣትኵሮም ምዝርራቦም እቲ መግለጺ ሓቢሩ`ሎ። No media source currently available  ኣቐዲሞም ትማሊ ሰንበት መራሕቲ ኤርትራ፣ኢትዮጵያን ኬንያን ኣብ ኣስመራ ርክብ ኣካይዶም ኔሮም`ዮም። ፕረዚደንት ኢሳያስ ኣፈወርቂ፣ቀዳማይ ሚንስተር ኣብይ ኣሕመድን ፕረዚደንት ኡሁሩ ኬንያታን ኣብ ኣስመራ ስሉሳዊ ርክብ ኣብ ዘካየድሉ እዋን፡ ኣብ መንጎ ሰለስቲኤን ሃገራት ንዘሎ ሓባራዊ ሽርክነታዊ ዝምድናን ንሰለስቲኦም ኣብ ዘገድሱ ዞባዊ ጉዳያትን ዝርርብ ኣካይዶም።  ብመሰረት ዘካየድዎ ዝርርብ ኣብ መዳይ ቁጠባ፣ጸጥታን ሰላምን ዞባ ቀርኒ ኣፍሪቃን ትሕተ ቅርጽን ብሓባርን ሽርክነትን ክሰርሑ ኣብ ዘኽእሎምነጥብታት ኣብ ስምምዕ ምብጽሖም መንግስታዊ ጸብጻባት ይሕብሩ። ምሉእ ትሕዝቶ ኣብዚ ምስማዕ ይክኣል። No media source currently available


ሃገራዊት ጋንታ ኤርትራ ጎብለል ዙር ሩዋንዳ ኮይና

ካብ 28 የካቲት ክሳብ ትማሊ 03 መጋቢት ዝተኻየደ ዙር ርዋንዳ 2019 ሃገራዊት ሃገራዊት ጋንታ ብሽክለታ ኤርትራ ተዓዋቲት ኮይና። ብመሰረት ካብቲ ቦታ ዝተረኽበ ሓበሬታ ሃገራዊት ጋንታ ኤርትራ ምስ ካልኦት 15 ሃገራውያን ጋንታታትን ክለባትን ገጢማ ኣብ ዘካየደቶ ዙር ርዋንዳ ብ 72 ሰዓትን 49 ደቒቕን 16 ካልኢትን እያ ነቲ ዝተሰርዓላ ሸሞንተ መድረኻት ቀዳመይቲ ኮይና ዛዚማቶ። ኣብቲ ዝተኻየደ ውድድር ኣባል ሃገራዊት ጋንታ ኤርትራ ያቆብ ደበሳይ ኣንበሳ ዓቐበትን ብሉጽ ተቐዳዳማይን ተባሂሉ ብኽልተ ደረጃታት ክርቛሕ እንከሎ: ኣባል ክለብ ኣስታና ኤርትራዊ መርሃዊ ቁዱስ ድማ መሪሕነት ሒዙ ወናኒ ብጫ ማልያ ኮይኑ ነቲ ውድድር ዛዚሙ።  መርሃዊ ቅዱስ ብውህሉል ሓፈሻዊ ነጥቢ መሪሕነቱ ዓቂቡን ኣብ ክልተ መድረኻት ቀዳማይ ኮይኑ ዝተሰርዓሉ ውድድር ብምዝዛሙ እዩ ወናኒ ብጫ ማልያ ዙር ሩዋንዳ ኮይኑ። ንሱ ዋላ'ኳ ብዘጋጠሞ ናይ ምውዳቕ ሓደጋ ዓሰርተ ነጥቢ እንተኸሰረ፤ ክሳብ መወዳእታ ብዘካየዶ ብሉጽ ምንቅስቓስ ብውህሉል ነጥቢ ተዓዋቲ ኮይኑ ወናኒ ብጫ ማልያ ክኸውን በቒዑ። ናይ ዝሓለፈ ዓመት 2018 ብሉጽ ተቐዳዳማይ ብሽክለታ ኣፍሪቃ ርዋንዳዊ ጆሴፍ ኣረሩያ ይኹን ናይ 2017 ተዓዋቲ ዙር ርዋንዳ ደልኮ ማርሰይለስ ካብቶም ነዚ ናይ ሎም ዘበን ዙር ርዋንዳ ክዕወቱሉ ዝለዓለ ተስፋ ተነቢርሎም ዝነበሩ’ዮም። No media source currently available  ብሓፈሻ ንዙር ርዋንዳ 2019 ዝዓብለልዎ ኤርትራውያን ተቐዳደምቲ ተዳልዩ ካብ ዝነበረ ሾሞንተ መድረኻት ኣብቲ ኣርባዕተ ብምዕዋትን ተቐሪበን ካብ ዝነበራ ሽዱሽተ ማልያታት ነተን ሓሙሽተ ብምልባስ ድሙቕ ውጽኢት ከምዘመዝገቡ ክፍለጥ ተኻኢሉ’ሎ። ሓፈሻዊ ሰሌዳ ዕውታት ዙር ርዋንዳ 2019 ኣብ ዙር ርዋንዳ 2019 ፥ ብደረጃ ጋንታታት ((Team Classification) ሃገራዊት ጋንታ ኤርትራ ጎብለል ኮይና ተዓዊታ። ጃፓናዊት ኣካዳሚ ብሽክለታ ኢንተርፕን ክለብ ኣስታናን ድማ ናይ ካልኣይን ሳልሳይን ደረጃ ሒዘን። ኣብ ደረጃ ሓፈሻዊ ውህሉል ብሉጻት ኣፍሪቃውያን ተቐዳደምቲ (Best African General Classification) ድማ ኤርትራውያን ተቐዳደምቲ መርሃዊ ቅዱስ ሲራክ ተስፎምን ያቆብ ደበሳይን ብተኸታታሊ ካብ ቀዳማይ ክሳብ ሳልሳይ ዘሎ ደረጃ ሒዞም ተዓዊቶም። መርሃዊ ቁዱስ ብናይ ኣርባዕተ ካልኢት ፍልልይ እዩ ቀዳማይ ኮይኑ ተዓዊቱ። ብዘይካ’ዚ ተቐዳዳምይ ሲራክ ብወገኑ ኣብ ልዕሊ ያቆብ ደበሳይ ናይ ክልተ ካልኢት ፍልልይ ብምንጻፍ’ዩ ካልኣይ ኮይኑ ክዕወት ዝኸኣለ። ኣብ ደረጃ ብሉጽ ኣፍሪቃዊ መንእሰይ (Best Young General Classification) ተቐዳዳማይ ኤርትራዊ ያቆብ ደበሳይ ቀዳማይ ኮይኑ ክዕወት እንከሎ፤ ተቐዳደምቲ ጆሴፍ ኣረሩያን ጀረሚ በለኩያን ድማ ድሕሪ ያቆብ ደበሳይ ካልኣይ ሳልሳይን ደረጃ ሒዞም ተዓዊቶም። ኣብ ደረጃ ኣንበሳ ዓቐበት (Mountain King Classification) ኤርትራዊ ያቆብ ደበሳይ ክዕወት እንከሎ ሩዋንዳዊ ሙሴ ሙገሻ ካልኣይ ፈረንሳዊ ኣድርያን ጉልዩነት ድማ ሳልሳይ ኮይኖም ተዓዊቶም። ኣብ ደረጃ ሓፈሻዊ ነጥቢ (General Classification)ኣባል ክለብ ኣስታና ዝኾነ ኤርትራዊ መርሃዊ ቁዱስ ቀዳማይ ብምዃን ወናኒ ብጫ ናይ መሪሕነት ማልያ ክውንን እንከሎ፤ ረነ ታራመ ካልኣይ ማቲዮ ባዲላት ድማ ሳልሳይ ኮይኖም እዮም ነቲ ውድድር ዛዚሞሞ። ኣብቲ ኣብ ዙር ርዋንዳ ኣብ ደረጃ ቅጽበታዊ ውድድር (Sprints Classification) ንዝተኻየደ ድማ ደቡብ ኣፍሪቃዊ ሮሃን ዱ ፕሎይ ቀዳማይ ቲምቲ ራግ ካልኣይ ከምኡውን ኤርትራዊ ያቆብ ደበሳይ ሳልሳይ ኮይኖም ተዓዊቶም።


ኣብ ኢትዮጵያ ዑደት ዘካይዱ ዘለው ፕረ. ኡሁሩ ኬንያታ ኣብ ኢንዳስትሪያል ፓርክ ሃዋሳ በጺሖም

ቀዳማይ ሚንስትር ኣብይ ኣሕመድን ናይ ኬንያ ፕረዚዳንት ኡሁሩ ኬንያታን ኣብ ሃዋሳ ኢንዱስትሪ ፓርክ ዑደት ኣካይዶም። ቀዳማይ ሚንስትር ኣብይ ኣሕመድ ኣብ ዝሓለፈ ዓመት ኣብ ኬንያ ዑደት ኣብ ዘካየድሉ እዋን ኣብ መንጎ ክልቲአን ሃገራት ዘሎ ቁጠባዊ ርክብ ናብ ዝለዓለ ደረጃ ንምድያብ ተሰማሚዖም ነይሮም። ናይ ፕረዚዳንት ኡሁሩ ዑደት እቲ ስምምዕነት ናብ ዝለዓለ ምዕራፍ ክሰጋግሮ እዩ ዝብል እምነት ከምዘሎ ናይቲ ፓርክ ኣካይዲ ስራሕ ኣቶ ፍፁም ከተማ ገሊፆም። ሎሚ ንወግዓዊ ዑደት ኣዲስ ኣበባ ዝኣተው ፕረዚዳንት ኡሁሩ ኬንያታ እተን ሃገራት ርክባተን ናብ ዝለዓለ ደረጃ ክብ ንምባል ቁጠባዊ ምትእስሳር ንምሕያል ተዋዲዶም ክሰርሑ ከምዘለዎም ኣብ ኣዲስ ኣበባ ንጋዜጠኛታት ኣብ ዝሃብዎ መግለፂ ሓቢሮም።


ስርዓተ ቀብሪ ድምፃዊ ኣሚር ዳዉድ ተፈፂሙ

ብዝሓደሮ ሃንደበታዊ ሕማም ዝዓረፈ ድምፃውን ደራሲ ግጥምን ዜማን ዓሚር ዳውድ ስነስርዓት ቀርቡ ሎሚ ዓርቢ ኣብ ከተማ መቐለ ተፈፂሙ። ብዝተፈላለዩ ጣዕመ ዜማታቱ ዝፍለጥ ድምፃዊ ዓሚር ኣብ ስፔሻላይዝድ ሆስፒታል ዓይደር ክሕከም ድሕሪ ምፅንሑ ትማሊ ለይቲ እዩ ዓሪፉ። ድምፃዊ ኣሚር ዳዉድ ብኣስታት 400 ሽሕ ብር ወፃኢ ዘሐተማ ካሴት ሸይጡ ብሰንኪ ፖለቲካዊ ዘይምርግጋእ ካብ ዝተፈላለዩ ካባቢታት ኢትዮጵያ ንዝተመዛበሉ ተጋሩ ከምዘወፈየ ተፈሊጡ’ሎ። ስነ ስርዓት ቀብሪ ድምፃዊ ኣሚር ዳዉድ ስድርኡን ኣድነቕቱን ኣብዝተረኸብሉ ኣብ ከተማ መቐለ ሎሚተፈፂሙ ኣሎ። ኣሚር ዳውድ በዓል ሓዳርን ኣቦ ሰለስተ ቆልዑን እዩ ነይሩ።


ላዕለዋይ ቤት ፍርዲ ኢትዮጵያ ግብረ መልሲ ዓቓብ ሕጊ ኣብ ክሲ ተቓውሞ ኣቶ ኢሳያስ ሰሚዑ

ላዕለዋይ ቤት ፍርዲ ፌደራል ኣቶ ኢሳያስ ዳኛው ንዘቕረቡዎ ናይ ኽሲ ተቓውሞ መልሲ ዓቃቢ ሕጊ ሎሚ ዓርቢ ሰሚዑ። ልደታ ምድብ መበል 15 ዝወዓለ መጋባእያ ገበን ኣቶ ኢሳያስ ዳኘው ብጠበቕኦም ኣቢሎም ብቕድሚ ትማሊ ናይ መጀመሪያ ደረጃ ተቓውምኦም ብቓል ከምዘስምዑ ብምግላፅ ዓቃቢ ሕጊ እውን መልሲ ብቓል ከስምዕ ሓቲቶም። ዓቃቢ ሕጊ ብወገኑ ክርክሩ ብፅሑፍ ከምዘቕረበ ምስ ገለፀ እቲ ቤት ፍርዲ ግን ጠበቓ ተኸሳሲ ክርክሮም ብቓል ብግልፂ መጋባእያ ስለዘቕረቡ ዓቃቢ ሕጊ እውን መልሱ በዚ ኣገባብ ከቕርብ ኣዚዙ።ዓቃቢ ሕጊ ብፅሑፍ ዘዳለዎ ክርክር ብምንባብ ከምዘቕርብ ብምግላፅ ምላሹ ብንባብ ኣስሚዑ’ሎ። ንዝቐረቡ ተቓውሞታት መልሲ ብምሃብ ገበን ዝተፈፀመሉ እዋን ኣይተዘርዘረን ንዝብል ተቓውሞ ግን ብምቕባል እቲ ጉድለት ንምምሕያሽ ግዜ ክውሃቦ ናይ ክሲ መመሓየሺ ከቕርብን ተለዋጢ ቖፀሮ ክውሃቦን ዓቃቢ ሕጊ ሓቲቱ።እቲ ቤት ፍርዲ ናይ ክልቲኦም ወገናት ሙግት መርሚሩ ውሳነ ንምሃብ ን29 ለካቲት 2011 ዓ.ም ቆፀሮ ሂቡ’ሎ።


ዝመሓየሽ ዘሎ ረቒቕ ሕጊ ንናይ ጸረ ሽበራ ሕጊ ፈጺሙ ዝስዕር'ዩ ተባሂሉ

ኣዋጅ ረቂቕ ፀረ-ሽብራ ንናይቲ ዝነበረ ሕጊ ዘመሓይሽ ጥራሕ ዘይኮነስ ፈፂሙ ዝስዕር እዩ ክብሉ ነቲ ረቂቕ ዘቕረበ ግብረ-ሓይሊ ኣቦ መንበር ሓቢሮም።እቲ ግብረ-ሓይሊ ኣብዘዳለዎ ረቂቕ ዝተፈላለዩ ርእይቶታት ቀሪቦም ኣለው።እቲ ረቂቕ ኣዋጅ ናብ ዓቃቢ ሕጊ ከምዝምራሕ እውን ገሊፆም ኣለው። ነቲ ሕጊ ንምምሕያሽ ብዝተጣየሸ ግብረ-ሓይሊ ኣብ ዝተዳለወ መድረኽ ዝተኻየደ ምይይጥ ምናልባሽ ናይ መወዳእታ ክኸውን ከምዝኽእል ናይቲ ግብረ-ሓይሊ ኣተሓባባሪ ኣቶ ኣምሃ መኮነን ገሊፆም። ንሶም እቲ ዝነበረ ሕጊ ምሉእ ብምሉእ ተሳዒሩ ንዕኡ ዝትክእ ሓዱሽ ረቂቕ ሕጊ ከምዝቐረበ ኣቶ ኣምሃ ገሊፆም።እቲ ናይ ቀደም ሕጊ ምሉእ ጠመትኡ ንግብረሽብራ ብብቕዓት ምክልኻል፣ምውጋእ ዝብል ከምዝነበረን ኣብ ከይዲ መሰል ንፁሃን ዜጋታት ከይሸራርፍ ተጠርጠርቲ ጉድኣት ከይወርዶም ዝብል ከምዘይነበሮ ሓቢሮም። ብዛዕባ’ቲ ሓድሽ ረቒቅ ድማ ከምዚ ኢሎም “እዚ ሕጂ ዝወፀ ሕጊ ግን ካብ መጀመሪያ፣ካብ መእተዊ ናይዚ ሕጊ ሓደ ዕላማ ዝሓዘ’ዩ ናይ ዜጋታት ሰብኣዊ መሰላት ምኽባር ክኽበር ምግባርን” ኢሎም። ኣቶ ኣምሃ ወሲኾም እቲ ሕጊ ንምትርጓም ይኹን ንምፍፃም ስልጣንን ሓላፍነትን ዘለዎም ትካላት ኢትዮጵያ ብዓለምለኸ ደረጃ ተቐባልነት ዘለዎም ሕግታት ሰብኣዊ መሰላት ኣብ ግምት ብምእታው ክኸውን ከምዘለዎ ዘቐመጠ እዩ ኢሎም ። “ኮነ ኢሉ ወይ ብሸለልተኝነት ነዚ ሕጊ ብምጥሓስ ኣብ ልዕሊ ዜጋታት ጉድኣት ዘውርድ ኣካል ሽዑ ንሽዑ ብምምሕዳር፣ብገበን ከምኡ እውን ብፍታብሄር ተሓታቲ ዝኾነሉ ኣገባብ ተቐሚጡ’ሎ።” ኣብቲ ምይይጥ ካብ ዝተሳተፉ ገሊኦም ኣብዝሃብዎ ርእይቶ እቲ ሕጊ ካብቲ ዝሓለፈ ዝተፈለየ ሓድሽን ዝምስገንን እዩ ኢሎም ኣለው።ጉድኣት ዝወረዶም ንፁሃን ተጠርጠርቲ ዝክሓስሉ ኣብቲ ረቂቕ ዝተቐመጠ ዓንቀጽ ዝንኣድ ከምዝኾነ እቶም ወሃብቲ ርእይቶ ገሊፆም። ኣቶ ኣምሃ መኮነን ከምዝገለፁዎ ግን ፅቡቕ ሕጊ ምውፃእ ናይ መወዳእታ ስራሕ ኣይኮነን።እቲ ሕጊ ኣብ ግብሪ ምውዓሉ ኣብ ዘረጋግፁ ተቋማት እውን ተመሳሳሊ ለውጢ ክህሊ ኣለዎ ኢሎም።


ጋንታ ኩዕሶ እግሪ መንእስያት ኤርትራ ምስ ጋንታ መንእሰያት ሩስያ ዘካይድዎ ሕውነታዊ ግጥም 4ብ1 ተዓዊታ

ጋንታ ኩዕሶ እግሪ መንእሰያት ሩስያ: ምስ ሃገራዊት ጋንታ መንእሰያት ኤርትራ ሎሚ 28 ለካቲት 2019 ኣብ ስታድዩም ኣስመራ ምሕዝነታዊ ግጥም ኣካያዳ። ኣብቲ ሃገራዊት ጋንታ መንእሰያት ኤርትራ 4 ብ 1 ዝተዓወተትሉ ግጥም፣ብርክት ዝበሉ ኣፍቀርቲ ኩዕሶ ከተማ ኣስመራ ተረኺቦም: ነቲ ግጥም ተዓዚቦሞ።  እዚ ብምክትል ኣመሓዳሪ ዞባ ሰቨርድሎቭስኪ ሩስያ ሚስተር ሰርጌ ቢዶንኮ ዝተመርሐ ልኡኽ መንግስቲ ሩስያ፣ ሎሚ ምስ ሚኒስተር ጉዳያት ወጻኢ ኤርትራ ኣቶ ዑስማን ሳልሕ ኣብ ሓባራዊ ወፍርን ንግድን፣ጸዓት፣ትሕተ ቅርጺ ማይ፣ጥዕና መድሃኒትን ስፖርትን ዘተኮረ ምይይጥ ኣካይዱ`ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራዊ ቢንያም ግርማይ ን5ይ መድረኽ ዙር ርዋንዳ ተዓዊቱሉ

ኣባል ሃገራዊት ጋንታ ኤርትራን ብዕድመ ካብ ኩሎም ተሳተፍቲ ዙር ርዋንዳ ንኡስ ዝኾነን ኤርትራዊ ተቐዳዳማይ ቢንያም ግርማይ ኣብ ሓሙሻይ መድረኽ ዙር ርዋንዳ ተዓዊቱ። ተቐዳዳማይ ቢንያም ነቲ ካብ ካሮንጊ ናብ ሙሳንዚ ዝተሰርዓሉ 138.7 ኪሎ ሜተር ዝሸፈነ ሓምሻይ መድረኽ ዙር ርዋንዳ ብ 03:42:01 ግዜ ከምዝዛዘሞ ብተወሳኺ ክፍለጥ ተኻኢሉ። ብመሰረት ካብቲ ቦታ ዝተረኽበ ሓበሬታ ዛጊት ብጫ ናይ መሪሕነት ማልያ ኣብ ዝባን ኣባል ክለብ ኣስታና ዝኾነ ኤርትራዊ መርሃዊ ቁዱስ ትርከብ። ክሳብ ሕጂ ካብ ዝተኻየዱ ሓሙሽተ መድረኻት እተን ሰለስተ መድረኻት ኤርትራውያን ተቐዳደምቲ ማለት መርሃዊ ቁዱስ ንመድረኻት ክልተን ሰለስተን ከምኡውን ቢንያም ግርማይ ንመድረኽ ሓሙሽተ ብምዕዋት ርኡይ ጸብለልታ ኣመዝጊቦም ኣለው።  ተቐዳዳማይ መርሃዊ ቅዱስ ኣብዚ ናይ ሎሚ ሓሙሻይ መድረኽ ናይ ምውዳቕ ሓደጋ ከምዘጋጠሞ ክፍለጥ ተኻኢሉ ። እንተኾነ ካብቲ ሓደጋ ተንሲኡ ነታ ኣምሊጣቶ ዝነበረት ዓባይ ጋንታ ኣርኪቡ ነቲ ውድድር ክፍጽሞ ምብቕዑ ተሓቢሩ። በዚ ድማ እታ ናይ መሪሕነት ብጫ ማልያ ዛጊት ኣብ ዝባንቲ ኤርትራዊ ተቐዳዳማይ ትርከብ። ትማሊ ዝተኻየደ ራብዓይ መድረኽ ኮሎምብያዊ ተቐዳዳማይ ክለብ እስራኤል ኤድዊን ኣቪላ ከምዝተዓወተሉ ይዝከር። ኣብቲ ውድድር ኣባል ሃገራዊ ጋንታ ኤርትራ ሲራክ ተስፎም ድሕሪ ስጳኛዊ ፓብሎ ሙኖ ሳልሳይ ኮይኑ ድሕሪ ምዕዋቱዩ ወዲ ጋንትኡ ኣባል ሃገራዊት ጋንታ ኤርትራ ቢንያም ግርማይ ሎሚ ክዕወት ዝበቕዐ። እዚ ከምዚ’ሉ እንከሎ ጂን ክላውድ ኡውዝየ ዝተባህለ ርዋንዳዊ ተቐዳዳማይ ካብቲ ሃገሩ ተአንግዶ ዘላ ውድድር ከምዝወጸ ተገሊጹ። ጂን ክላውድ ኡውዝየ ካብቲ ውድድር ዝወጸሉ ምኽንያት ብወግዒ እኳ እንተዘይተገልጸ ምስ ብድኻም ምስናፉ ዝተኣሳሰረ ከምዝኾነ ማዕከናት ዜና’ታ ሃገር ይገልጻ ኣለዋ። ዙር ርዋንዳ ብደረጃ 2.1 ዝፍለጥ ኮይኑ ኣብ ኣህጉር ኣፍሪቃ ካብ ዝርከቡ እቶም ዝበርትዑ ክልተ ዙራት ሓደ እዩ። ነቲ ብደረጃ ዓለም ፍሉጥ ዝኾነ ዙር ፈረንሳይ ማለት ቱር ዲ ፍራንስ ከምዝቀራረቦ ድማ ይሕበር።


ሽዱሽተ ውድባት ፖለቲካ ኢትዮጵያ ናይ መረዳድኢ ሰነድ ፈሪሞም

ኣብ ኢትዮጵያ ዝተጀመረ ለውጢ ንምዕጻፍ ዝግበር ምንቅስቃስ ንምምካት ግንባር ክንፈጥር አለና ዝበሉ ተፎኻኽርቲ ውድባት ፖለቲካ ናይ መረዳድኢ ሰነድ ተፈራሪሞም። እቶም ፓርቲታት ኢትዮጵያ ዲሞክራሲ ዝዓሰላ ሃገር ክትኸውን ንብዙሕ ዓመታት በበይኖም ክቃለሱ ከምዝጸንሑ’ውን ገሊጾም ኣለው። ግንባር ፈጢሮም ብሓባር ንምስራሕ ዝተሰማምዑን ነቲ ሰነድ ዝፈረሙን ተፎኻኸርቲ ውድባት ናይ መላእ ኢትዮጵያ ሓድነት (መኢኣድ)፡ ኣብዮታዊ ፓርቲ ኢትዮጵያ (ኢህአፓ)፡ ዲሞክራሲያዊ ሕብረት ኢትዮጵያ (ኢድህ)፡ ብሄራዊ ሓድነት ፓርቲ ኢትዮጵያ፡ፍትሓዊ ዲሞክራሲያዊ ፓርቲ ህዝብታት ዓፋርን ፓርቲ ነጻነት ህዝቢ ዓፋርን እዮም። ምሉእ ትሕዝቶ ኣብዚ ምስማዕ ይክኣል። No media source currently available


ፕረ. ትራምፕን መራሒ ኮርያ ኪም ጆንግ ኡን ካልኣይ ወግዓዊ አኼብኦም ሎሚ ጀሚሮም

ፕረዚደንት ኣሜሪካ ዶናልድ ትራምፕን መራሒ ሰሜን ኮሪያ ኪም ጆንግ ኡንን ካልኣይ ወግዓዊ ኣኼብኦም ሎሚ ረቡዕ ኣብ ቪየትናም ሃኖይ ጀሚሮም፤ብሓባር ድማ ድራር ተኣንጊዶም።ክልቲኦም መራሕቲ ብዛዕባ እቲ ርክብ ዘለዎም ኣወንታዊ ተስፋ’ውን ገሊጾም። ፕረዚደንት ዶናልድ ትራምፕን መራሒ ኪም ጆንግ ኡንን ባንዴራታት ኣሜሪካን ሰሜን ኮርያን በመስርዕ ኣብ ዝማዕረገሉ ኣብ ዋና ከተማ ሃኖይ ኣብ ዝርከብ ሆቴል ሶፊተል ለጀንድ ሜትሮፖሌ ወሽመጥ ኮሪያ ካብ ኒኩሌር ነፃ ንምግባር ዝዓለመ ካልኣይ ኣኼብኦም ሎሚ ምሸት ጀሚሮም ኣለው። እዚ ርክብ ኣብ ዝሓለፈ ሰነ ኣብ ሲንጋፖር ናይ ዝተኻየደ ፈላማይ ርክብ መቐፀልታ እዩ። “ምስ ኣቦ ወንበር ኪም ምርኻበይ ክብሪ ይስምዓኒ፣ኣብዚ ኣብ ቬትናም ብኽብሪ ብቀይሕ መንፀፍ ኣብ ዝተቐበሉና ሃገር ምርኻብና ክብሪ ይስምዓኒ።ፈላማይ ርክብና ዕዉት ነይሩ፤እዚ ናይ ሎሚ ድማ ማዕርኡ ወይ ዝበለፀ ክኸውን ተስፋ እገብር።” ክልቲኦም መራሕቲ ንእንግዶት ድራር ኮፍ ካብ ዝበልሉ ኪም ብኣስተርጓሚኦም ኣብዝሃብዎ ርእይቶ እዚ ካልኣይ ኣኼባ ዕዉት ክኸውን እዩ ኢሎም።ትራምፕ እውን በዚ ከምዝሰማምዑ ከምዚ ክብሉ ርእይቶም ሂቦም። “ፅባሕ ፅዑቕ ስራሕ ክፅበየና እዩ፤ምናልባሽ ሓቢርና ምስተደረርና ተስፋ እገብር ብዙሓት ነገራት ክፍትሑ እዮም።ነባሪ ናብ ዝኾነ ፅቡቕ ኩነታት ክመርሐና እዩ።ርክብና ኣዚዩ ፍሉይ ርክብ እዩ።” ክልቲኦም መራሕቲ ኣብ ዝተኣንገድሉ ድራር ሚንስትር ጉዳያት ወፃኢ ዩናይትድ ስቴትስ ማይክ ፖምፒዮን ምንስቴር ጉዳይ ወፃኢ ሰሜን ኮሪያ ሪ ዮንግ ሆን ሓዊሱ ላዕለዎት ኣማኸርቲ ትራምፕን ኪሚን ተረኺቦም ኣለው። ትራምፕ ቅድሚ እቲ ድራር ብቲዊተር ኣቢሎም ኣብ ዝፀሓፉዎ መልእኽቲ ሰሜን ኮሪያ ብቑጠባ ሓያል ክትኸውን ዘኽእላ እዩ ዝበሉዎ ካብ ኒኩሌር ነፃ ንምግባር ንሶምን ኪሚን ብሓባር ክንሰርሕ ኢና ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


"ምርጫ ስርዓት ናይ ኢትዮጵያውያን እንተኾነ፤ ከም ኢትዮጵያ ንዝበሉ ብዙህነት ዘለወን ሃገራት ግና ፌደራሊዝም ዝሓሸ ስርዓት እዩ" ኣምባ. ጀርመን ኣብ ኢትዮጵያ

ምርጫ ስርዓት ናይ ኢትዮጵያውያን እንተኾነ፤ ከም ኢትዮጵያ ንዝበሉ ብዙህነት ዘለወን ሃገራት ግና ፌደራሊዝም ዝሓሸ ስርዓት እዩ ክብላ ኣብ ኢትዮጵያ ኣምባሳደር ጀርመን ብሪታ ዋግነር ገሊፀን። ብኣምባሳደር ጀርመን ኣብ ኢትዮጵያ ዝምራሕ ጉጅለ ልኡኽ ናብ ክልል ትግራይ ብምብጻሕ ምስ ምክትል ርእሰ ምምሕዳር እቲ ክልል ዶክተር ደብረፅዮን ገብረሚካኤል ዘትዮም። ኣብ ቤትፅሕፈት ምክትል ርእሰ ምምሕዳር ብሄራዊ ክልላዊ መንግስቲ ትግራይ ዶ/ር ደብረፅዮን ገብረሚካኤል ዝተኻየደ ዘተ ኣብ ሓፈሻዊ ፖለቲካዊ ኩነታት ኢትዮጵያን ጠመተ ዝገበረ ምንባሩ እየን እተን ኣምባሳደር ድሕሪ እቲ ዘተ ንጋዜጠኛታት ኣብ ዝሃብኦ መግለፂ ዝተዛረባ ከምኡ ድማ ኣብ መንጐ ጀርመናዊት ከተማ ጐታን ከተማ ዓድዋን ዘሎ ምሕዝነት ንምሕያል ኣብ ዘኽእሉ ዛዕባታት ዘድሃበ ከምዝዝኾነ ተዛሪበን። እተን ኣምባሳደር ኣብ ኢትዮጵያ ዘሎ ዕብየት ብተወሳኺ ድማ ኣብዚ ሐዚ እዋን ዘሎ ለውጢ ጀርመን ትድግፎ እያ ኢለን። እቲ ዘሎ እዋናዊ ኩነታት ኣብ ማእኸል ኣዲስ ኣበባ ጥራሕ ዘይኮነስ ኣብ ካልኦት ከባቢታት ኢትዮጵያ እንታይ ከምዝመስል ክንርደኦ ንፅዕር ኢና ኢለን። ምስ ስርዓት ፌደራሊዝም ተተሓሒዙ ድማ ከም ኢትዮጵያ ንዝበላ ብዙህነት ዘለወን ሃገራት ዝበለፀ እዩ ኢለን ከምዝኣምና ብምግላፅ እቲ ናይ ስርዓት ምርጫ ግና ንኢትዮጵያውያን ዝምልከት እዩ ኢለን። ኣብ መንጎ ኢትዮጵያን ጀርመንን ዘሎ ርክብ ነዊሕ ዓመት ዘቑፀረን ሓያልን እዩ ዝበላ ኮይነን እዚ ምሕያል ክቕፅል ድማ ኣተሓሳሲበን። እቲ ትማሊ ዝተኻየደ ዘተ ኣብ ምሕዝነት ከተማታት ዓድዋን ጐታን ቅድሚ ሓሙሽተ ዓመት ዝተጀመረ ክልቲኣዊ ርክብ እተን ከተማታት ንምሕያል ምዃኑ’ውን ተገሊፁ። ከንቲባ ከተማ ዓድዋ ኣይተ ዘስላሰ ዘርኣብሩኽ ኣብ መንጎ ክልቲኣን ከተማታት ኣብ ሳይንስን ቴክኖሎጂን፣ ምምዕባል ዓቅሚ ሰብ፣ ማሕበራዊ ፀገማት ተሓባቢርካ ኣብ ምፍታሕን ብተወሳኺ ድማ ባህላውን ታሪኻውን ርክባት ንምሕያል ይስራሕ ምህላዉ ገሊፆም። ምሉእ ትሕዝቶ ኣብዚ ምስማዕ ይክኣል። No media source currently available


ደምህት መንግስቲ ንኣባላቱ ዝኣተዎ መብጽዓ ከምዘይፈጸመ ኣፍሊጡ

ዴሞክራስያዊ ምንቅስቓስ ህዝቢ ትግራይ (ደምህት) ኣባላተይ ብመንግስቲ ክወሃበኩም እዩ ዝተባህለ መትከሊ እግሪ ክሳብ ሐዚ ብዘይምርካቦም ማሕበራዊ ፀገም የጋጥሞም ኣለዉ ክብል ኣፍሊጡ። በዚ ድማ ካልኦት ፖለቲካዊ ስራሓት ከይንፍፅም ኣፀጊሙልና’ሎ ክብሉ ኣቦ መንበር እቲ ምንቅስቓስ ኣይተ መኮነን ተስፋይ ተዛሪቦም። ዲሞክራስያዊ ምንቅስቓስ ህዝቢ ትግራይ (ደምህት) መንግስቲ ብዘቕረቦ ፃውዒት ሰላም ልዕሊ 2500 ኣባላቱ ሒዙ ቅድሚ ኣዋርሕ ካብ ኤርትራ ናብ ኢትዮጵያ ምምላሱ ይዝከር። ዕጥቆም ፈቲሖም ናብ ውሽጢ ሃገር ዝኣተው ኣባላት እቲ ምንቅስቓስ ኣብዚ ሐዚ እዋን ምስ ሕብረተሰብ ተሓዊሶም ይነብሩ ኣለዉ ክብሉ ኣቦ መንበር ደምህት አቶ መኮነን ተስፋይ ሓቢሮም። ንሶም ብተወሳኺ መንግስቲ ነቶም ኣባላት መትከሊ እግሪ ንምሃብ ዝኣተዎ ቃል ክሳብ ሐዚ ኣይፈፀሞን ኢሎም ። ኣባል ማእከላይ ኮሚቴ እቲ ምንቅስቓስ ኣይተ ጎይተኦም በርሀ እውን ካብ መንግስቲ ክወሃብ እዩ ተባሂሉ ዝነበረ መትከሊ እግሪ ክሳብ ሐዚ ስለዘይተውሃበ ኣባላት እቲ ምንቅስቃስ ከቢድ ማህበራዊ ፀገም የጋጥሞም ከምዘሎ ወሲኾም ገሊፆም። “ክሳብ ሐዚ ብትዕግስቲ ተፀቢና ኢና” ዝበሉ ኣይተ መኮነን ኣብ ቀረባ እዋን መትከሊ እግሪ ንኣባላቶም ዘይውሃብ እንተኾይኑ ብዕሊ መንግስቲ ቃሉ ኣይሓለወን ኢልና ክነፍልጥ ኢና ካብኡ ንደሓር ኣባላትና ዝደለይዎ ክውስኑ ይኽእሉ እዮም ክብሉ ገሊፆም። ኣብ ጉዳይ ምትካል እግሪ ኣባላት ዴምህት ክሳብ ሐዚ ንምንታይ ተዳናጉዩ ንዝብል ካብ መንግሰቲ ምላሽ ንምርካብ ዝገበርናዮ ፃዕሪ ኣይሰመረን። ኣቦ መንበር ደምህት አቶ መኮነን ተስፋይ ኣብ ቀረባ እዋን ጉባኤ ብምክያድ ኣንፈት ፖለቲካ ክነቐምጥ ኢና ዝበሉ ክኾኑ ኸለው ክሳብ ሐዚ ምስ ዝኾነ ውድብ ዘተ ይኹን ድርድር ከምዘይጀመሩ እውን ገሊጾም። ኣብ ጉዳይ ምሃብ መትከሊ እግሪ ጠሚቱ ምላሽ መንግስቲ ንምሕታት ዝገበርናዮ ፃዕሪ ኣይሰመረን። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራዊ መርሃዊ ቅዱስ ዳግማይ ዓወት መድረኽ ተጎናጺፉ

ኣብ ዙር ሩዋንዳ ዝሳተፍ ዘሎ ኣባል ክለብ ኣስታና ኤርትራዊ መርሃዊ ቁዱስ ዳግማይ ናይ መድረኽ ዓወት ሎሚ ተጎናጺፉ። መርሃዊ ነዚ ዳግማይ ዓወት ዝተጎናጸፈ ካብ ሁየ ናብ ሩባቩ ዝተኻየደን 213.1 ኪሎ ሜተር ርሕቐት ዝሸፈነን ሳልሳይ መድረኽ ዙር ሩዋንዳ ክኸውን እንከሎ: ካብ መቐዳድምቱ በንጢሱ መዛዘሚ መስመር ብምርጋጹ እዩ። ነቲ ውድድር ብ 5 ሰዓትን 21 ደቒቕን 15 ካልኢትን ዝዛዘሞ ክኸውን እንከሎ: ትማሊ ኣብ ካልኣይ መድረኽ ድሕሪ ምዕዋቱ ብዝመለሳ ብጫ ናይ መራሒ ማልያ ዳግማይን ብተኸታታሊ ክዕወት ምኽኣሉ ፍሉይ ገይርዋ ይርከብ። ብመሰረት ዝተረኽበ ሓበሬታ ተቐዳዳማይ ክለብ ዳይረክት ኤነርጂ ረነ ታራማ ካልኣይ ከምኡውን ካብ ኣካዳሚ ብሽክለታ እስራኤል ማተዮ ባዲላቲ ሳልሳይ ኮይኖም ነቲ ዝተሰርዐ ናይ ሳልሳይ መድረኽ ዙር ሩዋንዳ ተዓዊቶም ኣለው።


ገዛኢ ፓርቲ ኢትዮጵያ ሓደ ዝተወሃደ ፓርቲ ከምዝኸውንን ሽሙ ከምዝቕይርን ተገሊጹ

ናይ ኢትዮጵያ ገዛኢ ፓርቲ ኢህወዴግ ቅድሚ ዝቕፅል ሃገራዊ ምርጫ ሓደ ዝተወሃደ ፓርቲ ከምዝኸውንን ሽሙ እውን ከምዝቕይርን ኣፍሊጡ። ኣብ ቤት ፅሕፈት ቀዳማይ ሚንስትር ሓላፊ ማእኸል ህንፀት ዴሞክራሲያዊ ስርዓትን ሓላፊ ቤት ፅሕፈት ቤት ምኽሪ ኢህዴግን ኣቶ ብናልፍ ኣንዱአለም እቲ መፅናዕቲ ኣብ ግብሪ ክውዕል ከሎ ድሕሪ ሰላሳ ዓመታት ናይ ኢህወዴግ ሽም ንመጀመሪያ ግዜ ክቕየር እዩ ኢሎም። ኣዋርሕ ዝተረፎ ናይ ኢትዮጵያ ሃገራዊ ምርጫ ኢህወዴግ ዝበሃል ውድብ ኣይህልውን።ኦዴፓ፣ኣዴፓ፣ዴህደንን ህውሓትን ዝብሃሉ ኣባል ውድባት ኣይህልዋን።ናይቲ ውድብ ኣቦ ወንበር ቀዳማይ ሚንስትር ኣብይ ኣሕመድ ንኩላትና ዝሓቖፈ ሓደ ኢትዮጵያዊ ውድብ ክንፈጥር ኢና ብምባል ናይ ኢህወዴግ ሓድሽ ኣወዳድባ ወግዓዊ ጌሮም። እቶም ቀዳማይ ሚንስትር ነዚ ወግዓዊ ዝገበሩ ኣጋር ውድባት ካብ ዝመርሕኦም ክልላት ዓፋር፣ሶማሌ፣ጋምቤላ፣ቤንሻንጉል ሃረሪን ዝመፁ ካብ ዝተፈላለዩ ክፋላት ሕብረተሰብ ምስ ዝመጹ ተወከልቲ ህዝቢ ትማሊ ኣብ ኣዲስ ኣበባ ትማሊ ኣብ ዝተራኸብሉ እዋን እዩ ። ኢህወዴግ ክሳብ ሎሚ ብቐጥታ ዘመሓድረን ንክልላት ኦሮሚያ፣ኣምሓራ፣ደቡብን ትግራይን ጥራሕ እዩ።ቀዳማይ ሚንስትር ኣብይ ንተወከልቲ ከምዝገለፁዎ ኢህወዴግ ብኣጋር ውድባት ዝመሓደራ ክልላት ሓዊሱ ኩሎም ናይ ኢትዮጵያ ክፋላትን ኢትዮጵያዊያንን ብዝሓቁፍ ኣገባብ እናተሰርሐ እዩ ኢሎም። እቲ ገዛኢ ፓርቲ ሽሙ ከይተረፈ ንምልዋጥ ዘኽእሎ እዚ መፅናዕቲ ይዛዘም ምህላውን ኣብ ቤት ፅሕፈት ቀዳማይ ሚንስትር ሓላፊ ማእኸል ኣተሓባብሪ ህንፀት ስርዓት ዴሞክራሲን ሓላፊ ቤት ሕፅፈት ቤት ምኽሪ ኢህወዴግን ኣቶ ብናልፍ ኣንዱኣለም ንድምጺ ኣሜሪካ ገሊፆም። “ቀዳማይ ረቂቕ ናይዚ መፅናዕቲ ናብ ምዝዛም ገፁ እዩ ዘሎ።ኣርባዕቲአን ኣባል ውድባት ኣብ ቀረባ ክዘራረባሉ ትፅቢት ይግብር።እቲ ናይ ውህደት ሕቶ ብኣባል ውድባት ኢህወዴግ ጥራሕ ዘይኮነስ እቲ መፅናዕቲ ብኣጋር ውድባት እውን ስለ ዝተሰርሐ እቲ ውህደት ንዕኦም እውን ዝሓውስ እዩ።” ኣቶ ብናልፍ ወሲኾም ኣብ እዋን ምይይጥ ዝርከብ ግብኣት ተሓዊሱዎ ኩለን ፖለቲካዊ ውድባት ክውስንኦ ትፅቢት ከምዝግበርን በዚ ውሳነ መሰረት ድማ እቲ ፓርቲ ሓደ ዝተወሃደ ፓርቲ ከምዝኸውንን ኣብሪሆም። ንሶም እቲ ሕጂ ዘሎ ኣወዳድባ ብቕርፅን ትሕዝቶን ስለዝልወጥ ግንባር ምዃኑ ተሪፉ ሓደ ውድብ ክኸውን እዩ ምስ ኢሎም። “ሕጂ ዘለው ብሄራዊ ውድባት ናብዚ ሓዱሽ ፓርቲ ክጠቓለሉ’ዮም። ርእሶም ክኢሎም ዝተወደቡ ብሄራዊ ፓርትታት ክቕህሙ እየን።ከምቲ ዝነበርኦ ርእሰን ክኢለን ብደረጃ ውድብ ምስርሐን ከብቅዕ እዩ።” ብብሄራዊ ደረጃ ዝተወደባ ከም ናይ ሶማሌ፣ናይ ዓፋር፣ቤንሻንጉል፣ከምኡ እውን ኣባል ውድባት ኦሮሞ፣ኣምሓራ፣ደቡብን ትግራይን ሽመንን ቅርፀንን ክሓድጋ እየም ኢሎም።ሓደ ፓርቲ ክኸውን ከሎ ኣብ ምርጫ ተወዳዲሩ እንተድኣ ስዒሩ ነተን ክልላት ዘመሓድር እቲ ሓድሽ ዝጣየሽ ውድብ ክምድበለን እዩ ኢሎም። ብዛዕባ እዚ ጉዳይ ርእይቶኦም ዝሃቡ ዳይረክተር ኢኒሼትቭ ኣፍሪቃ ናይ ቀደም ናይ ኣዲስ ኣበባን ናይ ኢትዮጵያን ኣብያተ ምኽሪ ንግዲ ፕረዚዳንት ዝነበሩን ኣቶ ክቡር ገና ኣብ ቀረባ ተግባራዊ ክኸውን እዩ ዝተበሃለ ሓዱሽ ኣወዳድባ ኢህወዴግ ዝተወሰነ ርእዮተ ዓለማዊ ለውጢ ሒዙ ክመፅእ ይክእል’ዩ ዝብል ግምት ከምዘለዎም ሓቢሮም።


ዓረና፡ ድሕሪ ምርጫ 2007 ፈላማይ ህዝባዊ ኣኼባ ኣብ ከተማ መቐለ አካይዱ

ዓረና ንሉኣለዊነትን ዴሞክራሲን ድሕሪ መረፃ 2007 ንፈለማ እዋን ኣብ ከተማ መቐለ ህዝባዊ ኣኼባ ኣካይዱ። ኣብቲ ኣኼባ ኣማራፂ ፖሊሲ እቲ ውድብን እዋናዊ ሃገራዊ ጉዳይ ጠመተ ተገይርሎም እዩ። ውድብ ዓረና ንሉኣላዊነትን ዴሞክራሲን ኣብ ከተማ መቐለ ኣብ ዘካሄዶ ህዝባዊ ኣኼባ ናይቲ ውድብ ኣባላትን ደገፍትን ነበርቲ ከተማ መቐለ ተረኺቦም እዮም። ሓላፊ ህዝባዊ ርክባት ዓረና ኣይተ ዓምዶም ገብረስላሴ ምምሕዳር ከተማ መቐለ ብዘይተለመደ ኩነታት እቲ ኣኼባ ክነካይድ ተሓባቢሩና እዩ ብምባል ኣመስጊኖም። ድሕሪ ኣርባዕተ ዓመታት ንፈለማ እዋን እዩ ዓረና ኣብ ከተማ መቐለ ህዝባዊ ኣኼባ ዘካየደ’ሎ። ኣቦ መንበር እቲ ውድብ ኣይተ ኣብርሃ ደስታ ከምዝገለፅዎ "ንዝሓለፉ ኣርባዕተ ዓመታት ህዝባዊ ኣኼባ ዘየካየድና ኣብ ሃገራዊ እዋናዊ ጉዳያት ተፀሚድና ስለዝነበረ እዩ ድሕሪ ሐዚ ግና ብተኸታታሊ ኣብ ካልኦት ከተማታት እውን ተመሳሳሊ መድረኽ ክነካይድ ኢና" ኢሎም።  ኣባል ኮሚቴ ፈፃሚ ስራሕ ዓረና ኣይተ ገብሩ ኣስራት ኣብ ከተማ መቐለ ኣዳራሽ ማዛጋጃቤት ኣብ ዝተኻየደ ዘተ ከምዝገለፅዎ "ኣብቲ ኣዳራሽ ልዕሊ ሓምሳ ዓመት ዝሰገሩ ትዝታታት ኣለኒ ብምባል እዮም ወግዖም ጀሚሮም። ኣብ 1960ታት ንቓልሲ ዘለዓዕሉ ሙዚቃታት ይቐርበሉ ዝነበረ እዩ፤ ካብ ኩሉ ንላዕሊ ግና ቅድሚ 18 ዓመታት ህወሓት ኣብ ክልተ ዝተመቐለሉ እዋን እቲ ናይ መወዳእታ መድረክ ዝተኻየደ ኣብዚ ውሽጢ ኣደራሽ እዩ ነይሩ እሞ ንፖለቲካ ኢትዮጵያ ፖለቲካ ዝፈጠሮ ፅልዋ ልዑል እዩ" ኢሎም። ኣብ ጉዳይ ምምሕዳር መሬት ዝለዓሉ ፀገማት ካብ ፖሊሲ ዝብገስ እዩ ዝበሉ ኣይተ ኣብርሃ ደስታ ዋንነት መሬት ህዝብን መንግስትን ዝብል መንግስቲ ከምድላዩ መሬት ህዝቢ ክወስድ ዝሕግዝ እዩ ኢሉ ውድቦም ከምዝኣምን ተዛሪቦም። No media source currently available  ኣብ ዝተፈላለዩ ከባቢታት ትግራይ ፀገም ሰናይ ምሕደራ ኣሎ ዝበሉ ኣይተ ገብሩ ኣስራት ኣብ ወልቃይትን ራያን ድማ ፀገም ምሕደራን ልምዓትን እምበር ካልእ ሕቶ ኣሎ ኢሉ ዓረና ከምዘይኣምን ተዛሪቦም። ኣብዚ ጉዳይ ግዝኣት ትግራይ ንምስፍሕፋሕ እዩ ተባሂሉ ዝዝረብ ሓቂ ኣይኮነን ምኽንያቱ ድማ ሐዚ ዘሎ ወሰን ቅድሚ ምክላሉ ኣብ ምምሕዳር ትግራይ ዝነበረ ክቡር መዓድን ዘለዎም ዓብይ ረብሓ ዘርክቡ ከባቢታት ናብ ዓፋር ክኽለሉ እዩ ተገይሩ። ወሰን ክልላት ዝተኸለለ ብቋንቋ እዩ ናይ ቅድሚ ሐዚ ዝነበረ ኣከላልላ ዝድለ እንተኾይነ ድማ ኣብ ትግራይ ጥራሕ ዘይኮነስ ኣብ ካልኦት ከባቢታት ሕቶ ክለዓል ማለት እዩ ኢሎም: ወይ ድማ ብሓፈሻ ስርዓት ኣከላልላ ወስን ምቅዋም ይከኣል ክብሉ ተዛሪቦም። መበል 44 ዓመት ምስረታ ህወሓት 11 ለካቲት ኣመራርሓ ዓreና ተረኺብኹም ኢኹም ዕርቂ ድዩ ፈፂምኩም? ዝብል ሕቶ ኣብቲ መድረኽ ተላዒሉ ኣመራርሓ ዓረና ወይዘሮ ኣረጋሽ አዳነ እቲ መድረኽ ምስ ህወሓት ናይ ምትዕራቕ መድረኽ ኣይኮነን ኢለን። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራዊ ተቐዳዳማይ ክለብ ኣስታና መርሃዊ ቁዱስ ተዓዋቲ ካልኣይ መድረኽ ዙር ርዋንዳ 2019 ኮይኑ

ኤርትራዊ ተቐዳዳማይ ክለብ ኣስታና መርሃዊ ቁዱስ ኣብ ርዋንዳ ኣብ ዝካየድ ዘሎ ዙር ርዋንዳ 2019 ተዓዋቲ ካልኣይ መድረኽ ኮይኑ። መርሃዊ ነቲ 120.5 ኪሎ ሜተር ዝንውሓቱ ኣብ ዞባ ሁየ ርዋንዳ ዝተኻየደ ካልኣይ መድረኽ ብ 3:02:17 ግዜ እዩ ፈጺምዎ። ኣባል ፈረንሳዊት ክለብ ደልኮ ማርሰል ካስፐርክዊክስ ካልኣይ ከምኡ’ውን ኣባል ሃገራዊት ጋንታ ኤርትራ ቢንያም ግርማይ ድማ ሳልሳይ ኮይኖም ነቲ ዝተሰርዐ ውድድር ምፍጻሞም መርበብ ሓበሬታ እቲ ውድድር ጠቒሱ። ዙር ርዋንዳ 2019 ሃገራዊት ጋንታ ኤርትራ እትርከበን ሃገራውያን ጋንታታት ርዋንዳ: ፈረንሳ፡ ደቡብ ኣፍሪቃ፡ እስራኤል፡ ኣልጀርያን ኬንያን ካልኦት ስሙያት ክለባት ከም ኣስታናን ዳይመንሽን ዳታን ዝሳተፍኦ ዘለዋ ውድድር ክኸውን እንከሎ: ትማሊ ሰንበት እዩ ፈሊሙ። ኣብቲ ትማሊ ሰንበት የካቲት 24 ዝተኻየደ ቀዳማይ መድረኽ’ቲ ውድድር ኣባል ፈረንሳዊት ክለብ ደልኮ ማርሰል ኢጣልያዊ ኣለሳንድሮ ፊደሊ እዩ ተዓዊቱ። ኣባል ሃገራዊት ጋንታ ኤርትራ ያቆብ ደበሳይ ድማ ካልኣይ ከምኡ’ውን ኣባል ፈረንሳዊት ክለብ ደልኮ ማርሰል ካስፐርክዊክስ ድማ ሳልሳይ ኮይኖም መዛዘሚ መስመር ረጊጾም። ኣብ ክልቲኡ መድረኻት ብዝተዋህለለ ነጥቢ መርሃዊ ቅዱስ ብሓፈሻዊ ነጥቢ ኣብ መሪሕነት ይርከብ። ካስፐርክዊክስ ከምኡ’ውን ርዋንዳዊ ጆሴፍ ኣረሩያ ካልኣይን ሳልሳይን ኮይኖም ተሰሪዖም ይርከቡ። በዚ ድማ ጽባሕ ካብ ዞባ ሁየ ናብ ሩባቮ ኣብ ዝካየድ ናይ 213.1 ኪሎ ሜተር ርሕቐት ዝሽፍን ሳልሳይ መድረኽ መርሃዊ ቅዱስ ብጫ ናይ መሪሕነት ማልያ ለቢሱ ክወዳደር እዩ።


ንጉስ ሃይለስላሰ ኣብ ኣዲስ ኣበባ ሓወልቲ ክስርሓሎም ይግባእ`ዶ? ኤርትራውያን ይካትዑ

ካብ መስረቲ ኣቦታት ውድብ ሓድነት ኣፍሪቃ ንጉስ ሃይለስላሰ፡ ኣብ ኣዲስ ኣበባ ኣብ ቀጽሪ ዋና-ቤት ጽሕፈት ሕብረት ኣፍሪቃ፡ በቲ ሕብረት፡ ሓወልቲ ተሰሪሕሎም ኣሎ። ይኹን`ምበር ስርዓት ሃይለስላሰ ኣብ ልዕሊ ኤርትራውያን ዝፈጸሞ ጸረ-ሰብኣውነት ግፍዕታት ይኸብድ ይብሉ ብዙሓት ኤርትራውያን። ኣብ ኢትዮጵያውያን`ውን ንምትካል ሓወልቶም ዝምልከት ናይ ሓባር ርእይቶ የለን። ኣቶ ሱለማን ኣደም፡ ኣብ ዓዲ-እንግሊዝ ምስ ዝርከብ ዜጋታት ንደሞክራሲያዊ መሰላት ኤርትራ ዝተባህለ ማሕበር ዝሰርሕ`ዩ። ንሱ ኣብ ዓድታት ኤርትራ ብፍላይ ኣብ ዑና፡ በስክዲራ፡ ኣቑርደት፡ ሃዘሞ፡ ኦምሓጀርን ካልኦት ብዙሓትን ብሰርዓት ሃይለስላሰ ዝተፈጸመ ግፍዕታት ክትዝክር ከለኻ ብሓቂ የሕምመካ`ዩ ይብል። መንግስቲ ኤርትራ ንታሪኽ ዝተርፍ ተቓውምኡ ከስምዕ ይግባእ`ውን ይብል። ኣቶ ኣሉላ ኣብርሃም ድማ ካብ ንጡፋት ኮሚኒቲ ኤርትራውያን ኣብ ዓዲ እንግሊዝ`ዩ። ንሱ ብወገኑ፡ ኣቲ ግፍዕታት ከምዘሎ ኮይኑ፡ ሓደ ዛጊት ናይ ባዕሉ ናጽነት ዘይብሉ ብብልሽውና ዝተቖማጥዐ ውድብ ሓድነት ኣፍሪቃ- ነበር፡ ንሃይለስላሰ ሓወልቲ እንተሰረሓሉ ከጨንቐና ዝግባእ ኣይኮነን ይብል፡ ንጉስ ሃይለስላሰ ኣብ ኣዲስ ኣበባ ሓወልቲ ክስርሓሎም ይግባእ`ዶ ኣብ ዝብል ክልተ ዝተፈላለየ ፖለቲካዊ ኣረኣእያ ዘለዎም ኤርትራውያን ይካትዑ። ምሉእ ትሕዝቶ ኣብ`ዚ ምስማዕ ይክኣል። No media source currently available


ድሕሪ ሰለስተ ኣዋርሕ ማእሰርቲ ትማሊ ዝተፈትሐ ኢንቨስተር ገሬ ወዲ ሴሮ ፖሊስ መሊሱ ኣሲሩዎ

ኣብ ዝሓለፈ ወርሒ ሕዳር 2011 ዓ.ም ኣብ ክልል ቤንሻንጉል ጉሙዝ ኣብ ዩኒቨስርቲ ኣሶሳ ምስ ዝነበረ ግጭት ተኣሳሲሩ ፖሊስ ጠርጢረዮ ኢሉ ኣብ ቁፅፅ ዘውዓሎ ኢንቨስተር ገብረእግዛብሄር ገብረመድህን(ገሬ ወዲ ሴሮ) ድሕሪ ሰለስተ ኣዋርሕ ማእሰርቲ፣ብዓቃቢ ሕጊ ኽሲ ከይተመስረቶ ቤት ፍርዲ ትማሊ ሓሙስ ብዋሕስ ምስ ፈትሖ ፖሊስ ሎሚ ዓርቢ መሊሱ ኣብ ቁፅፅር ኣውዒሉዎ’ሎ። በዓልቲ ቤቱ ፖሊስ ትማሊ ለይቲ ክኣስሩዎ ናብ ገዝኦም ከምዝመፁን ናይ ቤት ፍርዲ ትእዛዝ እንተለዎም ሓቲቱዎም ኣይሓዝናን ከምዝበሉዎን ንሱ ድማ ለይቲ ንዝኾነ ሰብ ኣይክፍትን ከምዝበሎምን ንጉሆ መፂኦም ብዘይ ናይ ቤት ፍርዲ ትእዛዝ ከምዝኣሰሩዎምን ገሊፃ’ላ። ፖሊስ ስለ ምንታይ ኣብ ትሕቲ ቁፅፅር ከምዘውዓሎ መብርሂ ንምርካብ ናብ ኮሚሽነር ኮሚሽን ፖሊስ ክልል ቤንሻንጉል ኮማንደር መሓመድ ስልኪ ደዊለ ብዛዕባ እቲ ጉዳይ ምስ ገለፅኩሎም ድሕሪ 10 ደቓይቕ ደውል ኢሎምኒ መሊሰ ደጋጊመ እንተደወልኩ ስልኮም ከልዕሉዎ ኣይክኣሉን። ምስ ኢንቨስተር ገብረእግዛብሄር ገብረመድህን(ገሬ ወዲ ሴሮ) ቅድሚ ሎሚ ንግሆ ዳግማይ ናብ ቤት ምእሰርቲ ምእታው ዝተኻየደ ምሉእ ቃለ መጠይቕ ኣብዚ ምስማዕ ይክኣል። No media source currently available


ትርጉምን ትሕዝቶን ህጹጽ ጊዜ ኣዋጅ ኣሜሪካ

ብዛዕባ ፕረዚደንት ዶናልድ ትራምፕ ዝኣዘዝዎ ህጹጽ ጊዜ ኣዋጅ ገለ ነጥቢታት ክንሕብረኩም፣ ህጹጽ ጊዜ ኣዋጅ ኣብ ኣሜሪካ እንታይ ማለት’ዩ? ህጹጽ ጊዜ ኣዋጅ ክትግበር ከሎ፣ ቤት ምኽሪ ኣሜሪካ ኣብ እዋኑ ከርክብ ስለዘይኽእል ተባሂሉ ፕረዚደንት ስልጣን ንክረክብ ዝሕግዝ ኣዋጅ’ዩ። ሕገ መንግስቲ ኣሜሪካ ብዛዕባ ፕረዚደንት ዝእውጆ ህጹጽ ጊዜ ዝጠቕሶ ነገር የለን። ስለምንታይ’ዩ ቤት ምኽሪ ኣሜሪካ ወሳኒ ድምጺ ኣብ ልዕሊ ህጹጽ ጊዜ ኣዋጅ ዝህልዎ? ከይዱ ከይዱ እቲ ሕቶ፣ ሕቶ ገንዘብን ስልጣንን ስለዝኾነ። ብመሰረት ሕገ መንግስቲ ኣሜሪካ ‘ኣብ ልዕሊ ገንዘብ ስልጣን ዘለዎ ቤት ምኽሪ ወከልቲ’ዩ’። ቤት ምኽሪ ወከልቲ ንፕረዚደንታዊ ኣዋጅ ህጹጽ ጊዜ ክቕልብስ’ዶ ይኽእል? ብመሰረት ኣብ 1976 ዝጸደቐ ሕጊ፣ ቤት ምክሪ ወከልቲ ንፕረዚደንታዊ ኣዋጅ ክቕልብሶ ስልጣን ተዋሂብዎ’ሎ። ቤት ምኽሪ ወከልቲን ሴነትን ኣሜሪካ ብኣብዛሓ ድምጺ እንተወሲኖም ህጹጽ ጊዜ ኣዋጅ ክቕልበስ ይኽእል’ዩ። ዴሞክራሲያዊን ስለምንታይ’ዮም ኣብ ዶብ ምስ ሜክሲኮ ዘሎ ኩነታት ‘ህጹጽ ጊዜ ዝጠልብ ኣይኮነን’ ዳኣ ዝብሉ? በዝሒ ናብ ኣሜሪካ ዝሰግሩ ስደተኛታት ይንክይ ኣሎ ባሃልቲ ስለዝኾኑ። እቲ ኣዋጅ ኣብ ቤት ፍርዲ’ዶ ውዱቕ ክኾን’ዶ ይኽእል? እዚ’ውን ካልእ ኣማራጺ’ዩ።16 ክፍለ ግዝኣታት ንኣዋጅ ፕረዚደንት በዲሆምዎ ኣለው። እቲ ጉዳይ ናብ ቤት ፍርዲ ምውሳድ ጊዜ ዝበልዕ’ዩ። ቤት ምኽሪ ወከልቲ ግና ከሕጽሮ ይኽእል። እቲ ውሳነ ክሓልፍ ክሳዕ ክንደይ ዕድል ኣለዎ? ኣብ ቤት ምኽሪ ወከልቲ (ዴሞክራሲያዊያን ዝቆጻጸርዎ) ብቐሊሉ ክሓልፍ ይኽእል’ዩ። ኣብ’ቲ ሪፐብሊካዊያን ዝዕብልልዎ ሴነት ግና ከቢድ’ዩ።


ኢሳት መንግስቲ ትግራይ ፍሉይ ሓይሊ ኣብ ኮረም የስፍር ኣሎ ንዝበሎ ክልል ትግራይ ኣሉታዊ ግብረመልሲ ሂቡ’ሎ

መንግስቲ ትግራይ ብኣሽሓት ዝቑፀሩ ኣባላት ፍሉይ ሓይሊ ኣብ ኮረም የሰፍር ኣሎ ክብል ኢሳት ፀብፂቡ። ብጉዳይ መንነት ራያ ምስ ክልል ኣምሓራ ኲናት ንምክያድ እዩ ክብል’ውን እቲ መደበር ቴሌቭዥን ንምንጭታቱ ረቑሑ ጸብጻብ ኣቕሪቡ። ሓላፊ ፀጥታን ምምሕዳርን ዞባ ደቡባዊ ትግራይ ኣቶ ሃይለ ምስጉን እዚ ጉዳይ ሓቂ ኣይኮነን ብምባል ምስ መንነት ተተሓሒዙ ኣብ ከባቢና ብሕጋዊ መንገዲ ዝቐረበ ሕቶ የለን እንሃልዩ’ውን ብሕጊ እምበር ብኲናት ኣይንፈትሖን ኢሎም። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ሃዋሳ፡ደቡብ ሲዳማ ክልል ይኹን ንዝብል ሕቶ ምላሽ ይወሃበና ዝብሉ ወገናት ሰላማዊ ሰልፊ አካይዶም

ኣብ ኢትዮጵያ ክልል ደቡብ ሲዳማ ክልል ይኹን ዝብል ሕቶና ምላሽ ኣይተውሃቦን፤ህዝበ ውሳነ ዝግበረሉ ዕለት እውን ኣይተገለፀን ብምባል ሎሚ ኣብ ከተማ ሃዋሳ ሰላማዊ ሰልፊ ተኻይዱ። ነዚ ሰላማዊ ሰልፊ ንምክያድ ዘጋጠሞም ዕንቅፋት ኮነ ምፍርራሕ ዘይምንባሩን እዚ እውን ፍረ እቲ ኣብ ኢትዮጵያ ይርአ ዘሎ ለውጢ እዩ ዝበለ ካብ ኣተሓባበርቲ ሰልፊ መንእሰይ ታሪኩ ለማ፣እቲ ለውጢ ነባሪ ክኸውን ግን ንዘበናት ዝፀንሐ ሕቶ ህዝቢ ሲዳማ መልሲ ምስ ዝረክብ እዩ ኢሉ’ሎ። No media source currently available  እቲ ብባህላዊ ስነ ስርዓት ዝተፀንበለ ሰላማዊ ሰልፊ ብሰላማዊ መንገዲ ንኽፍፀም ምምሕዳር እቲ ከባቢ ሓላፍነት ወሲዱ ብዘይገለ ፀገም ምክያዱ ሪፖርተር ድምጺ ኣሜሪካ ካብ ሃዋሳ ሓቢሩ’ሎ።


አዲስ አበባ፡ 29 ቢልዮን ብር ወጻኢ ዝተገብረሉ ፕሮጀክት ተጀሚሩ

ልዕሊ 50 ኪሎ ሜትር ንውሓት ዘለዎን ብ29 ቢሊዮን ብር ወፃኢ ዝስራሕን ፕሮጀክት ወሰን ሩባ ኣዲስ ኣበባ ወግዓዊ ኮይኑ።ናይታ ከተማ መልክዕ ከምዝቕይር ዝተገልፀ እዚ ፕሮጀክት ኣብቲ ስነርዓት ተረኺቦም ምጅማሩ ወግዓዊ ክገብሩ ትፅቢት ዝተገብረሎም ቀዳማይ ሚንስትር ኣብይ ኣሕመድ ኣብቲ ስነስርዓት ኣይተረኽቡን። ንዕኦም ብምውካል ነቲ ፕሮጀክት ዘጀመሩ ናይ ኣዲስ ኣበባ ምኽትል ከንቲባ ኣቶ ታከለ ኡማ ቀዳማይ ሚንስትር ኣብይ ኣብቲ ስነስርዓት ዘይተረኽቡ ብሰንኪ ህፁፅ ስራሕ እዩ ኢሎም ።


ብሚ/ጉ/ወጻኢ ኤርትራ ዝምራሕ ልኡኽ አዲስ አበባ ኣትዩ

ብሚንስትር ጉዳያት ወፃኢ ኤርትራ ኣቶ ዑስማን ሳልሕ ዝመራሕ ልኡኽ ኤርትራ ብዛዕባ ክልትኣዊ ርክባትን ዞባዊ ምዕባለታትን ንምዝርራብ ሎሚ ሓሙስ ኣዲስ ኣበባ ምእታዎም ሚንስትር ሓበሬታ ኤርትራ ኣቶ የማነ ገብረመስቀል ኣብ ናይ ቲዊተር መልእኽቶም ገሊፆም። እቲ ሓባራዊ ርክብ ዝበፅሓሉ ደረጃ ንምግምጋምን ዝርዝር ናይ ምትሕብባር ስምምዓትን ብዝምልከት ዝለዓለ ሓባራዊ ኮሚቴ ክልቲአን ሃገራት ሎሚ ኣብ ኣዲስ ኣበባ ኣኼብኦም ጀሚሮም ኣለው። ንጋዜጣ ኢትዮጵያ ሄራልድ መገልፂ ዝሃቡ ኣብ ኤርትራ ኣምባሳደር ኢትዮጵያ ኣቶ ሬድዋን ሑሴን ኣብ ንግዲ፣ኣጠቓቕማ ወደብ፣ጉምሩክ፡መጎዓዚያን ካልኦት መዳያትን ብዝምልከት ምስ ዝምልከቶም ኣካላት ክልቲአን ሃገራት ሰፊሕ ዝርርብ ከካይዱ ከምዝፀንሑ ገሊፆም። ልኡኽ ኤርትራ ካብ ፕረዚዳንት ኢሳያስ ኣፈወርቂ ዝተላኸ ደብደበ ንቀዳማይ ሚንስትር ኣብይ ኣሕመድ ከምዝረከበ ኣቶ የማነ ገብረመስቀል ገሊፆም ኣለው።ኣምባሳደር ሬድዋን ብወገኖም መራሕቲ ክልቲአን ሃገራት ሓፈሻዊ ናይ ምትሕብባር ስምምዕ ኣብ ቀረባ ከምዝፈራረሙ ሓቢሮም።


ተዋጋእቲ ኦነግ ንምቕባል ናብ ጉጂ ዝተጉዓዙ አባገዳታትን ዓበይቲ ዓድን ምድላዋቶም ምዝዛሞም ተገሊጹ

ተዋጋእቲ ግንባር ነጻነት ኦሮሞ ንምቅባል ኣብ ክልል ኦሮምያ ናብ ጉጂ ዝተጓዕዙ አባ ገዳታትን ዓበይቲ ዓድን ምስ ኹሎም ወገናት ብምዝርራብ ስነ ስርዓት ኣቀባብላ ንምግባር ምድላዋቶም ከምዝዛዘሙ ተገሊጹ’ሎ። ኣብቲ ዞባ ዝርከቡ ተዋጋእቲ ግንባር ነጻነት ኦሮሞ ብመሰረት’ቲ ሽምግልና ኣባገዳታት እናተመርሑ ክኣትው’ዮም ተባሂሉ ትጽቢት ከምዝግበር ሪፖርተር ድምጺ ኣሜሪካ ካብቲ ቦታ ሓቢሩ’ሎ።


16 ክፍለ ግዝኣታት ኣሜሪካ ንኣዋጅ ህጹጽ እዋን ፕረ. ትራምፕ ብምቅዋም ንምምሕዳሮም ከሲሶም

16 ክፍለ ግዝኣታት ኣሜሪካ ፕረዚደንት ዶናልድ ትራምፕ ምስ ሜክሲኮ ኣብ ዘዳውብ ደቡባዊ ዶብ’ታ ሃገር መንደቕ ንምህናጽ ዘድልይ ገንዘብ ንምርካብ ንዝኣወጅዎ ናይ ህጹጽ እዋን ኣዋጅ ብምቅዋም ንምምሕዳሮም ከሲሰን ኣለዋ። ብናይ ካሊፎንያ ጠቕላሊ ዓቃብ ሕጊ ዝምርሑ ዓቐብቲ ሕጊ እዘን ክፍለ ግዝኣታት ክሶም ትማሊ ሶኑይ ድሕሪ ቐትሪ ኣብ ኖርዝ ካሮሊና ዝርከብ ፈደራል ቤት ፍርዲ ኣቕሪቦም ኣለው። እቲ ዝቐረበ ክሲ፡ ኣዋጅ ህጹጽ እዋን ፕረዚደንት ትራምፕ ዘይሕጋዊን ዘይቅዋማዊን’ዩ ብተወሳኺ ካብ ፕሮግራማት ጸረ ኣደንዛዚ ዕዝ፡ ወታሃደራዊ ናይ ህንጸት ፕሮግራማንትን ካልኦት ሕጊ ናይ ምኽባር ጻዕርታት ዝውሰድ ገንዘብ ነተን ክፍለ ግዝኣታት ዝጎድእ’ዩ ይብል። እቲ ክሲ ቤት ፍርዲ ምምሕዳር ትራምፕ ንካልእ ናይ መንግስቲ ፕሮግራማት ዝተሰለዓ ገንዘብ ናብ ምህናጽ መንደቕ ከይውዕል ክክልክል ፡ወይ’ውን ነዚ ዕላማ ዝውዕል ገንዘብ ካብ ኮንግረስ ከይረኸበ ናብዚ መዓላ ከየውዕል ይሓትት። “ፕረዚደንት ትራምፕ ንልዕልና ሕጊ ምሉእ ብምሉእ ብምጥሓስ ስግኣት ይፈጥሩ ኣለው” ዝበሉ ጠቕላሊ ዓቓብ ሕጊ ክፍለ ግዝኣት ካሊፎንያ ዣቭየር በከራ “ እዚ ናይ ዶብ ቀውሲ ከምዘይኾነ ይፈልጡ’ዮም። ምእዋጅ ህጹጽ ኣዋጅ ድማ ውሕስነት ከምዘይብሉ ይፈልጡ’ዮም። ኣብ ቤት ፍርዲ ድማ ከምዝሰዓሩ ይኣምንሉ’ዮም” ኢሎም። ብተወሳኺ ሓደ ጉጅለ ተሓላቒ ጉዳያት ከባቢን እቲ መንደቕ ዝህነጸሉ ቦታ ዘለው ሰለስተ ወነንቲ መሬት ቴክሳስ ነቲ ክሲ ተጸንቢሮሞ ኣለው። ቤተ መንግስቲ ዋይት ሃውስ ነቲ ክሲ ብዝምልከት ክሳብ ሕጂ ግብረ መልሲ ኣይሃበን እንተኾነ ግን እቲ ኣዋጅ ህጹጽ እዋን ኣብ ቤት ፍርዲ ብድሆ ከምዝገጥሞ ኣቐዲሙ ምሕባሩ ይፍለጥ። እዚ ከምዚ ኢሉ ከሎ ነዚ ኣዋጅ ዝቓወሙ ሰልፈኛታት ትማሊ ኣብ ኣፍደገ ቤተ መንግስቲ ዋይት ሃውስ ተቓውሞኦም ምስምዖም ይፍለጥ። ሓደ ካብቶም ኣብቲ ሰልፊ ዝተረኽበ ኖሃ ስቶፓክ “ ክሊማ ዓለም ህጹጽ ጉዳይ’ዩ፡ ቅዋማዊ ህጹጽ ጉዳይ አሎ ካልእ ድማ ንዋንነት ኣጽዋር ዝምልከት ህጹጽ ጉዳይ ኣሎ ። ኣብ ደቡባዊ ዶብ ግን ህጹጽ ጉዳይ የለን ህጹጽ ጉዳይ ኣዊጅካ ጎልፍ ክትጻወት ኣይትኸይድን ኢኻ” ክብል ርእይትኡ ይህብ። ፕረዚደንት ትራምፕ ኮንግረስ ንናይ ዶብ ጸጥታ ዝሰልዖ ገንዘብ ስለዘየሓጎሶም ናይ ህጹጽ እዋን ኣዋጅ ምእዋጆም ይፍለጥ። ፕረዚደንት ትራምፕ ኣብ ወፍሪ ምርጫኦም ኣብ ደቡባዊ ዶብ ኣሜሪካን ሜክሲኮን መንደቕ ከምዝሃንጹን ንህንጸት ዶብ ድማ ሜክሲኮ ከምትከፍል ይጉስጉሱ እንተነበሩ ሰበ ስልጣን ሜክሲኮ ግን ንምህናጽ’ቲ መንደቕ ዝኮነ ዓይነት ናይ ገንዘብ ወጻኢ ከምዘይገብሩ ምሕባሮም ይፍለጥ።


ዝተባረሩ መራሕቲ ህወሓት ዝነበሩ 'ኣፍልጦን ምስጋናን' ረኺቦም

ቅድሚ ዓመታት ብሰንኪ ኣብ ማእከላይ ኮሚቴ ዝተፈጥረ ኣፈላላይ ካብ ህዝባዊ ወያነ ሓርነት ትግራይ (ህወሓት) ተባሪሮም ዝነበሩ መራሕቲ ዝነበሩ ሎሚ 11 ለካቲት 2011 ኣፍልጦን ናይ 'የቕንየልናን' ህያብ ተቐቢሎም። ኣብ'ቲ ኣብ ሓወልቲ ሰማእታት መቐለ ዝተካየደ ስነ ስርዓት ምክትል ኣቦ መንበር ህወሓትን ኢህወዴግን ዝነበሩ ኣቶ ተወልደ ወ/ማርያም ነቲ ህያብ ኣፍልጦን የቕንየልናን ተቐቢሎም። እቲ ሽልማትን ስነ ስርዓት ዕርቂን ብማሕበረ ሰብ ንግዲን ኣፍረይቲን ትግራይ ዝተዳለወ ከምዝኾነ'ውን ተፈሊጡ ኣሎ። ኣብ ክሊ'ዚን ዝተኣሳሰሩን ነጥቢታት ንክዘራረብ ክልተ ኣጋይሽ ዓዲምና ኣለና። ካብ ህወሓት ሓላፊ ቢሮ ፍትሒ ትግራይ ኣቶ ኣማኑኤል ኣሰፋን ካብ መሪሕነት ዓረና ትግራይ ንዴሞክራሲን ፍትሒን ኣቶ ኪዳነ ኣማረን'ዮም። No media source currently available


ኣመራርሓ ምምሕዳር ከተማ አዲስ አበባን ልዕሊ 500 መንእሰያትን ብሓባር ኣብ ከተማ መቐለ ዑደት አካይዶም

ኣመራርሓ ምምሕዳር ከተማ ኣዲስ ኣበባን ልዕሊ 500 መናእሰይ እታ ከተማ ብሓባር ብምዃን ኣብ ከተማ መቐለ ዑደት ኣካይዶም። ኣባለት እቲ ጉጅለ ምስ ኣመራርሓን መናእሰይን ከተማ መቐለ ተዘራሪቦም ብተወሳኺ እውን ኣብ ሓወልቲ ሰማእታትን ቤተመንግስቲ ሃፀይዮሃንስ ዑደት ገይሮም። ምክትል ከንቲባ ከተማ አዲስ አበባ ዶ/ር ሰለሞን ኪዳነ ዕላማ’ቲ ዑደት ኣብ መንጎ መንእሰያት ክልቲኦም ከተማታት ኩለንተናዊ ዝምድና ንምምዕባልን ኣብ መበል 44 ምስረታ ህውሓት ንምክፋልን ምኳኑ ሓቢሮም። ከንቲባ ከተማ መቐለ ኢንጂነር አርአያ ግርማይ ድማ ከንቲባ ከተማ አዲስ አበባ ኢንጂነር ታከለ ኡማ እቶም መንእሰያት ክላለዩን ክራኸቡን ንዘካየድዎ ጻዕርታት ኣመስጊኖም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ገማግም ቀይሕ ባሕሪ ወራር ዕስለ ኣንበጣ ምህላው ሕ/ሃ የጠንቅቕ

ናይ ሕቡራት ሃገራት ትካል መግብን ሕርሻን (FAO) ኣብ ኤርትራን ኣብ ሱዳንን ዝተራእየ ወራር ኣንበጣ ናብ ስዑዲ ዓረብን ግብጽን ብቅልጡፍ ይዝርጋሕ ምህላው ብምግላጽ ኣብ ኣእካልን ውሕስነት መግብን ስግኣት ክፈጥር ይክእል’ዩ ክብል የጠንቅቕ። ኣብ ኤርትራን ሱዳንን ዝተራእየ ጽቡቕ ዝናብ ካብ ወርሒ ጥቅምቲ ጀሚሩ ኣንበጣ ምፍጣሩ፡ ብተወሳኺ ቁጽሪ ዕስለ ኣንበጣን ምንቅስቃሱን ይውስኽ ምህላው ትካል መግብን ሕርሻን ሕ/ሃ (FAO) ወሲኹ የረድእ። ኤርትራ ኣብ ዝሃበቶ ምላሽ፡ ሚንስትሪ ሕርሻ ኤርትራ ነቲ ስግኣት ኣንበጣ ኣቐዲሙ ፈሊጥዎስ ንምክልኻሉ ክዳለወሉ ዝጸንሐ`ዩ ብምባል እቲ መጠንቀቕታ ፋኦ ግዜ ዝሓለፎ ምዃኑ ትገልጽ። ሓደ ዕስለ ኣንበጣ ኣብ መፍራቕ ወርሒ ጥሪ ኣብ ሰሜናዊ ገማግም ባሕሪ ስዑዲ ዓረብ ከምተራእየን ካልእ’ውን ኣብ ጥቓ ዶብ የመንን ኦማንን ከምዝተራእየ፡ ኣብ ገለ ከባቢታት ሕቡራት ዓረብ ኢማራትን ደቡባዊ ኢራንን`ውን ዕስለ ኣንበጣ ከምዝተራእየ እቲ ትካል ወሲኹ ሓቢሩ’ሎ። ብመሰረት መግለጺ’ቲ ትካል ዝርግሓ’ቲ ዕስለ ኣንበጣ ናብ ዶብ ህንዲን ፓኪስታን ክበጽሕ ከምዝክእል`ውን ይገልጽ። ኣብ ሕቡራት ሃገራት ትካል መግብን ሕርሻን በዓልሞያ ምርባሕ ኣንበጣ ኪዝ ክረስማን “ዝቕጽል እዋን ምርባሕ ኣንበጣ ከይጀመረ ንዝርግሐ’ቲ ዕስለ ኣንበጣ ንምቁጽጻር ዝመጽእ ሰለስተ ኣዋሕ ኣገዳሲ እዋን’ዩ” ይብል። ንሱ ብተወሳኺ ነዚ ዝረአ ዘሎ ወራር ዕስለ ኣንበጣ ንምቁጽጻር ውጽኢታዊ ዝኾነ ምቁጽጻር ኣብቲ ኣንበጣ ዝፋረየሉ ከባቢታት ሱዳን፡ኤርትራን ስዑዲ ዓረብን ካልኦት ከባቢታት ምክያድ ከምኡ’ውን ካብ ወርሒ መጋቢት ክሳብ ግንቦት ዘሎ ጻዕቂ ዝናብ ከምዝውሰን ይገልጽ። ኣብ ወርሒ ታሕሳስ ጥራይ ኣስታት 85,000 ሄክታር መሬት ጸረ ኣንበጣ ፈውሲ ከምዝተበተነሉ ኣብ ዝሓለፈ ክልተ ሰሙናት ድማ ተመሳሳሊ ስርሒት ኣብ ኣስታት 30,000 ሄክታት መሬት ከምዝተኻየደ ፋኦ ኣፍሊጡ’ሎ።እዚ ስርሒት ኣብ ሱዳን፡ኤርትራ፡ስዑዲ ዓረብን ግብጺን ዝተኻየደ ክከውን ከሎ ተመሳሳሊ ስጉምቲታት ኣብ ደቡባዊ ምዕራብ ኢራን ኣብ መወዳእታ ወርሒ ጥሪ ምክያዱ እቲ ትካል ይገልጽ። ኤርትራ ብሚንስተር ዜና ኤርትራ ጌራ ኣብ ዝሓበቶ ምላሽ፡ ሚንስትሪ ሕርሻ ኤርትራ፡ ንስግኣት ዕስለ-ኣንበጣ ኣብ`ቲ ዞባ ኣቐዲሙ ብምግንዛብ ኣብ ምክልኻሉ ኣቐዲሙ ዓቕምታቱ ኣወሃሂዱ ክዳለዉሉ ዝጸንሐ ስለ ዝኾነ እዚ ብፋኦ ዝቐረበ ቅድመ-መጠንቀቕታ ግዚኡ ዝሓለወ ኣይኮነን ኢሉ’ሎ። ሓደ እኹል ኣንበጣ ኣብ ሓደ መዓልቲ 150 ኪ.ሜ ክጉዓዝ ከምዝክእል ሓደ ዕስለ ኣንበጣ ድማ ኣብ ሓደ መዓልቲ ክንዲ 35,000 ሰባት ክምገብዎ ዘክእል እኽሊ ከጥፍእ ከምዝክእል ይግለጽ። እቲ ዝዓበየ ወራር ዕስለ ኣንበጣ ኣብ 2003-2005 ኣብ ምዕራብን ሰሜናዊ ምዕራብ ኣፍሪቃ ዝተራእየ ምኻኑ ኪስ ክሪዝማን ንኣገልግሎት ዜና ሮይተርስ ሓቢሩ። ናይ ሕቡራት ሃገራት ትካል መግብን ሕርሻን ንምቁጽጻር እዚ ተርእዮ ዝምልከት ኣብ ዝመጽእ ሰሙናት ኣብ ጆርዳን ኣኼባ ከምዘካይድ’ውን ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ ናይ ተፈጥሮ ጋዝ መሕለፊ መስመር ንምዝርጋሕ ምስ ጅቡቲ ተሰማሚዓ

ኢትዮጵያ ናይ ተፈጥሮ ጋዝ ንዕዳጋ ዓለም ንምቕራብ ዘኽእላ 767 ኪሎ ሜትር ዝንውሓቱ ናይ ተፈጥሮ ጋዝ መሕለፊ መስመር ንምዝርጋሕ ምስ ጅቡቲ ተሰማሚዓ። ነቲ ስምምዕ ናይ ኢትዮጵያ ሚንስትር ማዕድንን ነዳዲን ዶ/ር ሳሙኤል ሁርካቶን ናይ ጅቡቲ ናይ ኢነርጂን ሃብቲን ተፈጥሮን ሚንስትር ዮኒስ ጉልዲን ፈሪሞምሉ። ዶ/ር ሳሙኤል እቲ ስምምዕ ናይ ክልቲአን ሃገራት ሓባራዊ ረብሓ ዘኽብር ሰፊሕ ልዝብ ዝተኻየደሉ እዩ ኢሎም ኣለው። ብመሰረት እቲ ስምምዕ ምዝርጋሕ መስመር ኣብዚ ሒዝናዮ ዘለና ናይ በጀት ዓመት ዝጅመር ኮይኑ ኣብ ውሽጢ ክልተ ዓመታት ክዛዘም እዩ ይብል ፀብፃብ ፋና ብሮድካስቲንግ።


ጉጅለ ልኡኽ ህዝባዊ ዲፕሎማሲ ኤርትራ:አዲስ አበባ ኣትያ

ትማሊ ኣዲስ ኣበባ ዝኣተወ ናይ ኤርትራ ጉጅለ ልኡኽ ባህልን ዲፕሎማሲን ንቀዳማይ ምርኢቱ ባህርዳር ኣትዩ`ሎ ። ናይ ኤርትራ ጉጅለ ልኡኽ ህዝባዊን ባህላዊን ዲፕሎማሲ: ትማሊ አዲስአበባ ምእታው ሚንስትሪ ጉዳያት ወጻኢ ኢትዮጵያ ሓቢሩ`ሎ ። ኣብቲ ናይ ኣቀባበል ስነ ስርዓት ዝተረኽቡ ኣምባሳደር ኢትዮጵያ ኣብ ኤርትራ ኣቶ ሬድዋን ሑሰን፡ ዕላማ’ቲ ምብጻሕ ኣብ መንጎ ክልቲኦም ሃገራት ዝተበጽሐ ሰላምን ስምምዕን መሰረት ብምግባር፡ ስነ ጥበብ መሰረት ዝገበረ ህዝቢ ምስ ህዝቢ ዝምድና ንምፍጣርን ንምሕያልን ምዃኑ ሓቢሮም ። ብተወሳኺ ምብጻሕ እዚ ጉጅለ ኣብ መንጎ ክልቲኣን ሃገራት ዝጸንሐ ታሪኻዊን ህዝቢ ንህዝቢ ዝምድናን ንምሕያል ዝዓለመ ምዃኑ`ውን ገሊጾም ። መራሒ’ቲ ጉጅለ ኣቶ ሚካኤል ተፈሪ ብወገኖም፡ ናይ ኤርትራ ህዝባዊ ዲፕሎማሲ ድሕሪ ብዙሕ ዓመታት ናብ ኢትዮጵያ ምብጽሑ ኣብ መንጎ ክልቲኣን ሃገራት ዘሎ ምሕዝነትን ብሩሕ መጻኢ ዘብስር’ዩ ኢሎም ። ኣቶ ሚካኤል ተፈሪ “ናይ ኹናትን ምርሕሓቕን ጊዜ ኣብቒዑ ናይ ሰላም” ምርግጋእ: ብልጽግና: ምሕዝነት: ሰናይ ጉርብትናን ብሩሕ መጻኢን ብስራት ሒዙ ዩ መጺኡ” ኢሎም ።  ወሃቢ ቃል ሚንስትሪ ጉዳያት ወጻኢ ኢትዮጵያ ኣቶ ነብያት ጌታቸው ብወገኖም “ህዝብታት ክልቲኦም ሃገራት ብባህሊ ብቋንቋ ምትእስሳር ዘለዎም’ዮም፡ እዚ ናይ ህዝብታት ምትእስሳር ድማ ኣብቲ ኣብ መንጎ ክልቲኡ ሃገራት ዝካየድ ዲፕሎማሲያዊ ዝምድና ዓብይ ኣበርክቶ ዘለዎ’ዩ: ባህላዊ ዝምድና ድማ ንቁጠባዊ ዝምድና’ውን መሰረት’ዩ” ኢሎም ።  ኣብ ኣርባዕተ ከተማታት ኢትዮጵያ ምርኢት ዘቕርብ ልዕሊ 60 ኣባላት ዝሓዘ ናይ ኤርትራ ባህላዊን ዲፕሎማሲያውን ጉጅለ፡ ጽባሕ ቀዳም ብከተማ ባህርዳር ንምጅማር ሎሚ ምሸት ባህርዳር ከምዝኣተወ ንምፍላጥ ተኻኢሉ`ሎ። ካብ ባህርዳር ቀጺሉ፡ ኣብ ኣዳማ፡ ኣዋሳን፡ ኣዲስ ኣበባን ምርኢት ከርኢ`ዩ።


ዓረና ኮሚሽን ወሰንን መንነትን ከምዘይድግፍ ኣፍሊጡ

ኣብ ኢትዮጵያ ምርጫ ክሳብ ዝካየድ ሐዚ ዘሎ መንግስቲ ሃገር ብዝግባእ ከመሓደር ኣይካአለን እሞ ብሄራዊ ናይ ሓድነት መንግስቲ ይመስረት ክብል ውድብ ዓረና ንሉአላዊነትን ዲሞክራሲን ፀዊዑ። ማእከላይ ኮሚቴ እቲ ውድብ ዝሓለፈ ቀዳምን ሰንበትን ኣብ ዘካየዶ ኣኼባ ንኮሚሽን ምምሕዳር ወስንን መንነትን እውን ዘይሕገመንግስታዊ ብምባል ተቓዊምዎ። ማእከላይ ኮሚቴ ዓረና ንሉአላዊነትን ዲሞክራሲን 2-3 ለካቲት 2011 ዓ.ም. ኣብዘካየዶ ስሩዕ ኣኼባ እቲ ውድብ ኣብ ዝሓለፈ ዓመት ዝፈፀሞም ስራሓትን ብቐፃሊ በቲ ውድብ ክሰርሑ ዝተተለሙ ካብ ምግምጋም ብተወሳኺ ኣብ እዋናዊ ፖለቲካዊ ኩነታት ኢትዮጵያ ከምዝዘተየ ሓላፊ ርክብ ህዝቢ ዓረና ኣይተ ዓምዶም ገብረስላሴ ኣብ ዝሃብዎ መግለፂ ተዛሪቦም። ኣብዛ ሃገር እሱራት ፖለቲካ ምፍታሕ፣ ኣብ ወፃኢ ሃገራት ዝነበሩ ውድባትን ፖለቲከኛታት ናብ ውሽጢ ዓዲ ክኣትዉ ምግባርን ብተወሳኺ ድማ ዝተወሰነ ነፃነት ሚድያ ክህሉ ምግባር ዝሓውስ ለውጥታት ተመዝጊቡ ከምዘሎ እዚ ድማ ዓረና ከም ዝንእዶ ገሊፆም። እዚ ድማ ውፅኢት ቃልሲ መላእ ኢትዮጵያውያን እዩ ኢሎም። እንተኾነ ግና ኣብ ዝተፈላለዩ ክፋላት’ዛ ሃገር ዝፍጠሩ ጎንፅታት ስዒቡ ዜጋተት ይመዛበሉ ምህላዎም ተዛሪቦም። ካብ ዝተፈላለዩ ከባቢታት ኢትዮጵያ ተመዛቢሎም ናብ ትግራይ ንዝመፁ ዜጋታት መንግስቲ እዚ ክልል እኹል ሓገዝ ኣይገብርን ዘሎ ዝበሉ ኣይተ ዓምዶም በዚ ድማ ማሕበራዊ ቅልውላው ይፈጠር ኣሎ ኢሎም። መንግስታት ፌደራልን ክልልን ነዞም ወገናት ካሕሳ ክኸፍሎምን ናብርኦም ክመርሕሉ ዝኽእልሉ ባይታ ከዳልው ይግባእ ኢሉ ዓረና የተሓስስብ ኢሎም። ኣብ ኣኼባ እቲ ማእከላይ ኮሚቴ ኣብ ሞንጎ ክልላት ኲናት ንምኽፋት መንግሰታት ይዳለው ምህላዎም ዝርኣዩ ምልክታት ኣሎ እዚ ብቕልጡፍ ጠጠው ክብል ይግባእ ኢሎም። ኣብ ቀረባ እዋን ኣብ ቤት ምኽሪ ወከልቲ ህዝቢ ፀዲቑ ዝተጣየሸ ኮሚሽን ምምሕዳር መንነትን ወሰንን ድማ ሕገ መንግስት ዝጥሕስ ብምዃኑ ዓረና ከምዝቃወሞ ገሊፆም። ኣብዚ ጉዳይ መብርሂ ዝሃቡ ኣባል ኮሚቴ ፈፃሚ ስራሕ እቲ ውድብ ኣይተ ኪዳነ ኣመነ እቲ ኮሚሽን ኣብ ሞንጎ ክልላት ዘሎ ምትፍናን ዘጋድድ እምበር ዝፈትሕ ኣይኮነን ኢሎም። ኣብ ኢትዮጵያ ዝተፈጠረ ፀገም መበገሲኡ ገዛኢ ውድብ ኢህወደግን ኣብ ውሽጡ ዘለዉ ኣባል ውድባት እዮም ዝበሉ ኣይተ ዓምዶም እዚ ፀገም መንግስቲ ክፈትሖ ከምዘይኽእል ውድቦም ከምዘኣምን ብምግላፅ ነዚ ንምፍታሕ ብሄራዊ ናይ ሓድነት መንግስቲ ክምስረት ውድቦም ምሕታቱ ገሊፆም። ኣብ ኮሚሽን ምምሕዳር ወሰንን መንነትን ጠሚቱ ኣብዚ ሐዚ እዋን ኣብ ሞንጎ ክልላት ይፍጠር ዘሎ ዘይምርድዳእን ሕቶ መንነት መፅናዕቲ ብምክያድ እቲ ኮሚሽን መፍትሒ ሓሳብ ዘቕርብ እዩ ብምባል መንግስቲ ኣድላይነት እቲ ኮሚሽን ይገልፅ ኣሎ:: ኣብ ፓርላማ ኢትዮጵያ ካብ ወከልቲ ትግራይ ተቓውሞ ወፃኢ ብአርባዕተ ድምፀ ተዓቅቦን ብብዝሒ ድምፂ ምፅዳቑን ቤት ምኽሪ ትግራይ እቲ ኮሚሽን ዝቃወም ውሳነ ምሕላፉ ይዝከር። ካብ ካልኦት ከባቢታት ኢትዮጵያ ተመዛቢሎም ናብ ትግራይ ዝመፁ ብዛዕባ ዝግበረሎም ሓገዝ ጠሚቱ ንሓላፊት ቢሮ ርክብ ህዝብን መንግስትን ትግራይ ወይዘሮ ሊያ ካሳ ሓቲትናየን። መንግስቲ ትግራይ ነቶም ተመዛበልቲ ንምጥያሽ ለገስቲ ኣተሓባቢሩ ፃዕሪ ይገብር ኣሎ ኢለን። ምሉእ ትሕዝቶ ኣብዚ ምስማዕ ይክኣል። No media source currently available


ምምስራት ነጻ ዞባ ንግዲ ኣፍሪቃ ንዕብየት’ታ ኣህጉር ካብ መሰረቱ ክልውጦ’ዩ ተባሂሉ። ዝተፈላለዩ ኣውፈርቲ ሰብ ሃብቲ ኣሜሪካ ምስ ኣፍሪቃ ንምስራሕ ዘለዎም ድልየት ይገልጹ ኣለው። መበል 32 ዋዕላ መራሕቲ ሕብረት ኣፍሪቃ ውሳነ ካብ ዝሃበሎም ሓያለ ጉዳያት ሓደ’ውን ዕብየት ቑጠባ ኣህጉር ኣፍሪቃ ከሳልጥ’ዩ ተባህሉ ዝተነግረሉ ዞባ ንግዲ ዝምልከት’ዩ። ኣብ ጎኒ ጎኒ’ቲ ዋዕላ መራሕቲ ዝተፈላለዩ አኼባታት’ውን ተኻይዱ ኔሩ። ምሉእ ትሕዝቶ ኣብዚ ምስማዕ ይክኣል። No media source currently available


ጉጅለ ባህሊ ሰላም ኤርትራ ናብ ኢትዮጵያ ተጓዒዙ

ጉጅለ ባህሊ ሰላም ኤርትራ ኣብ ዝተፈላለዩ ቦታትት ኢትዮጵያ ናይ ሙዚቃ ምርኢት ንምቕራብ ሎሚ ድሕሪ ቀትሪ ናብ ኣዲስ ኣበባ ተጓዒዙ።  እዚ 62 ኣባላት ዘለዎ ጉጅለ ባህሊ ሰላም፡ገዳይምን ሓደስቲ መንእሰያት ደረፍትን ሙዚቀኛታትን ጉጅለ ባህሊ ስብሪትን ዝሓቖፈ ኮይኑ ዘመናውን ባህላዊ ደርፍታትን ትልሂታትን ከቅርብ‘ዩ። ካብ 16-21 ለካቲት 2019 ኣብ ከተማታት ባህርዳር፡ኣዳማን ሃዋሳን ከምኡ’ውን ኣብ ኣዲስ ኣበባ ሚለንየም ኣዳራሽ ሙዚቃዊ ምርኢት ከምዘቕርብ ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ሃረር፡ ኣብ ሃውልቲ ራእሲ መኮነን ዘጋጠመ ሓደጋ ኮነ ተባሂሉ ዝተፈጸመ ኣይኮነን ተባሂሉ

ኣብ ከተማ ሃረር ኣብ ቐፅሪ ሆስፒታል ጁገል ኣብ ልዕሊ ዝርከብ ሓውልቲ ራእሲ መኮነን ዘጋጠመ ሓደጋ ኮነ ተባሂሉ ዝተፈፀመ ኣይኮነን ተባሂሉ።ፖሊስ ነቲ ተግባር ፈፂሙ ዝተባህለ ሰብ ኣብ ትሕቲ ቀይዲ ከምዘውዓለን ገሊፁ’ሎ።እቲ ሓውልቲ ናብቲ ዝነበረሉ ንምምላስ ሰብ ሞያ መጽናዕቲ የካይዱ ምህላዎም’ውን ተሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ላዕለዋይ ቤት ፍርዲ ኢትዮጵያ ኣብ ቀይዲ ዝቐነዩ ኣቶ ኢሳያስ ዳኘው ሚእቲ ሽሕ ቅርሺ ኣትሒዞም ንክፍትሑ በይኑ

ላዕለዋይ ቤት ፍርዲ ኢትዮጵያ ዓቃቢ ሕጊ ንከይፍትሑ ይግባይ ስለዝበለ ኣብ ቀይዲ ዝቐነዩ ኣቶ ኢሳያስ ዳኘው፣ ሚእቲ ሽሕ ቅርሺ ኣትሒዞም ንክፍትሑ ሎሚ በይኑ። ዓቃቢ ሕጊ ኣብ ልዕሊ ተጠርጣሪ ኣቶ ኢሳያስ ዳኘው ተወሳኺ ምርመራ ኣለኒ ኢሉ ጊዜ ንክፍቀደሉ ሓቲቱ ምንባሩ ዝዝከር’ዩ። ቤት ፍርዲ ሰማዒ ይግባይ ንሕቶ ዓቃቢ ሕጊ ነጺግዎ ነይሩ ። እቲ መስርሕ ኣብ ውሽጢ ዓሰርተ መዓልቲ ክሲ እንተዘይቀሪቡ፣ ታሕተዋይ ቤት ፍርዲ ዘሕለፎ ብይን ካብ ማእሰርቲ ምፍታሕ ከምዝትግበር ኣዘኻኺሩ’ዩ። ሎሚ ዝተጋብኣ ላዕለዋይ ቤት ፍርዲ፣ ንክትዕ ክልቲኦም ወገናት ድሕሪ ምስማዕ ናብ’ቲ ውሳነ ከምዝበጽሐ ጋዜጣ ሪፖርተር ጸብጺቡ ኣሎ።


ኦሮምያ፡ ኣብ ከተማ ዱሊላ ሓሙሽተ ሰባት ብሰራዊት ምክልኻል ከምዝተቐትሉ ነበርቲ ገሊጾም

ኣብ ክልል ኦሮሚያ ዞባ ቦረና ወረዳ ሚኦ ከተማ ዱሊላ ትማሊ ሶሉስ ምሸት ክልተ መርዓውትንን ካልኦት ሰለስተ ሰባትን ብሰራዊት ምክልኻል ከምዝተቐትሉ ነበርቲ ገሊፆም።ካልኦት ክልተ ሰባት እውን ቆሲሎም። ሓደ ሽሞም ክግለፀሎም ዘይደለዩ ነባሪ ከተማ ዱሊላ ብዛዕባ’ቲ ፍጻመ ከምዚ ኢሎም። “ብሞተር ብሽክሌታ መርዓት ሒዞም ናብ ናይቲ መርዓዊ ገዛ እናኸዱ ነይሮም።ሓይልታት ምክልኻል እውን ኣብታ ከተማ ነይሮም።ደው ክብሉ ክነግሩዎም ከለው ነታ ሞተር ብሽክሌታ ደው ስለዘየበሉዋ ቶኪሶም ነቶም ተመረዓውቲ ቀቲሎምዎም።ህይወት ሰለስተ ሰባት ብከምዚ ጠፊኡ።ብምቕፃል እውን ኣብታ ከተማ ይጉዓዙ ንዝነበሩ ሰባት ቶኽሲ ከፊቶም ንሰለስተ ሰባት ቐቲሎም ብድምር ህይወት ሓሙሽተ ሰባት ጠፊኡ’ሎ” ኢሎም። ቀተልቲ ናብ ፍርዲ ክሳብ ዝቐርቡ ሬሳ ናብ ማእኸል ጥዕና ኣይንወስድን ከምዝበሉ እውን ተፈሊጡ። ዝቖሰሉ ናብ ያቤሎ ሆስፒታል ተላኢኾም ኣለው።ኣዘዝቲ ሰራዊት ምክልኻል ነቲ ጉዳይ የፃሪዩዎ ከምዘለው ሓላፊ ጉዳያት ኮሚኒኬሽን እቲ ወረዳ ኣቶ ሳሩ ጉቴ ንድምጺ ኣሜሪካ ገሊፆም ኣለው።


ኣብ ከባቢታት ምብራቕ ደንብያን ጭልጋን ዝተላዕለ ኣብ መንነት ዘተኾረ ግጭት ምቕጻሉ ነበርቲ ገሊጾም

ኣብ ክልል ኣምሓራ ብፍላይ ኣብ ከባቢታት ምብራቕ ደንብያ ጭልጋን ካብ ዝሓለፈ ሰሙን ጀሚሩ ዝተላዕለ ኣብ መንነት ዝጠመተ ግጭት ሎሚ እውን ከምዝቐፀለ ነበርቲ ገሊፆም።በቲ ግጭት ህይወት ሰብ ምጥፍኡን ልዕሊ 45,000 ሰባት ከምዝተመዛበሉን ክልላዊ መንግስቲ ኣምሓራ ገሊፁ። ኣብ መንነት ዘተኮሩ ግጭትታ ብምፍጣሮም ህይወት ሰብ ጠፊኡ፣ብኣሽሓት ዝቑፀረ ኣባይቲ ነዲዶም።ካብ ዞባታት ምዕራብን ማእኸላይን ጎንደር ልዕሊ 45,000 ዜጋታት ተመዛቢሎም ኣለው።እቲ ግጭት ሎሚ እውን ደው ከምዘይበለ ካብ ወገን ኣምሓራን ቅማንትን ዝኾኑ ነበርቲ እቲ ከባቢታት ንድምጺ ኣሜሪካ ገሊፆም ኣለው። እዞም ነበርቲ ብተወሳኺ ህዝቢ መንበሪኡ እናገደፈ ከምዝተመዛበለን ብዙሕ ሰብ ከምዝሞተን ከምዝቖሰለን ገሊፆም። ካብ ወገን ኣምሓራ ዝኾኑ ነባሪ ጭልጋ ኣቶ ምስጋናው ከምዚ ኢሎም። “ቀዳማይ እዚ ኹሉ ዝፍፅሙ ዘለው ዝፍለጡ ሰባት እዮም።ካልኣይ ድማ መንነቶም ዘይንፈልጦም ሰባት እዮም ዝጭፍጭፉና ዘለው።” ካብ ወገን ቅማንት ዝኾኑ ነባሪ ከተማ ጭልጋ ኣቶ ማስረሻ ኣለሙ ብወገኖም ሽግር ይፈጥሩ ዘለው ናይቲ መንግስቲ መሪሕነት እዮም ይብሉ።ሕገ መንግስታዊ መሰልና ተጠቒምና ዝሓተትናዮ ኣይመለሱን ኢሎም። “ናይቲ ግጭት መንቀሊ ሰበስልጣን መንግስቲ ናይቲ ክልል እዮም።ቅማንትን ኣምሓራን ፀገም የብሉን።ኣቦይ ቅማንት፣ኣደይ ድማ ኣምሓረተይቲ እያ።ኣይተፃላእናን።ዘይተመራዐወን ዘይተዋለደን የለን።ናይ ቅማንት ኮሚቴ ዝብሃል እናተባረረ ስለዝኾነ ዝበዝሕ ፈቐዶ በረኻ እዩ ሰፊሩ ዘሎ።” ሓደ ካብ ኣባላት ኮሚቴ ቅማንት ኣቶ ሙሉጌታ እሸቱ ሕቶ ናይ ሰለስተ ናይ ገጠር ቀበሌታት ብሕጋዊ ኣገባብ ምላሽ እንተድኣ ዘይረኺቡ እቲ ከባቢ ክረጋጋእ ኣይክእልን ይብሉ። ሓላፊ ቤት ጽሕፈት ህንፀት ሰላምን ደሕንነትን ክልል ኣምሓራ ብርጋዴር ጀነራል ኣሳምነው ፅጌ ኣብ ቀረባ ምስ ድምጺ ኣሜሪካ ኣብዘካየድዎ ቃለ ምልልስ ኣባላት ሕቶ መንነት ቅማንት ዘቕርቡወን ሰለስተ ቀበሌታት ህውሓት ወታደራዊ ስልጠና ክህበለን ዝፀንሓ ምዃነን ንፈልጥ ኢና ኢሎም። ካብ ሓላፊት ቤት ጽሕፈት ጉዳያት ኮምኒኬሽን ክልላዊ መንግስቲ ትግራይ መልሲ ንምርካብ ዝገበርኩዎ ተደጋጋሚ ፈተነ ኣይተዓወተን ክትብል ወኪል ድምጺ ኣሜሪካ ካብ ባህርዳር ሓቢራ’ላ። ሓላፊ ጉዳያት ኮሚኔሽን ክልል ኣምሓራ ኣቶ ኣሰማሀኝ ኣስረስ ኣብ ቀረባ ኣብዝሃብዎ ጋዜጣዊ መግለፂ ነቲ ግጭት ዘጎሃህሩዎ ዘለው ነቲ ማሕበረሰብ ከም ጫካ ብምጥቓም ኣብ ውሽጢ እቲ ህዝቢ ዝንቀሳቐሱ ገበነኛታት እዮም ኢሎም። እቲ ሽግር ሱር እናሰደደ ብምምፅኡ ፌደራል መንግስቲ ጣልቃ ክኣት ጻውዒት ምቕራቡ’ውን ተገሊጹ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ልዑላውነት ኤርትራ ይከበር፡ መንግስቲ ንህዝቡ ይሓብር ዝብሉ ኤርትራውያን ሎሚ ሰላማዊ ሰልፊ ኣካይዶም

ልዑላውነት ኤርትራ ይከበር ኣብ መንጎ መንግስታት ኤርትራን ኢትዮጵያን ዝግበሩ ስምምዓት ንህዝቢ ግልጽነት ይሃልዎም ዝብሉ ኤርትራውያን፡ ሎሚኣብ ዋሺንግተን ዲሲ ኣብ ዝርከብ ኣፍደገ ኤምባሲ ኤርትራ ናይ ተቓውሞ ሰልፊ ኣካይዶም። እቶም ናብ ሚንስትሪ ጉዳያት ወጻኢ ኣሜሪካ `ውን ዘምርሑ ሰልፈኛታት፡ መንግስቲ ኤርትራ እንታይ ይገብር ከምዘለዎ ንጹር ኣይኮነን፡ ንህዝቢ ብግልጺ ይንገር ዝብልን፡ ነታ ሃገር ናብ ንቡር ግዝኣተ-ሕጊ ክመልስን ዝጽውዕን`ዩ ኢሎም ድምጺ ኣሜሪካ ብስልኪ ዘዘራረቦም ዶ/ር ሓዲሽ ሓጎስን ኣቶ ነጋሲ ገብረዮናስን ዝተባህሉ ኤርትራውያን “ንኤርትራ ናብ ኢትዮጵያ ክሕውስዋ ዝሓልሙ” ዝበልዎም ኢትዮጵያውያን `ውን ብምኹናን “ኢድኩም ኣክቡልና” ዝብል መጸዋዕታ ኣመሓላሊፎም።- ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ጊኒ ኣልፋ ኮንደ ምስ ፕረዚደንት ኢሳያስ ኣፈወርቂ ተራኺቦም፡ተዘራሪቦም

ፕረዚደንት ጊኒ ኣልፋ ጎንደ ብፕረዚደንት ኢሳያስ ኣፈወርቂን ቀዳማይ ሚንስትር ኣብይ ኣሕመድ ዝተወስደ ስጉምቲ ምምላስ ሰላምን ምትሕብባርን ኤርትራን ኢትዮጵያን ንኢዶም ክብል መንግስታዊ መርበብ ሓበሬታ ኤርትራ ሻባይት ሓቢሩ። ፕረዚደንት ኣልፍ ኮንደ ብቀዳም ናብ ከተማ ምጽዋዕ ብምኻድ ምስ ፕረዚደንት ኢሳያስ ኣፈወርቂ ተራኺቦም ኣብ ምሕያል ክልቲኣዊ ዝምድና፡ ምምዕባል ዝምድና ኣፍሪቃ ኣብ ዓለማዊ መድረኽን ምሕያል ሕብረት ኣፍሪቃን ኣብ ዝብሉ ዛዕባታት ምዝታዮም ሻባይት ወሲኹ ሓቢሩ’ሎ።  ብመሰረት ሻባይት ፕረዚደንት አልፍ ኮንደ ነቲ ኣብ መንጎ ኤርትራን ኢትዮጵያን ዝተበጽሓ ስምምዕ ሰላም ብምንኣድ ኣብነታዊ ትበግሶ ንሰላምን ምርግጋእ እቲ ዞባ ዓብይ ኣበርክቶ’ዩ ኢሎም።


ስሉሳዊ ኣኼባ መራሕቲ ግብጺ፡ሱዳንን ኢትዮጵያን ኣብ ኣዲስ ኣበባ ተካይዱ

ኣብ ጎኒ ጎኒ ዋዕላ ሕብረት ኣፍሪቃ ዝተራኸቡ ናይ ኢትዮጵያ፡ግብጽን ሱዳንን መራሕቲ ኣብ ጉዳይ ግድብ ህዳሴ ዘተኾረ ስሉሳዊ አኼባ አካይዶም። ትማሊ ንግሆ ኣብ ቤት ጽሕፈት ቀዳማይ ሚንስትር ተራኺቦም ዝተዘራረቡ መራሒ ግብጺ ዓብድልፈታሕ ኣልሲሲስ፡መራሒ ሱዳን ዑመር ኣልበሽርን ቀዳማይ ሚንስትር ኣብይ ኣሕመድ ኣብ ግድብ ህዳሴ ኣተኹሮም ምዝርራቦም ሚንስትር ጸዓት፡ማይ፡ መስኖን ኤሌትሪክን ኢትዮጵያ ኢንጅነር ስለሺ በቀለ ንጋዜጠኛታት ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ሃገራዊት ጋንታ ኤርትራ ኣብ ካሜሮን ክካየድ ዝቐነየ ‘ቱር ዲ ለስፕዋ’ ተዓዊታ

ኣብ ካሜሩን ኣብ ዝተኻየደ ዙር ግምቢ ተስፋ ቅድድም ብሽክለታ Tour de l'Espoir ትሕቲ 23 ዓመት ኤርትራውያን ተቐዳደምቲ ብውልቅን ብጋንታን ዓወት ተጎናጺፎም። ኣብቲ ካብ ዝሓለፈ ሶኑይ ጀሚሩ ኣከታቲሉ ዝተኻየደ ቅድድም ብሽክለታ ዙር ግምቢ ተስፋ ካመሩን: ኤርትራውያን ተቐዳደምቲ ናትናኤል ተስፋጽዮን ብ 88 ነጥቢ: ያቆብ ደበሳይ ብ 86 ነጥቢ ከምኡውን ናትናኤል መብራህቶም ብ 63 ነጥቢተመራሪሖም ካብ ቀዳማይ ክሳብ ሳልሳይ ደረጃ ብምሓዝ ዓብላሊ ውጽኢት ኣመዝጊቦም። ጃፓናዊ ሾይ ማትሱዳ ድማ ራብዓይ ኮይኑ ተሰሪዑ ኣሎ። ኣብ ዙር ግምቢ ተስፋ ካመሩን ኤርትራውያን ተቐዳደምቲ ብዘይካ ብፖርቱጋላዊ ፍራንሲስኮ ካምፖስ ኣብ ካልኣይ መድረኽ ከምኡ’ውን ብርዋንዳዊ ሞይስ ሙገሻ ኣብ ሓምሻይ መድረኽ ኣብ ኩሉ ካልእ መድረኻት ብምዕዋቶም እዮም ብናይ ውልቅን ብናይ ጋንታን ክዕወቱ ዝኸኣሉ። ኣብ ዙር ግምቢ ተስፋ ካሜሩን Tour de l'Espoir ትሕቲ 23 ዓመት ካብ ኣርጀንቲና: ኣልጀርያ: በኒን: ቡርኪናፋሶ: ካሜሮን: ኣይቨሪኮስት: ኤኳዶር: ግብጺ: ኤርትራ: ኢትዮጵያ: ጃፓን: ሞሪሽየስ: ሞሮኮ: ፖርቱጋል: ርዋንዳ: ቱኒዝያ: ሕቡራት ተቐዳደምቲ ኣፍሪቃን ሕብረት ኤውሮጳን ዝወከላ ጋንታታት ይሳተፋ ምህላወን መርበብ ሓበሬታ ናይቲ ዙር የረጋግጽ።  ኣብ ዙር ተስፋ ካሜሩን ትሳተፍ ዘላ ሃገራዊት ጋንታ ኤርትራ ትሕቲ 23 ዓመት ብኣሰልጣኒ ዮናስ ዘካርያስ (ሓላባይ) ትእለ ምህላዋ ብተወሳኺ ዝተረኽበ ሓበሬታ የረድእ።


ቀዳማይ ሚኒስተር ኣቢይ ኣሕመድ፡ ናብ ስልጣን ካብ ዝመጽእ ንመጀመርያ ግዜ ንዝካየድ ጉባኤ መራሕቲ ሕብረት ኣፍሪቃ ካብ ጽባሕ ጀሚሩ ኣብ ኣዲስ ኣበበ ክትኣናግድ`ዩ። ሓላፊ ፕረስ ቤት-ጽህፈት ቀ/ሚ ኣቶ ንጉሱ ጥላሁን ኣብ`ታ ሃገር ዝካየድ ዘሎ ለውጢ ነቶም መራሕቲ ኣፍሪቃ ንምግላጽ ከምዝጥቀመሉን ብዛዕባ ዓወት መስርሕ ለውጥን ብድሆታቱን`ውን ነቶም መራሕቲ ንምግንዛብ ጽቡቕ ዕድል ምዃኑን ንድምጺ ኣሜሪካ ኣብሪሁ። ምሉእ ትሕዝቶ ኣብዚ ምስማዕ ይክኣል። No media source currently available


ምልቃቕ ኣቶ ዛዲግ ኣብርሃ ካብ ህውሓትን መልሲ ኣቶ ነጋ ኣሰፋን

ኣባል ላዕለዋይ ኣመራርሓ ህዝባዊ ወያነ ሓርነት ትግራይ/ህውሓት/ ዝነበሩ ኣቶ ዛዲግ ኣብርሃ ካብ ኣባልነት ህውሓት ንምልቃቕ ኣዲስ ኣበባ ናብ ዝርከብ ቤት ፅሕፈት ፍሉይ ዞባ ኣዲስ ኣበባ ብዓል ሓሙሽተ ገፅ ደብዳበ ኣቕሪቦም። ካብቲ ውድብ መልቀቒ ምኽንያቶም ክገልፁ ከለው መራሕቲ ህውሓት ብቀዳማይ ምንስቴር ኣብይ ኣሕመድን ምኽትሎም ኣቶ ደመቀ መኮነንን ንዝምራሕ ለውጢ ይቃወምዎ ከምዘለው ከም ሓደ ምኽንያት ገሊፆም። ‘’ዝመፃእኽሉ ማሕበረሰብ ናይ መንነት ሕቶ ብምልዓሉ ብማእሰርቲ፣ምንክልባትን መቕተልትን ይምለሰሉ ስለዘሎ ነዚ ተሰኪመ ንምቕፃል ሕልናይ ኣይፈቅድን’’ ክብሉ እውን ወሲኾም ሓቢሮም። ኣብ ቤት ፅሕፈት ህውሓት ሓላፊ ፖለቲካዊ ጉዳያት ገጠር ኣቶ ነጋ ኣሰፋ ኣብ ዝሃብዎ መልሲ ግን ኣቶ ዛዲግ እዞም ሕቶታት ኣብ ዝኾነ ይኹን መድረኻት ኣልዒሎምዎም ኣይፈልጡን ኢሎም። ኣቶ ዛዲግ ኣብ ዝሓለፈ መበል 13 ጉባኤ ህውሓት ንማእኸላይ ኮምቴ ተፀሪሖም ከምዝነበሩ ብምዝኽኻር ኣቶ ዛዲግ ዝለዓለ ናይ ስልጣን ድሌት ከምዘለዎም ካብ ጉባኤተኛታት ብዘጋጠሞም ተቓውሞ ከምዝተረፉ ብምሓብር ኣብ እዋን እቲ ምፅራሕ ግን ንሶም ኣብ ህውሓት እቲ ዝበሉዎም ፀገማት ወይ ኣፈላላያት ስለዘለኒ ክምረፅ ድልየት የብለይን ኢሎም ኣብ ክንዲ ምቅዋም ህውሓት ተካይዶም ንዘላ ለውጥታት ብምድጋፍ ክምረፁ ከምዝተኸራኸሩ ገሊፆም። ህውሓት ናይ ለውጢ ዕንቅፋት እዩ ንዝብል እውን ቅድሚ ኩሉ ለውጢ ከምዘድሊ ዝገምገመን ክሳብ ናይ ኣመራርሓ ለውጢ ዘምፅአን ህውሓት እዩ ኢሎም ኣቶ ነጋ። ዝርዝሩ ኣብዚ ምስማዕ ይክኣል። No media source currently available


ፓርላማ ኢትዮጵያ ንኮሚሽናት ዕርቀሰላምን ወሰንን መንነትን አጽዲቑ

ቤት ምኽሪ ወከልቲ ህዝቢ ኢትዮጵያ ነቲ ብቀ/ሚ ኣብይ ኣሕመድ ዝቀረበሉ ንኣባላት ኮሚሽን ዕርቀ-ሰላምን ኮሚሽን ወሰን ምምሕዳርን መንነትን ኣጽዲቕዎ። እቲ ቤት ምኽሪ ንምቛም እቶም ኮሚሽናት ብብዝሒ ድምጺ ተቐቢልዎ ኣሎ፣ እንተኾነ ወከልቲ ኣባላት ቤት ምኽሪ ትግራይ ንምስረታ ክልቲኦም ኮሚሽናት ተቓዊሞምዎ ኣለው። ኣብ ኮሚሽን ወሰን ምምሕዳርን ጉዳይ መንነትን ተጸንቢሮም ዝነበሩ ዶ/ር ኣሰፋ ፍስሃ ዳሃር ካብ’ቲ ዝርዝር ኣባላት ኮሚሽን ከምዝወጸ’ውን ተገሊጹ ኣሎ። እቶም ዝተሾሙ ኣባላት ኮሚሽን ብፕረዚደንት ላዕለዋይ ቤት ፍርዲ ኢትዮጵያ ወ/ሮ መዓዛ ኣሸናፊ ኣቢሎም’ዮም ንቃለ መሓላ ፈጺሞም። ኣብ’ታ ሃገር ንዝለዓሉ ጉዳያት መንነትን ወሰንን ንሓንሳብን ንሓዋሩን ንምድቃስ ኮሚሽን ንክምስረቱ ዝገበሩ ቀ/ሚ ሎሚ ድማ ንኣባላት ኮሚሽን ናብ’ቲ ፓርላማ ሊኢኾም’ዮም። ኣብ’ቲ ኮሚሽን ኣስማቶም ተሓቁፉ ዝቀረቡ 41 ሰባት’ዮም። ፕረዚደንታት ነበር፡ ሰበ ስልጣን፡ ፖለቲከኛታት፡መማህራን ዩኒቨርስቲታትን፣ ፍሉጣት ውልቀ-ሰባትን ይርከቦም። ንኮሚሽን ዕርቀ-ሰላም ዝተመዘዙ ድማ 42 ኣባላት’ዮም። ምሁራት፣ ሃይማኖታዊ ኣቦታት፣ ዓበይቲ ዓዲን ውሩያት ውልቀ ሰባትን ኣብ’ቲ ኮሚሽን ኣትዮም ኣለው። ኣቶ ጫላ ለሚ ኣብ’ቲ ፓርላማ ተሓጋጋዛይ ተወካላይ መንግስቲ ነቲ ፓርላማ ክዛረቡ ከለው ኣባላት ኮሚሽን ዝተፈላለዩ ምኳኖም ገሊጾም። “ምሁራትን ውሩያት ውልቀ-ሰባት፣ ከምኡውን ፖለቲከኛታት ሓዊስካ፣ ንክሕወስዎም ጻዕሪ ተገይሩ ኣሎ። ዝተፈላለየ ደረጃ ትምህርቲ ዘለዎም ንክሕወሱ’ውን ጻዕሪ ተገይሩ’ዩ።” መብዛሕተኦም ኣባላት ፓርላማ ንምቛም’ቶም ኮሚሽናትን ኣባላቶምን ደጊፎም ርእይቶም ሂቦም ኣለው። ካብ ፈለማ ኣትሒዙ ይቃወሙ ዝጸንሑ ተመረጽቲ ወከልቲ ትግራይ ግና ሎሚ’ውን ተመሳሳሊ ርእይቶ ኣንጸባሪቖም ኣለው። ሓደ ካብኣቶም ኣባል ፓርላማ ኣቶ ኣሰፋ ጉግሳ ንኣብነት ‘መን ምስ መን ንከተዓርቕ’ዩ ኮሚሽን ዘድልየና?’ ዝብል ተቓዋሚ ርእይቶ ኣቃሊሖም ኣለው። “ህዝቢ ኢትዮጵያን ኣፍሪቃን ኣብ መንጉኡ ጽልኢ የብሉን። ህዝቢ ዓለምውን እንተኾነ። ስለዚ ገዛእቲ ሸምገልቲ ዝኾንሉ፣ ዘይተጻለአ ውጹዕ ህዝቢ ተዓረቕ ዝባሃለሉ ከመዮ ዝበሃል ‘ዘበንያ ግርምቢጥስ ማይ ንዓቀብ ኮይኑና ኣሎ።” ኣስዒቦም ኣቶ ኣበበ ከፈኔ ካብ ኦሮምያ መልሲ ንወካሊ ትግራይ ከም’ዚ ክብሉ ሂቦም ኣለው። “ከም ሓቂ እንተኾይኑ ንዕርቂ ዝጸልእ ከምሃይማኖትና እንተኾይኑ ሰይጣን ጥራሕ’ዩ። ዕርቂ ሰላም የምጽእ። ነባሪ ሰላም የረጋግጽ። ሎሚ ናይ ይቕረታን ምሕረትን ዕለት’ያ እናበልና፣ እዚ ድማ ሱር ንክሰድድን ዝላዓለ ኣበርክቶ ዝህልዎን’ዩ። ኣባላት’ዛ ኮሚሽን ድማ ንዝላዓለ መዐቀኒ ዘማልኡ’ዮም።” ኣቶ ጫላ ለሚ ወሲኾም “ምቛም’ቶም ኮሚሽናት ክላዓል ዝነበሮ ሎሚ ዘይኮነስ እቲ ቀዳማይ ውሳነ ክሓልፍ ከሎ’ዩ” ኢሎም። ሹመት ኮሚሽን ወሰንን መንነትን ብ22 ተቃውሞን 4 ድምጸ ተዓቅቦን ብብዝሒሓ ድምጺ፣ ኮሚሽን ዕርቀ ሰላም ድማ ብ16 ድምጸ ተቃውሞን 8 ድምጸ ተዓቅቦ እዚ’ውን ብብዝሒ ድምጺ ሓሊፉ’ሎ። እዚ ከም’ዚ’ሉ ከሎ፣ ካብ ሞንጎ’ቶም 41 ንኣባላት ኮሚሽን ወሰን ምምሕዳርን መንነትን ተሓጽዮም ዝነበሩ ሓደ ዶ/ር ኣሰፋ ፍስሃ ኣብ ቅድሚ ኣባላት ፓርላማ ቀሪቦም ቃለ መሓላ ከምዘይፈጸሙ ዝረኸብናዮ ዜና ሓቢሩ። ስሞም ክዕቀበሎም ዝመረጹ ምንጭታት ድምጺ ኣሜሪካ "ዶ/ር ኣሰፋ ፍስሃ ካብ’ቲ ዝርዝር ዝወጹ ኣቐዲሙ ዘዘራረቦም መንግስታዊ ኣካል ከምዘይነበረ ኣዘኻኺሮም ብምኽንያት ናብ ዝምልከቶ ኣካል ዘቕረብዎ ስምዕታ'ዩ" ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ብሚንስትር ዓለምለኸ ልምዓት ኖርወይ ዝምራሕ ጉጅለ ልኡኻት ናይ ክልተ መዓልታት ዑደት ኣብ ክልል ትግራይ አካይዶም

ብሚንስትር ዓለምለኸ ልምዓት ኖርወይ ዳጊ ንግ ኡልስቲን ዝምራሕ ጉጀለ ልኡኻት ኣብ ትግራይ ናይ ክልተ መዓልታት ዑደት ኣካይዱ። እቶም ሚንስተር ምስ ምክትል ርእሰ ምምሕዳር ትግራይ ዶክተር ደብረፅዮን ገብረሚካኤል ኣብ ብሓገዝ መንግስቲ ኖርወይ ዝካየድ ስራሕቲ ልምዓትን ውፅኢቶምን ብተወሳኺ ድማ ኣብ ሞንጎ ኢትዮጵያን ኤርትራን ዝተጀመረ ከይዲ ሰላም ጠሚቱ ዘትዮም። ናብ መዝነት ካብ ዝመፁ ገና ክልተ ሰሙን ዘይመልኦም ሚኒስትር ዓለምለኸ ልምዓት ኖርወይ ዳጊ ንግ ኡልስቲን ናብ ኢትዮጵያ ዑደት ብምኽያድ ኣብ ትግራይ ብሓገዝ መንግስቲ ኖርወይ ይፍፀሙ ዘለዉ ስራሕቲ በጺሖም። ኣብ ትግራይ ናይ ክልተ መዓልታት ዑደት ዝካየዱ እዞም ሚንስትር ምስ ምክትል ርእሰ ምምሕዳር ትግራይ ዶ/ር ደብረፅዮን ገብረሚካኤል እውን ዘትዮም እዮም። እቶም ሚንስትር ድሕሪ’ቲ ዘተ ኣብ ዝሃብዎ መግለፂ ዘተኦም ውፅኢታዊ ምንባሩ ተዛሪቦም። ብሓገዝ ልምዓት መንግስቲ ኖርወይ ኣብ ትግራይ ስራሓት ልምዓት፡ ሃብቲ ተፈጥሮን ትምህርቲን ዝተፈላለዩ ስራሓት ይፍፀም ኣሎ ክብሉ ምክትል ርእሰ ምምሕዳር ትግራይ ዶክተር ደብረፅዮን ገብረሚካኤል ገሊጾም። ብተወሳኺ ድማ መንግስቲ ኖርወይ ኣብ ሞንጎ ኢትዮጵያን ኤርትራን ሰላም ክሰፍን ክሰርሕ ፀኒሑ እዩ ዝበሉ ዶክተር ደብረፅዮን ሐዚ ተፈጢሩ ዘሎ ሰላም ትግራይ ምስ ኤርትራ ትዳባው ብምዃና ከም ትግራይ ዘሎ ድልየት እንታይ እዩ ኢሎም ሓቲቶምና ንሰላም ዘለና ልዑል ድልየት ገሊፅናሎም ኢሎም። እቶም ሚንስትር ምስ ኣባለት ጉጅለኦም ዘካየድዎ ዑደት ዛዚሞም ሎሚ ድሕሪ ቐትሪ ናብ ኣዲስ ኣበባ ተመሊሶም። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራዊያን ተቐዳደምቲ ብሽክለታ ኣብ ካሜሮን ዝኻየድ ዘሎ ዙር ተስፋ ኣንጸባራቒ ዓወት የመዝግቡ

ኤርትራውያን ተቐዳደምቲ ብሽክለታ ኣብ ካሜሩን ኣብ ዝካየድ ዘሎ ናይ ትሕቲ 23 ዓመት ቅድድም ብሽክለታ ዙር ተስፋ ማለት Tour De l’Espoir ኣንጸባራቒ ዓወት ኣብ ምምዝጋብ ይርከቡ። ብመሰረት ዝተረኽበ ሓበሬታ ሎሚ ኣብ ዝተኻየደ 68.3 ኪ.ሜ ዝሸፈነ ሳልሳይ መድረኽ ዙር ተስፋ ካሜሩን ኤርትራዊ ተቐዳዳማይ ያቆብ ደበሳይ ተዓዊቱ ኣሎ። በቲ ዓወት ኤርትራዊ ተቐዳዳማይ ያቆብ ደበሳይ ብጫ ማልያ ካብ ወዲ ጋንትኡ ናትናኤል መብራህቶም ከምዝተረከባ ክፍለጥ ተኻኢሉ። ሃገራዊት ጋንታ ኤርትራ ብደረጃ ጋንታን ውጽኢት ተቐዳደምትን ኣብ መሪሕነት ትርከብ። ዛጊት ተዋህሊሉ ብዘሎ ነጥቢ ኤርትራዊ ተቐዳዳማይ ያቆብ ደበሳይ ብ 53ነጥቢ ቀዳማይ ናትናኤል መብራህቶም ብ46 ነጥቢ ካልኣይ ከምኡውን ሞሮካዊ ሳባሕ ላሕሰን ብ 34 ነጥቢ ሳልሳይ ኮይኖም ውድድሮም ይቕጽሉ ኣለው።


ናይ ኢትዮጵያ ጠቕላሊ ቤት ፍርዲ ኣብ መንጎ ዓቃቢ ሕጊን ኣቶ ኢሳያስ ዳኘውን ብዝጸንሐ ክርክር ዘንበሮ ናይ እገዳ ትእዛዙ ኣልዒልዎ

ነቲ ጉዳይ ክርኢ ዝፀንሐ ታሕተዋይ ቤት ፍርዲ ውሳነ ክህበሉ’ውን ናብኡ ልኢኹዎ’ሎ። ናይ ኢትዮጵያ ጠቕላሊ ቤት ፍርዲ ኣብ መንጎ ዓቃቢ ሕጊን ኣቶ ኢሳያስ ዳኘውን ዝጸንሓ ክርክር ዘንበሮ ናይ እገዳ ትእዛዙ ኣልዒሉ።ነቲ ጉዳይ ክርኢ ዝፀንሐ ታሕተዋይ ቤት ፍርዲ ውሳነ ክህብ’ውን ልኢኹዎ’ሎ። ላዕለዋይ ቤት ፍርዲ ፌደራል ሎሚ ሶሉስ ኣብ ዝወዓሎ መጋባእያ ኣብ መንጎ ዓቃቢ ሕግን ኣቶ ኢሳያስ ዳኛውን ዘሎ ክርክር ዝርኣዮ ኣብ ቤት ፅሕፈቱ እዩ። ጠበቓኦም ንኣቶ ኢሳያስ ቅድም ክብል ጠቕላሊ ቤት ፍርዲ ከምዘሰናበቶም ብምዝኽኻር ሎሚ ስለምንታይ ከምዝቐረቡ ከምዘይፈልጡ ገሊፆም። ቤት ፍርዲ ጥርጡር ኣቶ ኢሳያስ ብዋሕስ ክፍትሑ ወሲኑ እንተነበረ እውን ዓቃቢ ሕጊ ነዚ ብምቅዋም ንጠቕላሊ ቤት ፍርዲ ይግባይ ኢሉ ንትእዛዝ ታሕተዋይ ቤት ፍርዲ ብምእጋድ ኽሲ ንምቕራብ 10 መዓልታት ኣፍቂዱ።ናይ ኣቶ ኢሳያስ ጠበቓ ዓሚሎም ናብዚ ቤት ፍርዲ ዝቐርቡሉ ምኽንያት የለን፣ዓቃቢ ሕጊ ኣብዝደለዮ ግዜን ቦታን ከከላብቶም ሕጊ ኣየፍቅደሉን ክብሉ ተኸራኺሮም። ቤት ፍርዲ ብወገኑ ዓቃቢ ሕጊ ሓዱሽ ጥርዓን ነዚ ቤት ፍርዲ እዚ ምቕራቡ ብምግላፅ ጥርዓን ናይ ምቕባልን ምምርማርን ግቡኡን ስልጣኑን ምዃኑ ገሊፁሎም። እቲ ቤት ፍርዲ ንጥርዓን ዓቃቢ ሕጊን ናቶም ክርክርን ሰሚዑ ንምውሳን ክልቲኦም ንፅባሕ 29 ጥሪ 2011 ዓ.ም ክቐርቡ ትእዛዝ ሂቡ’ሎ።ኣቶ ኢሳያስ ዳኘው ኣብ ክልል ሶማሌ ብሜቴክ ምስ ዝተሰርሑ ናይ ኢትዮ-ቴሌኮም ትካላት ብዝተኣሳሰረ ብገበን ብልሽውና ተጠርጢሮም ኣብ ቤት ማእሰርቲ ከምዝርከቡ ይፍለጥ። ብኻልእ ናይ ቤት ፍርዲ ዜና ቅድሚ ሓደ ሰሙን ኣብ ድሬዳዋ ኣብ ዝነበረ ሃይማኖታዊ በዓል ምስ ዝተፈጥረ ተቓውሞ ተሳቲፍኩም ብዝብል ዝተትሓዙ 27 ተጠርጠርቲ ዘቕረብዎ ሕቶ ይግባር ቤት ፍርዲ እቲ ምምሕዳር ውዱቕ ገይሩዎ።  ኣባ ከተማ ዕግርግር ክፍጠር ኣተሓባቢሮም፣መንገዲ ዓፂዮምን ካልኦት ጥፍኣታት ፈፂሞን ብዝብል 308 ተጠርጠርቲ ኣብ ትሕቲ ቀይዲ ውዒሎም ብሰለስተ መዛግብቲ ጉዳዮም ይርአ ምህላው ወኪል ድምጺ ኣሜሪካ ካብቲ ቦታ ሓቢሩ’ሎ ይብል።


ናይ ኢትዮጵያ ህዝቢ ኣርበኞች ግንባር ኣብ ባህርዳር ዘካየዶ ጉባኤ ኣቦ መንበርን አባላት ፈጻሚ ስራሕ ብምምራጽ ዛዚሙ

ናይ ኢትዮጵያ ህዝቢ ኣርበኞች ግንባር ኣቦ መንበርን 9 ኣባላት ፈፃሚ ስራሕን ብምምራፅ 25ን 26ን ጥሪ 2011 ዓ.ም ኣብ ከተማ ባህር ዳር ዘካየዶ ጉባኤ ዛዚሙ።ኣብቲ ጉባኤ ኣስታት 400 ኣባላቱ ከምዝተሳተፉ እውን ተፈሊጡ’ሎ። ሓዱሽ ኣቦ መንበር ኮይኖም ዝተመርፁ ኣቶ ወርቁ በለጠ ከምዚ ኢሎም። “ሓቀኛ ዲሞክራሲያዊ መሰሉ ንክኽበር ብፍላይ ኣብ ሕቶታት ወሰንን መንነትን ዝልዓሉ ጉዳያት ንምፍፃም ዝተፈላለዩ ሓገዛት ክንገብር ኢና።ሓርበኝነት ንህዝብን ሃገርን ምሕላው ስለዝኾነ ነዚ ንምፍፃም ምስ ዝኾነ ይኹን ፖለቲካዊ ውድብ ብሓባር ንምስራሕ ፃዕሪ ክንገብር ኢና” ኢሎም። እቲ ውድብ ምስ ግንቦት 7 ዝነበሮ ጥምረት ኣብ ወርሒ መስከረም ምፍራሱ ምግላፁ ይዝከር። ሓላፊ ህዝባዊ ርክባት ኣርበኞች ግንቦት 7 ኣቶ ኤፍሬም ማዴቦ ብዛዕባ ምፍራስ እቲ ጥምረት ተሓቲቶም ኣብዝሃብዎ መልሲ ኣርበኞች ግንቦት 7 ኣይፈረሰን ኢሎም። “ዝተነፀለ ዝብሃል ነገር የለን፤ኣርበኞች ግንቦት 7 ዝብሃል ውድብ ኣሎ፤ሕጂ ክሳብ ምስረታ ፓርቲ ክቕፅል እዩ።” እቲ ጉባኤ 9 ኣባላት ፈፃሚት ስራሕን 49 ኣባላት ቤት ምኽሪን ምምራጹ ተገሊጹ’ሎ።


መቐለ፡ ንመንእሰያት ካብ ወልፊ ንምንጋፍ ዝስርሕ ትካል

ኣብ ከተማ መቐለ ኣብ ትሕቲ ዩኒቨርስቲ መቐለ ዝተጣየሸ ንመናእሰይ ካብ ወልፊ ንምንጋፍ ዓሊሙ ዝሰርሕ ማእከል ኣሎ፡፡ ኣብ ዩኒቨርስቲ መቐለ መምህር ስነ ልቦና ኣይተ ወልዳይ ሓጎስ ኣተሓባባሪ እቲ ማእከል ኮይኖም ንኣቀባብላን ስርሓትን እቲ ማእከል ንድምጺ ኣሜሪካ ገሊጾም፡፡ ኣይተ ወልዳይ ወልፊ ዘለዎም ሰባት ናብዚ ማእከል ቅድሚ ምምፅኦም ኣብ ሆስፒታል ዓይደር ብምኻድ ሓፈሻዊ ትምህርቲ ክወሃቦም ይግበር፡፡ ድልውነቶም ከረጋግፁን ክውስኑን ምስ ተገበረ ናብ ማእከል ይመፅኡ ይብሉ፡፡ ንሶም ቀፂሎም ናብዚ ማእከል ካብ ትግራይ፡ ኣዲስ ኣበባ፡ ክልላት ኣምሓራ፣ቤንሻንጉል ፣ዓፋርን ደቡብን ብዘይካ እዚአም ትውልደ ኢትዮጵያውያን ኮይኖም ኣብ ኣሜሪካ፣ኣውስትራልያ፣ቻይናን ስዑድ ዓረብን ዝነብሩ እውን ኣብ ማእከልና ብምእታው ካብ ወልፊ ነፃ ክኾኑ ተገይሩ እዩ፡፡ ዛጊት ብድምር ከባቢ 500 ዝኮኑ ኣትዮም ኣብዚ ሕጂ እዋን 14 ጥራይ ኣብ ማእከልና ይርከቡ ክብሉ አረዲኦም፡፡ ኣይተ ወልዳይ ሓጎስ እዚኦም ሜዲካል ዶክተራት፣ኢንጅነራት፣ጋዜጠኛታት፣ሓረስቶት ከይተረፉ ናብ ማእከልና ኣትዮም ካብ ወልፊ ሓራ ኮይኖም ኣፍረይቲ ዜጋ ኮይኖም ይርከቡ ይብሉ ፡፡ እቲ ወልፊ ዝተሓዙሉ ብመርፍእ ዝውሰድ፣ መስተ ጫትን ካልእን እዩ፡፡ ምስ ኣይተ ወልዳይ ዝተኻየደ ቃለ መጠይቕ ኣብዚ ምስማዕ ይክኣል፡፡ No media source currently available


ሓወልቲ ኣክሱም ቅልጡፍ ፅገና ተዘይተገይርሉ ክወድቕ ይኽእል እዩ ተባሂሉ። ካብ ሓወልታት ኣክሱም እታ ሳልሳይቲ ዝነውሐት ሓወልቲ፤ ካብ ሮም ኢጣልያ ናብ ውሽጢ ዓዲ ኣትዩ ኣብ ዝትከለሉ እዋን ፀገም ኣጋጢምዎ እዩ። ኣብቲ ሓወልቲ ንነዊሕ ጊዜ መፅናዕቲ ዘካየዱ ኣብ ዩኒቨርስቲ መቐለ መምህር ኣርኪዮሎጂ ዶክተር ሕሉፍ በርሀ “እታ ሓወልቲ ህጹጽ ፅገና እንተዘይረኺባ ሓደጋ ከጋጥማ ይኽእል እዩ” ኢሎም። “ቅድሚ 100 ዓመታት ኣብ ልዕሊ’ቲ ሓወልቲ ዝተኻየደ ኣርኬሎጂካዊ መፅናዕቲ ከምዝሓበሮ ብ0.9 ዲግሪ ናብ ኣንፈት ሰሜን ምብራቕ ምዝነባሉ የርኢ” ዝበሉ ዶክተር ሕሉፍ “ካብ ጣልያን ዝተመለሰት ሓወልቲ ንምትካል ኣብ ዝተገበረ ስራሓት እቲ ኩነታት ምዝንባል ናብ 0.23 ዲግሪ ክብ ከምዝበሎ” ገሊጾም። ዋና ዳይሬክተር በዓል ስልጣን መፅናዕቲን ሓለዋን ሓድግታት ኢትዮጵያ ኣይተ ዮናስ ደስታ ብወገኖም “ሳልሰይቲ ዝነውሐት ሓወልቲ ኣክሱም ዘጋጠማ ፀገም ንምፍታሕ ንብዝሕ ዓመታት መፅናዕቲ ተኻይዱ እዩ” ኢሎም። “ስራሓት ፅገና እታ ሓወልቲ ንምስላጥ ካብ መሰረቱ ምዕያይ ታሪክ የጥፍኦ እዩ ዝብል ኣረኣእያ በሓደ ወገን ብካልእ ወገን ድማ ኣብ መሰረቱ እዩ ፀገም ይፍጠር ዘሎ እሞ ፅገና ክካየደሉ ይግባእ ዝብሉ ሓሳባት ተላዒሎም ምስ ህዝብን ሰብሞያን ዘተ ብምክያድ ርእይቶታት ተቐቢልና ኢና” ኢሎም። እቲ ስራሓት ፅገና ንምጅማር ኣብ ሓቡራት ሃገራት ትካል ትምህርቲ፣ ሳይንስን ባህልን (ዩኔስኮ) ነቲ ዝተኻየደ መፅናዕቲ ግብረ መልሲ ክህበሉ ኣድላዪ ስለዝነበረ ዝሓለፈ ወርሒ ሓምለ እቲ መፅናዕቲ ተዛዚሙ፣ ቅድሚ 10 መዓልታት ምላሽ ረኺብና አለና’ ኢሎም። እዚ ከም’ዚ’ሉ ከሎ፣ ኣብ ጥንታዊ መካነ መቃብርን ኣርኪዮሎጂካዊ ኳዕቲ ዝካየደሎም ቦታታት ውሕጅ ይኣትዎም ስለዘሎ ንሓደጋ ተቓሊዕም ከምዘለዉን ንምክልኻል’ቶም ሓድግታት ይስራሕ ኣሎ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ኣብ መንጎ ዞባታት ሲዳማን ጊጂን ዝተሃንጸ መስኖ ጊዳቦ መሪቖም

ቀዳማይ ሚንስትር ኢትዮጵያ ኣብይ ኣሕመድ ኣብ መንጎ ዞባታት ሲዳማን ጉጂን ዝተሃንፀን ንዓሰርተታት ኣሽሓት ሄክታር ዘልምዕን ፕሮጀክት መስኖ ጊዳቦ ትማሊ ሰንበት መሪቖም። ቀዳማይ ሚንስትር ኣብይ ኣሕመድ ነቲ ናይ መስኖ ፕሮጀክት መሪቖም ምስ ከፈቱ ኣብ ዘስምዕዎ መደረ እቲ ፕሮጀክት ዓብይን ንኡስን ዝኾነ ናይ ጉጂ ኦሮሞን ናይ ሲዳማ ህዝብን ዘቀራርብ እዩ ኢሎም። ቀዳማይ ሚንስትር ኣብይ ወሲኾም መንግስቲ ምትእስሳር ህዝቢ ኢትዮጵያ ዘሓይሉ ተመሳሰልቲ ፕሮጀክታት ናይ ምስራሕ ድልየት ከምዘለዎ እውን ገሊፆም ። “ፈደራላዊ መንግስቲ ንመጻኢ’ውን ንህዝቢ ኣምሓራን ትግራይን ዘተኣሳሰር፣ንህዝቢ ኣምሓራን ኦሮሞን ዘተአሳስር፣ናይ ኦሮሞን ደቡብ ህዝብታትን ዘተአሳስር፣ንኦሮሚያን ቤንሻንጉልን ዘአተሳስር፣ናይ ሓባር ፕሮጀክትታት እናሓንጸጸ ህዝብታት ብሓባር ንክሰርሑ፣ብሓባር ከልምዑን ክለምዑን ትፅቢት ዝግበረሉ ስራሕ ብፍሉይ ጠመተ ከምዝሰርሕ በዚ ኣጋጣሚ ክገልፀልኩም እደልይ።” ኣብታ ሃገር ይህንጹ ዘለው ፕሮጀክትታት መስኖ ብኢትዮጵያዊያን ሰበሞያ ይህነፁ ዘለው ስለዝኾኑ ኣብ ዓድና ዘሎ ሃብቲ ማይን መሬትን ጥራሕ ዘይኮነስ ነዚኦም ክጠቕም ዝኽእል ፍልጠት ምፍጣሩ ዓብዪ ፀጋ እዩ ኢሎም። ንሶም ቀጺሎም ህዝቢ ኢትዮጵያ ምስሕሓብን ጭቕጭቕን ሰልቺዩዎ ስለዘሎ ሕጂ ዝደልዮ ዘሎ ብሰላም ሰሪሑ ምእታው እዩ ኢሎም።ኢትዮጵያ ናይ ስርናይ ለማኒት ዝኾነት ዘለዋ ማይን ልሙዕ መሬትን ክጥቀም ዝኽእል መንግስትን ኣተሓሳስባን ስለዝጠፍአ እዩ ኢሎም ። ምስ ምምራቕ እቲ ዲጋ ጎኒ ንጎኒ ቀዳማይ ሚንስትር ኣብይ ኣሕመድን ኣቶ ለማ መገርሳን ምስ ጉጂ ኣባገዳታትን ምስ ነበርቲ እቲ ዞባን ኣብ ዙሪያ ሰላም መኺሮም ኣለው። ናይ ኦሮሚያ ክልላዊ መንግስቲ ፕረዚዳንት ኣቶ ለማ መገርሳ ናይቲ ግድብ ረብሓ ዓብዩ እዩ ኢሎም ኣለው።ብኣሽሓት ንዝቑፀሩ ስራሕ ኣልቦ መናእሰይ ኦሮሞን ሲዳማን እውን ናይ ስራሕ ዕድል ዝፈጥር እዩ ኢሎም። ናይ ደቡብ ክልል ፕረዚዳንት ኣቶ ሚሊዮን ማቲትዮስ ብወገኖም እቲ ፕሮጀክት ኣብ ሲዳማ ካብ ዘልምዖ ኣርባዕተ ሽሕ ሄክታር እቲ ሰለስተ ሽሕ ሄክታር ንመናእሰይ ክኸውን እዩ ኢሎም። እቶም ፕሬዝዳንት ወሲኾም ናይ ጊዳቦ ፕሮጀክት ኣብ ህዝብታት ጉጂ ኦሮሞን ሲዳማን ማሕበራውን ቁጠባዊ ምትእስሳር ዘሓይል እዩ ኢሎም ። ሚንስትር ማይ፣መስኖን ኢንተርጅን ዶ/ር ስለሺ በቀለ እቲ ግድብ ኣብ 2002 ዓ.ም ዝተጀመረ፣1.2 ቢሊዮን ብር ዝወድአን 13,405 ሄክታር መሬት ከልምዕን ዝኽእል ዓብይ ፕሮጀክት ኮይኑ ን10 ሽሕ ገባራትን 192 ሽሕ መናእሰይን ተጠቀምቲ ዝገበር እዩ ኢሎም ። ምሉእ ትሕዝቶ ኣብዚ ምስማዕ ይክኣል። No media source currently available


ም/ፈ/ስራሕ ጥረት ኮርፖሬት ዝርከብዎም ብብልሽውና ዝተኸሱ ኣርባዕተ ሰባት ቤት ፍርዲ ቀሪቦም

ምኽትል ፈፃሚ ስራሕ ጥረት ኮርፖሬት ኩባንያን ዋና ኣካያዲ ስራሕ ስራሓት ንግዲ ኣምባሰልን ኣቶ ምትኩ በየነ ምስ ኣርባዕተ ጥርጡራት ሎሚ ባህርዳር ኣብዝርከብ ላዕለዋይ ቤት ፍርዲ ቀሪቦም።ካብቲ ቦታ ዝተረኽበ ጸብጻብ እቲ ጉዳይ ቅድም ክብል ብገበን ብልሽውና ተጠርጢሮም ኣብ ትሕቲ ቀይዲ ምስ ዝርከቡ ኣቶ በረኸት ስምኦን ዝተኣሳሰረ እዩ ይብል። ኣቶ ምትኩ በየነ ምኽትል ፈፃሚ ስራሕ ጥረት ኮርፖሬትን ዋና ኣካያዲ ስራሓት ንግዲ ኣምባሳልን ኣብ ዝነበርሉ እዋን ናይ ህዝቢ ገንዘብ ክባኽን ገይሮም’ዮም ዝብል ክሲ ካብ ዓቃቢ ሕጊ ከምዝቐረበሎም ተገሊጹ’ሎ።ሓደ ካብ ዝተጠርጠርሉ ገበን “ብየዳ ሳስተይናብል ኣክስዮን ማሕበር’’ ካብ ዝተባህለ ኣክሲዮን ማሕበርን ካብ ናይ ካልኦት ሰብሃብቲ ኣክስዮን ማሕበርን ኣብ 2005 ዓ.ም ብ1.4 ሚሊዮን ብር ካብ ጥረት ወፃኢ ኮይኑ ብዘይኣግባብ ክኽፈል ገይሮም ይብል። ጥረት ብሽርክና ዝመሰረቶም ኩባንያታት ልቓሕ ንምሃብ ዘፍቅድ ኣሰራርሓ ኣብ ዘይብሉ ‘’ንባህር ዳር ሞተርስን ብየዳን ሳስተይናብል ኣክሲዮን ማሕበር’’ በዓል ኣቶ በረኸት ስምኦን ምስ ዝመርሑዎ ካልኦት ኣባላት ኣመራርሓ ጥረት ብምዃን ልዕሊ ኣርባዕተ ሚሊዮን ብር ክውሃብ ገይሮም ይብል። ኣቶ ምትኩ ኣብ ዝሃብዎ መልሲ እቲ ተፈፂሙ ዝብሃል ገበን ሕጊ ፀረ ብልሽውና ኣብ 2007 ዓ.ም ቅድሚ ምውፅኡ ስለዝኾነ እቲ ኮሚሽን ክሪኦ ስልጣን የብሉን ክብሉ ተኸራኺሮም። እቲ ቤት ፍርዲ ንናይ ኣቶ ምትኩ ሙግት ውዱቕ ብምግባር ኣብ ቤት ማእሰርቲ ክፀንሑን ተወሳኺ ናይ 14 መዓልታት ናይ ምርመራ ግዜ ብምሃብ ን11 ለካቲት 2011 ዓ.ም ክቐርቡ ወሲኑ። ካብቶም ኣብ ትሕቲ ቀይዲ ዝውዓሉ ካልኦት ክልተ ተጠርጠርቲ እውን ካብ ጥረት ኮርፖሬት ልቓሕ ምውሳድን ካብ ዋጋ እቲ ንብረት ንላዕሊ ንጥረት ኮርፖሬት ምሻጥን ዝብሉ ብዓቃቢ ሕጊ ተኸሲሶም ኣለው።ቤት ፍርዲ እቶም ተጠርጠቲ ብዋሕስ ንክፍትሑ ንዘቕረቡዎ ሕቶ’ውን ውዱቕ ጌሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ቂሐ-ጽልሚ -ምስ ስነ ጥበባዊ ተስፉ ኪሮስ(ግራይ)

ስነ ጥበባዊ ተስፉ ኪሮስ(ግራይ) መራሒ መድረኽ ፡ ገጣማይን ተዋሳኣይን`ዩ።\n\nብርክት ዝበሉ ኣብ ልቢ ኣፍቀርቲ ሙዚቃን ኣስተማቐርቲ ደርፍን ፍሉይ ቦታ ዘለዎም ብናቱ ግጥምታት ዝተሰርሑ ደርፍታት ንብዙሓት ድምጻውያን ሂቡሎ- ‘ፎርሳ’ ትብል ናይ ወዲ-ሃለቃ፡ ‘ኮራለይ’ ትብል ናይ ቃለኣብ ከምኡ ድማ ‘ኣውቲስታይ’ ናይ ኤደን ተኸስተ።\n\nእተን ደርፍታትውን ነቶም ድምጻውያን ስምን ዝናን ንኽረኽቡ ዓቢ ተራ ዝተጻወተ ስነጥበባዊ ‘ዩ ተስፉ ኪሮስ (ግራይ)። ኣብ ኣስመራ ምስኡ ዝተኻየደ ዕላል ኣብ`ዚ ምስማዕ ይክኣል። No media source currently available


ኣብ ምክልኻል ዶብ ሰገር ገበናት ምስግጋር ፍልሰተኛታትን ዘተኮረ ዓውደ ዘተ ኣብ ኣስመራ ተኻይዱ

ኣብ ምክልኻል ዶብ ሰገር ገበናት ምስግጋር ፍልሰተኛታትን ሃገራትምብራቕ ኣፍሪቃ ዘተኮረ ዓውደ ዘተ ኣብ ኣስመራ ተኻይዱ። ቤት ጽሕፈት ምክልኻል ሓሽሽን ገበናትን ውድብ ሕቡራት ሃገራት ፡ምስ ሚንስትሪ ወጻኢ ጉዳያት ኤርትራ። ኢጋድን ኣህጉራዊ ፖሊስ(ኢንተርፖልን) ብምትሕብባር ዝወደቦን ኣብ ኣስመራ ፓላስ ሆቴል ዝተኻየደ “ንጥምረትን ውህደትን ኣህጉራውን ዞባውን ሓይልታት ፖሊስ ምብራቕ ኣፍሪቃ ኣብ ምሕያል ዘተኮረ ዓውደ ዘተ ሎሚ 1 ጥሪ 2019 ተዛዚሙ። ኣብዚ ካብ ኤርትራ፡ኢትዮጵያ፡ሶማል፡ኬንያን ኡጋንዳን ዝመጽኡ ኣብ ሕግን ገበናትን ዝነጥፉ ወከልቲ፡ሓላፊ ቤት ጽሕፈት ምክልኻል ሓሽሽን ገበናትን ሕቡራት ሃገራት ሚስተር ዩሃን ክሪጀር፡ሓላፊ ስግረዶባዊ ገበናት ኢጋድ ኣቶ ጥዑማይ ኣራጋዊ፡ኣምባሳደራት ጀርመንን እንግሊዝን ተረኺቦም ነይሮም። ምሉእ ትሕዝቶ ኣብዚ ምስማዕ ይክኣል። No media source currently available


ካብ ጂግጂጋ ናብ ሃረርን አዲስ አበባን ዝወስድ መንገዲ ምዕጻው ተገሊጹ

ኣብ ኢትዮጵያ ካብ ጂግጂጋ ናብ ሃረርን ኣዲስ ኣበባን ዝወስድ መንገዲ ኣብ ባሌ ተዓፂዩ።ነቲ መንገዲ ዝተዓፀው ብሰንኪ ግጭት ክልላት ኦሮሞን ሶማሌን ዝተበዛበሉ ተወላዶ ኦሮሞ መንግስቲ ትኹረት ክህቦም ንምሕታት እዩ ተባሂሉ’ሎ።ምምሕዳር ዞባ ምብራቕ ሃረርጌ ምስ ሰራዊት እዚ ምብራቕ ብምትሕብባር ነቲ ኩነታት ንምፍታሕ ፃዕሪ የካይድ ኣለኹ ኢሉ’ሎ። ምምሕዳር ኣቶ ለማ መገርሳ ንኦሮሞ ተመዛበልቲ ዕሽሽ ኢሎምዎም ብዝብልን ናብ ናይ ቀደም መነባብሮና ክንምለስ ኢና ዝብል ሕቶን ከምዘለዎም ሓላፊ ፖሊስ ምብራቕ ሃረርጌ ኮማንደር ኣወል ሱልጣን ንድምጺ ኣሜሪካ ገሊፆም።ነቲ መንገዲ ምስ ዝዓፀው ተመዛበልቲ ንላዘብ ኣለና እውን ኢሎም። ኣብ ምብራቕ ኢትዮጵያ መንገድታት ብተደጋጋሚ ብምዕፃው ኣብ ልዕሊ መንግስቲ ፀቕጢ ንምፍጣር ፈተና ክኻየድ ፀኒሑ’ሎ።ኣብ ወርሒ ጥሪ ኣብ ክልል ዓፋር፣ኣብ ሶማሌ፣ሕጂ ድማ ኣብ ክልል ኦሮሚያ መንገድታት ተዓፂዮም ኣለው።


ኣብ ኢትዮጵያ ክልል ደቡብ ህዝብታትን ብሄረሰባትን ኣብ ከተማ ቴፒ ዳግም ብዝተቀስቀሰ ጎንጺ 10 ሰባት ሞይቶም ክብሉ ነበርቲ ገሊጾም። ሓለፍቲ ምምሕዳር’ቲ ከተማ ሰባት ምሟቶም ገሊጾም ኣለው። እዚ ከምዚ ኢሉ ከሎ ኣብ ክልል ቤንሻንጉል ጉምዝ ወረዳታት በሎጃገንፎይን ሰጌን ዝተመዛበሉ ኣብ ነቀምቴ ዝርከቡ ሰባት መንግስቲ ነባሪ ፍታሕ ይወሃበና ክብሉ ሓቲቶም። ምምሕዳር’ቲ ዞባ ኸአ ነናብ መንበሪኦም ክምለሱ ይስራሕ ኣሎ ኢሎ። ምሉእ ትሕዝቶ ኣብዚ ምስማዕ ይክኣል። No media source currently available


“መጻኢ ሃገራዊ ምርጫ ዴሞክራሲያዊ ጉዕዞ ኢትዮጵያ ዝፍተነሉ እዩ”ኣምባ. ሕ/ኣውሮጳ ኣብ ኢትዮጵያ

ኣምባሳደር ሕብረት ኣውሮጳ ኣብ ኢትዮጵያ ብዛዕባ ለውጢ ምዝራብ ማለት ለውጢ ምርግጋፅ ማለት ኣይኮነን ኢሎም።ሕብረት ኣውሮጳ ርክባት ክፈጥር ከሎ መሰረቱ ኣተሓሕዛ ሰብኣዊ መሰላት እዮም ዝበሉ ኣምባሳደር ዮሃን ቦርግስታም ዝቕፅል ሃገራዊ ምርጫ ዴሞክራሲያዊ ጉዕዞ ኢትዮጵያ ዝፍተነሉ እዩ ኢሎም። ኣምባሳደር ሕብረት ኣውሮጳ ኣብ ኢትዮጵያ ዮሃን ቦርጉስታም ምስ ድምጺ ኣሜሪካ ኣብዘካየድዎ ቃለ መጠይቕ ሎሚ ኣብ ኢትዮጵያ ይርኣዩ ብዘለው ኣወንታዊ ለውጥታት ኣድናቖቶም ገሊጾም። ቀዳማይ ሚንስትር ኣብይ ኣሕመድ ናብ ስልጣን ምስ መፁ ኣሽሓት ፖለቲካዊ እሱራት ምፍትሖምን ኣብ ስደት ዝነበሩ ፖለቲካዊ ውድባት ናብ ሃገሮም ተመሊሶም ክንቀሳቐሱ ምኽኣሎምን ብምዝኽኻር ንዝተጀመረ ለውጢ ንኢዶም። እቲ ለውጢ ናብዘይቕየረሉ ደረጃ ክበፅሕ ንምርግጋፅ ናይ ነዊሕ እዋን ሸቶ እዩ ኢሎም። “ኣብዚ ኣብ ኢትዮጵያ ይኹን ኣብ ኣውሮጳ ብዛዕባ ለውጢ ምዝራብን ለውጢ ምጅማርን ነቲ ለውጢ ክቕፅል ምግባር ማለት ኣይኮነን።ክልወጥ እየ ምባል ንርእሱ ለውጢ ኣይኮነን።ንዓሰርተታት ኣሽሓት ፖለቲካዊ እሱራት ምፍታሕ በይኑ ለውጢ ኣይኮነን።ሰባት ንመጻኢ ኣብ ኢትዮጵያ ብፖለቲካዊ ምኽንያት ከይእሰሩ ምርግጋፅ እዩ እቲ ሓቃዊ ለውጢ።” እቶም ኣምባሳደር ንንመጻኢ ዝተርፍ ነገር ዶ/ር ኣብይ ዛጊት ዝወሰዱዎም ኣገደስቲ ስጉምታት መሓውራዊ መልክዕ ክሕዙ ምግባር እዩ ኢሎም ። ኣብ ኢትዮጵያ ኣተሓሕዛ ሰብኣዊ መሰላት ንምምሕያሽ ኣብ ዝግበሩ ፃዕርታት እቲ ሕብረት ከም በዓል ዋና ወሳኒ ተራ ክፃወት ኣይክእልን እዩ ኢሎም።ለውጢ ብህዝቢ ኢትዮጵያ ጥራሕ ከምዝመፅእ ብምሕባር ኣብ ምሕጋዝ ግን ኣተሓሕዛ ሰብኣዊ መሰላት መሰረት ኩሎም ርክባት ሕብረት ኣውሮጳ እዩ ኢሎም። “ንዓና ጉዳይ ሰብኣዊ መሰላት መሰረታዊ ነገር እዩ።ናይ ሕብረት ኣውሮጳ መሰረት እውን እዩ።ስለዝኾነ ጉዳይ ኣተሓሕዛ ሰብኣዊ መሰላት ናይ ምትሕብባራትና መጀመሪያ’ ዩ።ከም ሕብረት ኣውሮጳ ንዓለም እንርአሉ መነፅርን ምስ ዓለም እንራኸበሉን ኣተሓሕዛ ሰብኣዊ መሰላት እዩ።” ድሕሪ ሓደ ዓመትን ፈረቓን ኣብ ኢትዮጵያ ክካየድ ትፅቢት ዝግበረሉ ሃገራዊ ምርጫ ሕብረት ኣውሮጳ ብዝለዓለ ትኹረት ከምዝሪኦን ኣምባሳደር ዮሃን ቦርግስታም ኣስሚሮምሉ።ዝቕፅል ምርጫ ብዘየማትእ ነፃ፣ፍትሓዊን ዓለምለኸ መዐቀኒታት ምርጫ ከማልእ ሕብረት ኣውሮጳ ተራኡ ክፃወት እዩ ኢሎም። “ሕብረት ኣውሮጳ ድሓን ዝኾነ ገንዘብ ዘፍሰሰሉ ጉዳይ እዩ።ኣስታት 50 ሚሊዮን ዩሮ ንዝቕፅል ሃገራዊ ምርጫ ኢትዮጵያ መዲቡ’ሎ።ምስ ናይ ቀረባ መሻርኽትና ጥራሕ ከይኮነስ ምስ መንግስቲ ኢትዮጵያ ብፍላይ ድማ ምስ ቦርድ ሃገራዊ ምርጫ ብቐረባ ተዋዲድና ንሰርሐሉ ዓውዲ እዩ።” እቲ ዝቕፅል ምርጫ ንናይ ኢትዮጵያ ዴሞክራሲ ፈተና ከምዝኸውን ብምግላፅ ቀዳማይ ሚንስትር ብዛዕባ ምርጫ ብተደጋጋሚ ብዝተዛረቡዎን ብዘርኣይዎ ድልውነትን ከምዝተተባብዑን እውን ገሊፆም። ሎሚ ኣብ ኢትዮጵያ ዘሎ ኣተሓሕዛ ሰብኣዊ መሰላት ቅድሚ ክልተን ሰለስተን ዓመታት ምስ ዝነበረ ከምዝፍለ ዝገለፁ ኣምባሳደር ዮሃን ቦርግስታም ገሊኦም ወገናት ንዓመታት ዝደልዩዎን ዝተኸልከሉዎን መሰል ከይሓሰቡሉ ኣብ ኢዶም ብምእታው ኣብ ታሕጓስ ዝርከቡ ይመስለኒ እዚ ድማ ካብቲ ዘለናዮ ናበይን ከመይን ኢና ንኸይድ ዝብል ሕቶ ስለዘልዕል ዝዓበየ ነገር ዝመፁ ለውጥታት ንድሕሪት ዘይምለሱ ምዃኖም ምርጋግፅን መሓውራዊ ክኾኑ ምግባርን እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ሱዳን ምስ ኤርትራ ዘዳውባ ዶብ ከምትኸፍቶ ኣፍሊጣ

ፕረዚደንት ዑመር ኣልበሽር ንዝሓለፈ ሓደ ዓመት ተዓጽዩ ዝጸንሓ ዶብ ኤርትራ ከምዝኽፈት ሎሚ ሓሙስ ኣፍሊጦም። ሱዳን ነቲ ዶብ ምዝውዋር ኣጽዋርን ሰባትን ደው ንምባል ብዝብል ኣብ ከሰላን ሰሜናዊ ኩርዱፋን ናይ ህጹጽ እዋን አዋጅ ኣብ ጥሪ 2018 ድሕሪ ምእዋጃ ምዕጻዋ ይፍለጥ። “ሎሚ ካብ ከተማ ከሰላ ኮይነ ምስ ኤርትራ ዘሎ ዶብና ንኸፍቶ ከምዘለና ከበስረኩም እፈቱ። ምክንያቱ ኣሓትናን ኣሕዋትና እዮም ፖለቲካ ድማ ኣይክከፋፍለናን’ዩ” ክብሉ ፕረዚደንት ኣል በሽር ኣብቲ ቦታ ንዝተረኽቡ ደገፍቶም ተዛሪቦም። ፕረዚደንት ኣልበሽር ካብ ከሰላ ነዚ ኣብ ዘበሰረሉ ጊዜ ማሕበር ሰብሞያ ሱዳን ኣብ ዝተፈላለየ ከተማታት’ታ ሃገር ናይ ተቓውሞ ሰልፊ ክካየድ ጸዊዑ’ሎ። ኣብ ታሕሳስ 19 ኣብታ ሃገር ንዘጋጠመ ናህሪ ዋጋታትን ሕጽረት ቀረብን ብምቅዋም ዝጀመረ ሰልፊ ፕረዚደንት ኣል በሽር ካብ መዝነቶም ክወርዱ ብምጥላብ ይቕጽል’ሎ። ትካላት ተሓለቕቲ ሰብኣዊ መሰላት ቁጽሪ ኣብ እዋን ተቓውሞ ዝሞቱ 45 ምዃኑ ክገልጹ ከለው መንግስቲ ግን ቁጽሪ ዝሞቱ 30’ ዩ ይብል። ፕረዚደንት ኣል በሽር ካብ ከተማ ከሰላ ኣብ ዘስምዕዎ መደረ “መንግስቲ ወይ ፕረዚደንት ብዋትስኣፕ ወይ ፌስቡክ ዘይኮነ ብድምጺ ምርጫ’ዩ ዝቕየር” ድሕሪ ምባል “እዚ ኣብ ቕድሚ ህዝቢ ሱዳን ዝኣተናዩ ቃልና መብጽዓናን’ዩ እቲ ውሳነ ድማ መሰል ህዝቢ ሱዳን’ዩ” ኢሎም።


ኣብ መንጎ ኦነግን ኦደፓን ዝካየድ ዘሎ መስርሕ ዕርቂ ተስፋ ዝህብ ምዃኑ ኮሚቴ ቴክኒክ'ቲ ዕርቂ ገሊጹ

ዲሞክራሲያዊ ፓርቲ ኦሮሞን ግንባር ነጻነት ኦሮሞን ዘቆምዎ ኮሚቴ ዕርቂን ቴክኒክን አባገዳታትን ዓበይቲ ዓዲን እቲ ከይዲ ዕርቂ ተስፋ ዝህብ እዩ ምስ ዝምልከቶም አካላት ውን ልዝብ ተጌሩ’ሎ ክብል እቲ ኮሚቴ ገሊጹ። ድሕሪ’ቲ ስምምዕ’ውን ጎንጽታት ሞትን ይረአ ከምዘሎ አፍልጦ ዝሃቡ ወከልቲ’ቲ ኮሚቴ አቶ በቀለ ገርባን አቶ ጀውሃር መሓመድን ንምፍትሑ ምስ ዝምልከቶም አካላት ንዘራረብ አለና ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ጂግጂጋ ብዝተፈጸመ መጥቓዕቲ ክልተ ሰባት ምሟቶም ነበርቲ ገሊጾም

ትማሊ ኣብ ከባቢ ከተማ ጭናክሰን ቤተክርስትያን ኣንጊሶም ናብ ጂግጂጋ ይምለሱ ኣብ ልዕሊ ዝነብሩ ምእመናን መጥቓዕቲ ብምፍጻሙ ብዝተላዕለ ህወክት ክልተ ሰባት ምቕታሎም ነበርቲ’ቲ ከባቢ ንድምጺ ኣሜሪካ ገሊጾም። እቲ ክልል’ውን ነዚ አረጋጊጹ’ዩ ነዚ ተሓተቲ ዝኾኑ ናብ ሕጊ ከምዝቐርቡን ብምግላጽ ኩነታት’ታ ከተማ ናብ ንቡር ምምላሱ ሓቢሩ'ሎ። ብካልእ ዜና ኣብ ክልተ ዞባታት ጉጂ ኣብ ዝሓለፈ ሰሙን ብዝተፈጥረ ጸገም ጸጥታ ህይወት ሰብ ምጥፍኡን ሓያለ ሰባት ምዝንባሎም ነበርቲ ገሊጾም ምምሕዳር’ቲ ወረዳ’ውን እቲ ጸገም ምፍጣሩ ገሊጹ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


`ጉዳይና ካብ መንግስቲ ኤርትራ ኣብ ክንዲ ንሰምዖ ካብ ኢትዮጵያ ምስማዕና ምድግጋሙ ኣይተበረሃናን` ዝብሉ ኤርትራውያን ይበራኸቱ`ለዉ

ኣብ ኤርትራ፡ ብመንጽር ምስ ኢትዮጵያ ዝተፈጥረ ሰላም- ናይ ለውጢ ኣንፈት ኣሎ`ዶ ንዝብል ድሕሪ ውዕል-ሰላምን ንቡር ምሕዝነትን ኤርትራን ኢትዮጵያን፡ እንታይ ይግበር ኣሎ ዝብል እኹል ሓበረታ ንረክብ የለናን፡ ብዝብል፡ ኤርትራውያንን ኢትዮጵያንን ብፍላይ ግን ኤርትራውያን ምሕታቶም ኣሐይሎም ኣለዉ። ካልኦት ድማ፡ ካብ`ቲ ኣብ ኣስመራን ሪያድን ዝተፈረመ በዓል ሓሙሽተን ለሸውዓተን ነጥብታት ዝነጥር ሓበሬታ ክህሉ ኣይክእል`ዩ ይብሉ። በቲ ሓደ ኸኣ፡ ጉዳይና ካብ ማዕከናት ዜና ኢትዮጵያ ክንሰምዖ፡ ብፍላይ`ውን ቀዳማይ ሚንስተር ኣቢይ ኣሕመድ ኣብ ክንዲ ኤርትራ ኮይኑ ይዛረብ እንተሃልዩ ታክቲካዊ ኣካይዳ ኣይኮነን፡ ብስለት ፖለቲካ ዝጎድሎ ኣካይዳ`ዩ ይብሉ። ኣብዚ ናይ ሎሚ ካልኣይ ክፋል፡ ኤርትራ ኣብ ንቡር ኩነታት ኣይጸንሐትን ዝብሃል እንተኾይኑ፡ ሎሚ እንታይ ዘይንቡር ኩነታት ስለ-ዘስግኣ`ያ ብዛዕባ ዘቤታዊ ምሕደራኣ ክትገብር ዘይከኣለት ዝብል ሕቶ ተላዒሉ`ሎ። ምስ ኢትዮጵያ ሰላም ካብ ዝፍረምን ናብ ንቡር ምሕዝነት ካብ ዝምለስን ልዕሊ ሽዱሽተ ወርሒ ሓሊፉ እናሃለወ፡ ስለምንታይ ገለ ናይ ለውጢ ተስፋ ዘይስማዕ ዝብል ሕቶ`ውን ስዒቡ`ሎ። ኣብ ዙርያ`ዚ ዛዕባ ክልተ ዝተፈላለየ ፖለቲካዊ ኣረኣእያ ዘለዎም ኤርትራውያን ዓዲምና`ለና ካልኣይ ክፋል ኣብዚ ምስማዕ ይክኣል። No media source currently available


ዕጡቓት ኦነግ ኣብ አማሮ 4 ሰባት ቐቲሎም ክብሉ ነበርቲ ገሊጾም

ዕጡቓት ኦነግ ሎሚ ረቡዕ ኣብ ወረዳ ኣማሮ ንኣርባዕተ ሰባት ከምዝቐተሉ ነበርቲ ገሊፆም። እቶም ዝሞቱ ሰባት ካብ ዞባ ኮንሶ ወረዳ ቡርጂ ናብ ወረዳ ኣማሮ ኬሌ ይጉዓዙ ዝነበሩ እዮም ተባሂሉ’ሎ። ናይ ደቡብ ክልል ፕረዚዳንት ኣቶ ሚሊዮን ማቲዮስ ኣብ ልዕሊ ህዝብታት ኣማሮን ቡርጂን ይወርድ ዘሎ መጥቓዕቲ ካብ ዓቕሚ ናይቲ ክልላዊ መንግስቲ ንላዕሊ እዩ ኢሎም። ብቕድሚ ትማሊ ዝተቐትሉ ክልተ ሰባት ሓዊሱ ዛጊድ 82 ሰባት ከምዝተቐትሉ ተሓቢሩ’ሎ። ኣቦ መንበር ኦነግ ኣቶ ዳውድ ኢብሳ ኣብቲ ከባቢ ይፍፀም ብዛዕባ ዘሎ መጥቓዕቲ ሓበሬታ የብለይን ክብሉ ትማሊ ገሊፆም ምንባሮም ይዝከር።


ቃለ መጠይቕ ምስ ከንቲባ ከተማ ድሬዳዋ

ምምሕዳር ከተማ ድሬዳዋ እቲ ሕብረተሰብ ዘለዎ ፀገማት ሰናይ ምሕደራ ብህፁፅ ንምፍታሕ ፍሉይ ውጥን ኣዳልዩ ናብ ስራሕ ክኣትው’ዩ ክብሉ ከንቲባ እታ ከተማ ኢብራሂም ዑስማን ንድምጺ ኣሜሪካ ገሊፆም። ኣብ ድሬዳዋ ንዝተፈጥረ ፀገም እቲ ኣመራሓ ናይ ባዕሉ ሓላፍነት ከምዘለዎ ኣሚኑ ነቲ ኩነታት ንምምሕያሽ ከምዝተሰማምዐ ገሊፆም፤ሎሚቅነ ኣብታ ከተማ ኣብ ዝነበረ ተቓውሞ ግደ ነይሩዎም ዝተባህሉ ኣባላት ፀጥታን ኣመራርሓን እውን ስጉምቲ ክውሰዶም እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ሸኽ መሓመድ ሑሰን አላሙዲ ተፈቲሖም

ኣብ ስዑዲ ዓረብ ተአሲሮም ዝጸንሑ ሸኽ መሓመድ ሑሰን አላሙዲ ብቕድሚ ትማሊ ሰንበት ከምዝተፈትሑ ተገሊጹ። ኣብ ኢትዮጵያ ካብ መንግስቲ ቀጺሉ ካልኣይ ኣስራሒ ዝኾነ ሚድሮክ ኩባንያ ወናኒን ሓደ ካብ ሰብ ሃብቲ ዓለም ዝኾኑ ትውልደ ኢትዮጵያዊ ሸኽ መሓመድ ሑሰን አላሙዲ ካብ 2017 ጀሚሮም ኣብ ስዑዲ ዓረብ ኣብ ማእሰርቲ ምጽንሖም ይፍለጥ። ምሉእ ትሕዝቶ ኣብዚ ምስማዕ ይክኣል። No media source currently available


ግብረ መልሲ ክልል ኣምሓራ ንውሳነ ቤት ምኽሪ ክልል ትግራይ -ኣብ ጉዳይ ኮሚሽን ምሕደራ ወሰንን መንነትን

ቤት ምኽሪ ፌደረሽን ኣብ መንጎ ክልላት ዝፍጠር ናይ ወሰንን መንነትን ሕቶታት ብሰላማዊ ኣገባብ ክፈትሕ እናተገብኦ ብክልል ኣምሓራ ብሕጋዊ ኣገባብ ዝቐረበ ሕቶ መንነት የለን ኢልካ ምድምዳም ኣብ መንጎ ክልላት ኣምሓራን ትግራይን ዘየድሊ ምስሕሓብ ይፈጥር ኣሎ ክብሉ ፕረዚዳንታዊ ኣማኻሪ ጉዳያት ሕጊ ክልላዊ መንግስቲ ኣምሓራ ኣቶ መርሃፅድቅ መኮነን ሓቢሮም። ኣቶ መርሃፅድቅ ወሲኾም ዝተጣየሸ ኮሚሽን ወሰንን ምምሕዳርን ሕቶ መንነትን ገለልተኛ ኮይኑ ዘፅንዖ ስልጣን ንዘለዎ ኣካልን ቀዳማይ ሚንስትርን ከቕርብ እዩ ኢሎም ።ናይቲ ውሳነ ሓሳብ ስልጣን ዘለዎ ኣካል እንተድኣ ዘየፈፂሙዎ ጣልቃ ብምእታው ፌደራል መንግስቲ ክፍታሕ እዩ ኢሎም። ሕገ መንግስቲ ኢፌዴሪ ኣብ ዓንቀፅ 62 ንኡስ ቁፅሪ 1 ከምዝጠቐሶ ወሰን ክልላት ብዝምልከት ሕቶ እንተድኣ ተላዒሉ እቲ ጉዳይ ብስምምዕነት ዝምልከቶም ክልላት ይፍፀም ይብል። በዚ መሰረት ነቲ ሕግን ስርዓት ተኸቲልና ሕቶና ንክልላዊ መንግስቲ ትግራይ ቀፂሉ ድማ ንቤት ምኽሪ ፌደረሽን ኣቕሪብና ኢና ይብሉ ኣቦ ወንበር መምለሲ ኮሚቴ መንነት ወልቃይት ኮሎኔል ደመቀ ዘውዴ። “ዓንቀፅ ጠቒስና፣ሕጊ ኣደጊፍና ፔትሽን ኣማሊእና፣2007ን 2008ን ዓ.ም ጀሚርና ሓቲትና ኢና።” ነቲ ጉዳይ ይከታተሉዎ ከምዝፀንሑ ዝገለፁ ተንታኒ ፖለቲካ ኣቶ ቹቹ ኣለባቸው ነቲ ሕቶ ዘሕይል መረዳእታ ኣብ ኢዶም ከምዝርከብ ኣብ ቀረባ ምስ ሬድዮ ድምፂ ኣሜሪካ ኣብዘካየድዎ ቃለ ምልልስ ገሊፆም ነይሮም። “ኣብዚ ጉዳይ እዚ ዘካይዶ መፅናዕቲ ስለዝነበረኒ ምስ ወልቃይት ዝተኣሳሰሩ ጉዳያት ብሰነድ ዝተደገፉ መረዳእታታት ኣብ ኢደይ ኣለው።ንኣብነት ህዝቢ ወልቃይት ሕትኡ ብሕጋዊ ኣገባብ ኣየቕረበን ዝብል ኣብ ኢደይ ዝርከብ ሰነድ ከምዝሕብሮ ግን ናይቲ ህዝቢ ወኪላት ዝፈረሙዎ ጥርዓን ኣሎ።ናብ ትግራይ ወሲዶም ናብ ዝምልከቶም ኣካላት ኣቕሪቦም እዮም።” ኣብ ማሕበራዊ ሚዲያ ናይ ኣምሓራ ብሄርተኝነት ተኸታታሊ ፅሑፋት ዘቕርብ ኣቶ ጌታቸው መኮነንእቲ ኮሚቴ ንቤት ምኽሪ ፌደረሽን ዘቕረቦ ጥርዓን ኣብቲ እዋን ኣፈጉባኤ ንዝነበሩ ኣቶ ያለው ኣባተ ንክልላዊ መንግስቲ ትግራይ ዝፀሓፉዎ ኣብ ኢደይ ኣሎ ይብል ። ንሶም እዚ ኮይኑ እናሃለወ ኣፈ ጉባኤ ቤት ምኽሪ ፌደረሽን ወ/ሮ ኬሪያ ኢብራሂም ብክልል ኣምሓራ ሕቶ መንነት ብሕጋዊ ኣገባብ ኣይቀረበን ክብላ ኣብ ቀረባ ምግላፀን ኣቖጢዑና’ሎ ይብሉ።ወ/ሮ ኬሪያ ከምዚ ኢለን ነይረን። “ካብ ሶማሊያ የለን፤ካብ ዓፋር የለን፤ካብ ትግራይ የለን፤ካብ ክልል ኣምሓራ እውን የለን።” ኣቶ ጌታቸው ግን ወ/ሮ ኬሪያ እቲ ሓቂ እናፈለጣ ዝቐረበ የለን ምባለን እቲ ጉዳይ ብሕብእብእ ንምሕላፍን ንህዝቢ ኣምሓራ ምንዓቕን እዩ ኢሎም። ኣቶ መርሃፅድቅ መኮነን ኣብዚ ሕጂ እዋን ኣብ ውሽጢ ክልል ትግራይ ይመሓደሩ ዘለው ናይ ወልቃይት፣ፀገዴ፣ፀለምቲ፣ሰቲት ሑመራን ከምኡ እውን ቀደም ኣብ ትሕቲ ክፍለ ሃገር ወሎ ዝነበሩ ከባቢታት ራያ ናብ ትግራይ ምእታው ጭቕጭቕ ፈጢሩ እዩ፤ኣብቶም ክልላት ግን ፈጢጡ ዝወፀ ምስሕሓብ ኣይነበረን ኢሎም። “ኣብ መንጎ እቶም ክልላት ዘይምርድዳእ ተፈጢሩ ናብ ምስሕሓብ ኣትዮም ኣይፈልጡን፤ክሳብ ቀረባ ግዜ።ነገር ግን ኣብቲ ከባቢ ዝነብር ህዝቢ ናብ ክልል ኣምሓራ ንጠቓለል ዝብል ብዘይስሩዕ ሕቶ ካብ ዘቕርብ ፀኒሑ’ሎ።ካብ 2008 ጀሚሩ ግን እቲ ሕቶ ንቤት ምኽሪ ትግራይ ቐሪቡ፣ናይ ትግራይ ቤት ምኽሪ ድማ ብእዋኑ ብዘይምምላሱ ናብ ቤት ምኽሪ ፌደረሽን ምቕራቡ እኹል መረዳእታ’ሎ።ናይ ኣምሓራ ክልል ዘቕረቦ ከይኮነስ ኣብ ትግራይ ናይ ዝተኸለሉ ህዝብታት ወኪላት ኢና ብዝብሉ ሰባት ኣብ ዝተፈላለየ እዋን ዝቐረበ እዩ።” ኣቶ መርሃፅድቅ ኣብ ክልላት ኣምሓራን ትግራይ ይልዓሉ ዘለው ናይ ወሰንን መንነትን ሕቶታት ብሰላማዊ መንገዲ ንምፍታሕ ብቤት ምኽሪ ወከልቲ ህዝቢ ዝተጣየሸ ናይ ምምሕዳር፣ናይ ወሰንን መንነትን ኮሚሽን ተፀዋዕነቱ ንቀዳማይ ሚንስትር እውን ብምዃኑ ጣልቃ ምእታው ናይቶም ቀዳማይ ሚንስትር ነቲ ፀገም ይፈትሖ እዩ ይብሉ። “እዚ ኮሚሽን እዚ ስርሑ ኣብ ቀረባ ክጅምር እዩ ኢልና ትፅቢት ንገብር።ኣብ ውሽጢ ሰለስተ ዓመታት ኣብታ ሃገር ዘለው ሕቶታት መንነት ኣፅኒዑ፤ምምሕዳራዊ ወሰናት ኣፅኒዑ ብሰብ ሞያ ዝተደገፉ ናይ ውሳነ ሓሳባት ንቀዳማይ ሚንስትር ከቕርብ እዩ።እቲ ቀዳማይ ሚንስትር ዋና ኣኽባሪ ሕግን ሰላምን ናይታ ሃገር ኣኽባሪን ጠቕላሊ ኣዛዚ ሓይልታት ምክልኻል እዩ።እዞም ሕቶታት መንነት ምኽንያት ግጭት እናኾኑ ኣብ መንጎ ክልላት ምኽንያት ስእነት ሰላምን ምርግጋእን እናኾኑ እንተድኣ መፂኦም እቲ ጉዳይ ናይ ፌደረሽን ቤት ምኽሪ ጉዳይ ምዃኑ ይተርፍ ማለት እዩ።ናይታ ሃገር ፈፃሚ ኣካል ዓብይ ሓላፍነት ኣለዎ ኣብዚ ጉዳይ።” ፕረዚዳንታዊ ኣማኻሪ ጉዳያት ሕጊ ክልላዊ መንግስቲ ኣምሓራ ኣቶ መርሃፅድቅ መኮነን መግሃስቲ ሰብኣዊ መሰላት ዘስዓበ ሓደ ናይ ክልል ውሳነ ወይም ስጉምቲ እንተድኣ ሃሊዩ ሕጊ ብዝእዝዞ ፌዴራል ጣልቃ ክኣቱን እቲ መግሃስቲ ሰብኣዊ መሰላት ደው ክሳብ ዝብል ነቲ ክልል ኣጊዱ ተቖፃፂሩ ዘፅንሐሉ ኩነታት ኣሎ እዩ ኢሎም ።ክልላዊ ዝተጣየሽሉ ሕገ መንግስቲ ቅድሚ ምፅዳቑ ብምዃኑ እቲ ሕቶ ንምምላስ ኣፀጋሚ ከምዝገበሮ ወሲኾም ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ቤት-ምኽሪ ክልል ትግራይ፡ ብፓርላማ ኢትዮጵያ ንዝቖመ ኮሚሽን ምሕደራ ወሰንን መንነትን ይቃወም

ኣብ መቐለ ተኣኪቡ ዝቐነየ ቤት-ምኽሪ ኽልል ትግራይ፡ ነቲ ብፓርላማ ኢትዮጵያ ዝጸደቐ ምቛም ኮሚሽን ምሕደራ ወሰንን መንነትን ተቓዊምዎ። እቲ ቤት ምኽሪ ትማሊ ሰንበት ኣብ መዛዘሚ ጉባኤኡ ኣብ ዘሕለፎ ወሳነ-እቲ ብፓርላማ ኢትዮጵያ ዝሓለፈ ውሳነ ሕገ-መንግስታዊ ኣይኮነን ብዝብል ብምሉእ ድምጺ ተቓዊምዎ`ሎ። እቲ ቤት ምኽሪ ዝተቃወሞ እቲ ረቂቅ ኣዋጅ ንስርዓት ሕገ መንግስቲ ዝዳፋእ ብምትእትታው ፌደራል መንግስቲ መሰል ምምሕዳር ክልላት ዝፃባእን ንስልጣን ቤት ምኽሪ ፌደረሽን ዝምንዝዕን’ዩ ኢሉ’ሎ። ብኻልእ ወገን፡ ቤት-ምኽሪ ፈደረሽን ኢትዮጵያ፡ ኣብ መንጎ ክልላት ኣምሓራን ትግራይን ዘየድሊ ምስሕሓብ ከይፍጠር ይሰርሕ የለን ክብል ሓደ በዓል-ስልጣን ክልል ኣምሓራ ተዛሪቡ። ኣብ ክልል ኣምሓራ ኣማኻሪ ሕጊ ፕረዚደንት ክልል ዝኾነ ኣቶ መርሃጽድቅ መኮነን፡ ቤት-ምኽሪ ፈደረሽን ኣብ መንጎ ክልላት ንዝፍጠር ናይ መንነትን ወሰንን ሕቶታት ብሰለማዊ መንገዲ ክፍታሕ እናተገብኦ፡ ብኽልል ኣምሓራ ብሕጋዊ መንገዲ ዝቐረበ ናይ መንነት ሕቶ የለን ኢሉ ምድምዳሙ፡ ኣብ መንጎ ክልላታት ኣምሓራን ትግራይን ዘየድሊ ምስሕሓብ ንኽፍጠር ይገብር ኣሎ ኢሉ። እዚ ኣማኻሪ ሕጊ ምምሕዳር ኽልል ኣምሓራ እቲ ስልጣን ዘለዎ ኣካል ነቲ ውሳነ-ሃሳብ ዘየፈጽም እንተኾይኑ ግን፡ ፈደራል መንግስቲ ኣትዩ መፍትሒ ከምዝርከብ ክገብር`ዩ ኢሉ ። ምሉእ ትሕዝቶ ኣብዚ ምስማዕ ይክኣል ። No media source currently available No media source currently available


ፕረ. ዑመር ኣልበሸር ኣብ ግብጺ ዑደት የካይዱ

ግብጺ ንመራሒ’ታ ብተቓውሞ ትሕመስ ዘላ ሱዳን ዑመር ኣልበሽር ትማሊ ሰንበት ኣብ ዘተአናገደትሉ ንምርግጋእ’ ታ ሃገር ደገፋ ከምትህብ ገሊጻ። ፕረዚደንት ዑመር ኣልበሸር ምስ ናይ ግብጺ መዘነኦም ፕረዚደንት ዓብደልፈታሕ ኣል ሲሲ ተራኺቦም ኣብ ምሕያል ዝምድናን ምድንፋዕ ቁጠባዊ ዝምድናን ድሕሪ ምዝርራቦም ንምትሕብባር ክልቲኣን ሃገራት ዝምልከት ሓባራዊ ናይ ቴሌቭዥን መግለጺ ሂቦም። ፕረዚደንት ኢል ሲሲ ኣብ መንጎ ክልቲኣን ሃገራት ዝጸንሓ ታሪኻዊ ዝምድና ንምቕጻል ዘለዎም ድልየት ዝገለጹ ክኾኑ ከለው ፕረዚደንት ዑመር ብወገኖም እቲ ኣብ ሱዳን ኣንጻሮም ዝካየድ ዘሎ ተቓውሞ ከምቲ ዝረአ ከምዘይኾነ ብምግላጽ ንምምሕዳሮም ዘነኣእሱ ናይ ናይ ወጻኢ ሓይልታት ዘልዓልዎ'ዮም ክብሉ'ውን ከሲሶም። “ገለ ኣሉታዊ ትካላት ንምርግጋእን ጸጥታን’ቲ ዞባ ንምዝራግ ዝሰርሑ ኣለው፤ ጸገም የለን ኣይኮናን ንብል ዘለና እንተኾነ ከምቲ ገለ መሓውራት ዜና ዝገልጽዎ ዓብይ ኣይኮነን ንናይ 2011 ተቓውሞ ሃገራት ዓረብ ኣብ ሱዳን ንምድጋም’ዩ ፈተነኦም” ኢሎም። ኣብ 1989 ብወታሃደራዊ ዕልዋ ናብ መሪሕነት ዝመጹ ኣልበሸር ለውጢ መሪሕነት ዝመጽእ ብምርጫ ጥራይ ምዃኑ'ውን ሓቢሮም። ፕረ. ዑመር ኣልበሽር ኣብ 2010 ብምጽናት ዓሌት ዳርፉር ናብ ዓለምለኸ ቤር ፍርዲ ገበን ዝተኸሰሱ ክኾኑ ከለው ዘካየድዎ ዑደት’ ውን ናብ ገለ ሃገራት ዓረብን ኣፍሪቃን ጥራይ ዝተወሰነ ምዃኑ ይፍለጥ።


ጠቅላሊ ዓቃቢ ሕጊ ኢትዮጵያ ኣብ ጉዳያት ሰብኣዊ መሰላት መግለጺ ሂቡ

ኣብ ክልል ኣምሓራ ይረአ ካብ ዘሎ ጉዳይ ክሲ ብተወሳኺ ኣብ ልዕሊ አቶ በረኸት ስምኦን ብደረጃ ፌደራል ዝምራሕ ክሲ የለን ክብል ጠቅላሊ ዓቃቢ ሕጊ ኢትዮጵያ ኣፍሊጡ። በደረጃ ፈደራል ናይ ማእሰርቲ ትእዛዝ ዝወጸሎም ሓላፊ ደሕንነት ነበር ኣቶ ጌታቸው አሰፋ ግን ንምእሳሮም ጻዕሪ ይካየድ ምህላው ተገሊጹ። ዓቃቢ ሕጊ ብተወሳኺ ኣብ ክልል ሶማሌ ዝተፈጸሙ ገበናት ሓቢሩ’ሎ። ብገበን ብልሽውና ተታሒዞም ኣብ ክልል ኣምሓራ ኣብ ቀይዲ ዝርከቡ ላዕለዎት መራሕቲ ብአዴን ነበር ኣቶ በረኸት ስምኦንን አቶ ታደሰ ካሳ ሎሚ ቤፍርዲ ቀሪቦም ጉዳዮም ኣብ ዝረኣየሉ ጊዜ ኣብ ማእሰርቲ ክጸንሑ ተወሲኑ። ምሉእ ትሕዝቶ ኣብዚ ምስማዕ ይክኣል። No media source currently available


ድሕሪ ውዕል-ሰላምን ንቡር ምሕዝነትን ኤርትራን ኢትዮጵያን፡ እንታይ ይግበር ኣሎ ዝብል እኹል ሓበሬታ ንረክብ የለናን፡ ብዝብል፡ ኤርትራውያንን ኢትዮጵያንን ብፍላይ ግን ኤርትራውያን ምሕታቶም ኣሐይሎም ኣለዉ።   ካልኦት ድማ፡ ካብ`ቲ ኣብ ኣስመራን ሪያድን ዝተፈረመ በዓል ሓሙሽተን ሸውዓተን ነጥብታት ዝነጥር ሓበሬታ ክህሉ ኣይክእል`ዩ ይብሉ።   በቲ ሓደ ኸኣ፡ ጉዳይና ካብ ማዕከናት ዜና ኢትዮጵያ ክንሰምዖ፡ ብፍላይ`ውን ቀዳማይ ሚንስተር ኣቢይ ኣሕመድ ኣብ ክንዲ ኤርትራ ኮይኑ ይዛረብ እንተሃልዩ ታክቲካዊ ኣካይዳ ኣይኮነን፡ ብስለት ፖለቲካ ዝጎድሎ ኣካይዳ`ዩ ይብሉ።   ኣብ ዙርያ`ዚ ዛዕባ`ዚ ክልተ ዝተፈላለየ ፖለቲካዊ ኣረኣእያ ዘለዎም ኤርትራውያን ዓዲምና`ለና- ቀዳማይ ክፋል ምሉእ ትሕዝቶ ኣብዚ ምስማዕ ይክኣል። No media source currently available


ብሄራዊ ክልላዊ መንግስቲ ሶማሌ ሹዱሽተ ሰበ ስልጣን ካብ መዝነቶም ኣልዒሉ

ብሄራዊ ክልላዊ መንግስቲ ሶማሌ ንሓደ ኣባል ካብነን ካልኦት ሓሙሽተ ሰበስልጣንን ካብ መዝነቶም ኣልዒሉ።ኣብ መንጎ ዋና ኣማሓዳሪ ክልል ሶማል ሙስጠፋ ዑመርን ኣቦ መንበር ገዛኢ ፓርቲ ናይቲ ክልል ኣቶ ኣሕመድ ሺዴን ዘሎ ኣፈላላይ ተራ ናይ ሓሳብ ኣፈላላይ እዩ ተባሂሉ’ሎ። ብቕድሚ ትማሊ ዝተሸሙ ሓላፊ ጉዳያት ኮሚኒኬሽን እቲ ክልል ኣቶ ኣብዱላሂ መሓመድ መውሊድ ሓድሽ ዝተሾሙ ላዕለዋይ መሪሕነት ንሶም ጥራሕ ምዃኖምን ካብ ሓላፍነቶም ዝተልዓሉ ንምትካእ ግን ዋና ኣማሓዳሪ ኣቶ ሙስጠፋ ዑመርን ኣቦ ወንበር ሶህዴፓ ኣቶ ኣሕመድ ሺዴን ክሳብ ዝሰማምዑ ሰብ ኣይተመደበን ኢሎም።ብዛዕባ እቶም ዝተልዓሉ ክዛረቡ ከለው ከምዚ ኢሎም። “ሽዱሽተ ሰባት እዮም ካብ ስልጣኖም ተላዒሎም።ሰለስቲኦም ናይቲ ፕረዚደንት ኣማኸርቲ እዮም። “ ኣማኻሪ ሚዲያ ዋና ኣማሓዳሪ ዝኾኑ ኣቶ ኣብዱላሂ ሁሴን ምስ ኢሳት ከምኡ እውን ኣማኻሪ ሕጊ ርእሰ ኣማሓዳሪ ዝኾኑ ኣቶ ጀማል ድሪየ ምስ ካልእ ዜና ማዕኸን ቅድሚ ሒደት መዓልታት ኣብዘካየድዎም ቃለ ምልልሳት ኣቶ ኣሕመድ ሺዴ ንኣቶ ሙስጠፋ ዑመር ካብ ስልጣኖም ንምልዓል እናፈተኑ እዮም ክብሉ ከሲሶም ነይሮም። ሓላፊ ቢሮ ጉዳያት ኮሚንኬሽን ኣቶ ኣብዱላሂ ግን ኣብ መንጎ ኣቦመንበር እቲ ውድብ ኣቶ ኣሕመድ ሺዴን ዋና ኣማሓዳሪ ኣቶ ሙስጠፋ ዑመርን በዚ ደረጃ ዝግለፅ ዘይምርዳዳእ የለን ይብሉ። “ናይ ሓሳብ ኣፈላላይ እምበር ካልእ ኣፈላላይ የለን።እቲ ለውጢ በዚ መንገዲ ንውሰዶ፣ኣይኮነን በዚ መንገዲባ ይሕይሽ ዝብል ኣፈላላይ እምበር ኣብ መንጉኦም ካልእ ፍልልይ የለን።” ምምሕዳር ብሄራዊ ክልላዊ መንግስቲ ሶማሌ ኣቶ ዓብዲ መሓመድ ዑመር ወይ ዓብዲ ኢሌ ብኣቶ ሙስጠፋ ድሕሪ ምትክኡ ኣብቲ ክልል ዝተርኣየ ገለ ምም ሕያሽ ኣብ መንጎ ሚንስትር ምትሕብባር ፋይናንስን ቁጠባን ዝኾኑ ኣቶ ኣሕመድ ሺዴን ዋና ኣማሓዳሪ ክልል ሶማሌ ኣቶ ሙስጠፋ ዑመርን ዝተፈጥረ ዘይምርድዳእ ዝተጀመረ ለውጢ ንድሕሪት ከይምልሶ ስግኣት ፈጢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ዩኒቨርስቲ ዓዲ ግራት ኣብ ሞንጎ ኢትዮጵያን ኤርትራን ዝተጀመረ ሰላም ነባሪ ንምግባር ዝዝትይ ዋዕላ ኣካይዱ

ዩኒቨርስቲ ዓዲ ግራት ኣብ ሞንጎ ኢትዮጵያን ኤርትራን ዝተጀመረ ሰላም ነባሪ ንምግባር ክፍፀሙ ዝግብኡ ስርሓት ዝዝትይ ዋዕላ ትማሊ ኣካይዱ። ኣብቲ ዋዕላ ፖለቲከኛታት፣ ምሁራን ካብ ህዝቢ እውን ኤርትራውያንን ኢትዮጵያውያን ተሳተፍቲ ኔሮም። ዩኒቨርስቲ ዓዲ ግራት ኣብ ኢትዮጵያ ካብ ዘለዉ ዩኒቨርስቲዎች ንኤርትራ ዝቐረበ ኮይኑ ካብ ዶብ 35 ኪሎ ሜትር ሪሒቑ ዝርከብ እዩ። ካብ ዝምስረት ጀሚሩ 87 ኤርትራውያንን ኣምሂሩ ኣመሪቑ ኣብዚ ሐዚ እዋን ድማ ካልኦት 54 ኣብቲ ዪኒቨርሲቲ የምህር ከምዘሎ ግዝያዊ ፕረዚዳንት እቲ ዩኒቨርስቲ ዶክተር ገብረመስቀል ገብረፃድቅ ተዛሪቦም። ኣብ ሞንጎ ኢትዮጵያን ኤርትራን ዝተፈጠረ ሰላም ነባሪ ንምግባር ዩኒቨርስቲኦም ይሰርሕ ምህላዉ ገሊፆም። No media source currently available  ኣብቲ መድረኽ ፅሑፍ ካብ ዘቕረቡ ብተኸታታሊ ኣብ ርክብ ኢትዮ ኤርትራ ጠሚቱ ትንታነ ዝህቡ ኣብ ዩኒቨርስቲ መቐለ ክፍሊ ትምህርቲ ፖለቲካል ሳይንስን ስትራቴጂካዊ መፅናዕትን ሓጋዚ ፕሮፌሰር ዝኾነ ኣይተ መረሳ ፀሃየ ኣብ ሞንጎ ክልቲኣን ሃገራት ነባሪ ሰላም ክፍጠር ኣብቲ ከይዲ እቲ ሰላም ህዝቢ ናይ ምውሳን ስልጣን ክህልዎ ይግባእ ኢሎም። ኣብቲ መድረኽ ዘተ ዝተሳተፉ ኣቦ መንበር ዓረና ትግራይ ንሉኣላዊነትን ዴሞክራሲን ኣብርሃ ደስታ ን20 ዓመታት ዝፀንሐ ስእነት ሰላም ኣብ ሞንጎ መንግስታትን ገዛእቲ ውድባት ብዘይ ምስምዕማዕ ዝተፈጠረ እዩ ብምባል ናይዚ ስእነት ሰላም ተጎዳኢ ድማ ህዝቢ እዩ ኢሎም። ኣብዚ ሐዚ እዋን ተጀሚሩ ዘሎ ከይዲ ሰላም ንምቕፃል መንግስቲ ኣብ ሞንጎ ክልቲአን ሃገራት ዝተኣተወ ውዕል ንህዝቢ ግልፂ ክኸውን ይግባእ ብምባል ተዛሪቦም። ኣባል ኮሚቴ ፈፃሚ ስራሕ ህወሓት ኢህወደግ ኣይተ ጌታቸው ረዳ ብወገኖም "ኣብ ሞንጎ ክልተኣን ሃገራት ዝተጀመረ ሰላም መንግስታት ድልየት ይሃልዮም ኣይሃልዮም ህዝቢ ቁርፀኛ ኮይኑ ተተሳቲፍሉ ዘላቒ እዩ ክኽውን" ኢሎም። ኣብቲ መድረኽ ዝረኸብኩዎም ኤርትራዊ ኣይተ ዳዊት ይብራህ ርክብ ህዝቢ ንህዝቢ ንንምሕያል ተባሂሉ ዝካየድ መድረኽ ብወገን ኤርትራ እውን ክሰናዳእ ይግባእ ይብሉ። ነባሪት ከተማ ዓዲ ግራት ወይዘሮ ኣኸዛ ግደይ ብወገነን ህዝቢ ይቀራረብ ኣሎ ከም ቀደሙ ድማ መርዓ ደጊሱ ካብ ክልቲኡ ወገን ይመራዓዉ ኣለዉ ኢለን። እንተኾነግና ተኸፊቱ ዝነበረ መስመር ዶብ ክልቲኣን ሃገራት ምዕፃዉ ከይዲ ሰላም ከየተኣጓጉሎ ስግኣት ከምዘለወን ተዛሪበን። ምሉእ ትሕዝቶ ኣብዚ ምስማዕ ይክኣል። No media source currently available


መቐጸልታ ዕርቂ ኦነግን ኦዴፓን ኣብ ከተማ ኣምቦ ተጸንቢሉ

ኣብ`ቲ መሪሕነት ግንባር ሓርነት ኦሮሞን፡ ዲሞክራቲክ ፓርቲ ኦሮሞን ዝተረኽብሉ መድረኽ-ዕርቂ፡ ዓበይቲ-ዓዲ ኦሮሞ፡ ምሁራንን መንእሰያትን`ውን ተረኺቦም ኔሮም። ንዕጡቓት ኦነግ ናብ ካምፕ ምእታዉ ንኸረጋግጽን፡ ዕረቅ-ሰላም ምትግባሩ ንምክትታልን ዝቖመ ናይ ቴክኒክ ኮሚቴ`ውን ስርሑ ብወግዒ ምጅማሩ ኣፍሊጡ`ሎ። ፕረዚደንት ኣምቦ ዩኒቨርሲቲ ዶ/ር ታደሰ ቀኒኣ ኣብ`ቲ እዋን፡ “ጌጋታት ምጽብጻብ ገዲፍና ብኸመይ ብሓባር ክንዕረ ንኽእል ንምምካር ኢና ኣብ`ዚ ተኣኪብና ዘለና” ኢሉ። ጸሓፊ ቴክኒክ ኮሚቴ ኣቶ ጆሃር መሓመድ ብወገኑ ዝርዝር ስምምዓትን ኣተገባብራን ንተሳተፍቲ ኣስሚዑ። “ ካብ ሎሚ ጀሚሩ ተኹሲ ደው ምባሉ ንእውጅ ኣለና። ሰራዊት ኦነግ ብኽብሪ ክኣቱ`ዩ። ኣቀባብላ ክግበረሉ`ዩ። ናይ ኦነግ ሰራዊት ካምፕ ምስ ኣተወ፡ ኣብ ኦሮሚያ ተዓጢቑ ዝንቀሳቐስ ሓይሊ ኣፍልጦ የብሉን።” ዕጡቓት ኦነግ ናብ ካምፕ ንምእታው 10 ናይ ምድላው መዓልታት ከም ዘድሊ ዝተገልጸ ክኸውን ከሎ፡ ናብ ካምፕ ድሕሪ ምእታው፡ ተኹሲ ዝኸፍት ኮነ ነቲ ስምምዕ ዝጥሕስ ዝኾነ ይኹን ተቐባልነት የብሉን ኢሉ`ሎ- እቲ ነዚ ከፈጽም ዝቖመ ኮሚቴ። ዝሓለፈ ወርሒ ኣብ ምዕራብ ወለጋ፡ መንግስቲ ኣንጻር ዕጡቓት ግንባር ሓርነት ኦሮሞ ስጉምቲ ወሲዱ፡ ልዕሊ 800 ዕጡቓት ከም ዝሓዘን፡ ኣብ`ቲ ኸባቢ ዝነበረ ስርዓት-ኣልቦነት ከም ዘረጋግኤን ኣፍሊጡ ኔሩ`ዩ። ምሉእ ትሕዝትኡ ኣብ`ዚ ምስማዕ ይክኣል። No media source currently available


ሓድሽ ሒሳባዊ ቀመር ናይ ምምሃዝ ዓቕሚን ተስፋን ዘለዎ ቆልዓ ተምቤን ዓብዪ ዓዲ

ወዲ 13 ዓመት ገብረሚካኤል ዘማርያም ኣብ’ዚ መዋእል’ዚ ብፍልጠት ቀመር፣ ቁጽሪን ኣውደ ኣዋርሕን መዘና ዘይብሉ’ዩ፣ ምስ ዓበየ ምናልባሽ ማዕረ ኣልበርት ኣይንስታይን ካልኦትን መሃዝትን ተመራማርትን ክኸውን ከምዝኽእል በዓል ሞያ ስነ ኣእምሮ ኣቶ ብርሃነ ስዩም ገሊጹ።   ‘ከምዚኦም ዝመምሰሉ ሰባት፣ ሓሓሊፎም ዝፍጠሩን ውሑዳትን’ዮም፣ ሒሳባዊ ቀመር ኣብ ምምጻእ፣ ሶፍትዌር ኮምፕዩተር ኣብ ምምዕባል፣ ኤነርጂ/ጸዓት ኣብ ምምጻእ መሪሕ ኮይኖም ዝነጥፉ ሰባት’ዮም’ ኢሉ’ውን ይገልጾም ኣብ ዩኒቨርሲቲ ዓዲግራት ትምህርቲ ስነ ኣእምሮ ዝምህር ብርሃነ ስዩም። No media source currently available ወላዲት ገብረሚካኤል ዘማርያ ዝኾነት ወ/ሮ ዛፉ ሃደራ ክሳብ’ዚ ቀረባ እዋን ኣብ ተምቤን ዓብዪ ዓዲ ምስ ወዳ ገ/ስላሴ ኮይና ብተግባር ልመና ትናበር ከምዝነበረትን፣ ዝራኣዩዎም ዜጋታት ቅድም ንገብረሚካኤል ቀጺሎም ንወ/ሮ ዛፉ ካብ’ቲ ተግባር ከምዝገላገልዋ ጋዜጠኛ ዘውዲ በላይነህ ትዛረብ።   ገብረሚካኤል ዘማርያም ኣብ’ዚ ዕድመ’ዚ ካብ ዝግመት ንላዕሊ ክእለት ምርባሕን ፍልጠት ኣዝዮም ብዙሓት ቁጽሪታትን ኣውደ ኣዋርሕን ኣለዎ። ኣብ’ዚ እዋን’ዚ ወ/ሮ ዛፉን ክልተ ደቃን፣ ብገበርቲ ጽቡቕ ናብ መቐለ ተሳሒቦም ኣብ ቤ/ትምህርቲ S.O.S ምስ ምሩጻት ተማሃሮ ይማሃር ኣሎ።   ንወ/ሮ ዛፉን ንወዳ ገብረስላሴ ዘማርያምን ንምሕጋዝ ዝደልዩ ሰማዕቲ ወ/ሮ ዛፉ ሃደራ ብትውንኖ ካዝና ናይ ባንኪ፣ባንኪ ንግዲ ኢትዮጵያ ቑጽሪ ሒሳብ 100-013-708-8588 ከእትው ይኽእሉ’ዮም።


መበል 14 ስሩዕ ጉባኤ ቤት ምኽሪ ብሄራዊ ክልላዊ መንግስቲ ትግራይ ተጀሚሩ

መበል 14 ስሩዕ ጉባኤ ቤት ምኽሪ ብሄራዊ ክልላዊ መንግስቲ ትግራይ ሎሚ 16 ጥሪ 2011 ዓ/ም ጀሚሩ። ኣብዚ ስሩዕ ጉባኤ ፀብፃባት ስራሕ ከምዘቕረቡን ከፀድቑ ትፅቢት ዝግበረሎምን ኣዋጃትን ደንብታትን ከምዘለው እውን ተሓቢሩ። ምሉእ ትሕዝቶ ኣብዚ ምስማዕ ይክኣል። No media source currently available


ናይ ኢትዮጵያ ሶሻል ዴሞክራቲክ ፓርቲ ኣብ ዞባ ከፋ ንዘጋጠመ ፍጻመ ዝምልከት መግለጺ ሂቡ

ኣብ ኢትዮጵያ ክልል ደቡብ ህዝብታት ዞባ ከፋ ወረዳ ዴቻ ካብ ዝሓለፈ ወርሒ ታሕሳስ ጀሚሩ 37 ሰላማዊያን ዜጋታት ብዕጡቓት ተቐቲሎም፤ልዕሊ 20 ሽሕ ህዝቢ ተመዛቢሉ ክብል ናይ ኢትዮጵያ ሶሻል ዴሞክራቲክ ፓርቲ ኣፍሊጡ። እቲ ፓርቲ ወሲኹ መንግስቲ እውን ነዞም ወገናት ግቡእ ሓለዋ ኣይገበረሎምን ክብል ከሲሱ። ኣመሓደርቲ ዞባ ብዛዕባ እዚ ምላሽ ክህቡ ዝተገብረ ፈተነ ግን ኣይቀንዐን። ምሉእ ትሕዝቶ ኣብዚ ምስማዕ ይክኣል። No media source currently available


ሰኔት ዩኒቨርስቲ ሳይንስን ቴክኖሎጂን ኣዳማ ትምህርቲ ክቛረፅ ወሲኑ

ሰኔት ዩኒቨርስቲ ሳይንስን ቴክኖሎጂን ኣዳማ ናይ ፍርቂ ዓመት ትምህርቲ ክቛረፅ ምውሳኑ ናብ ስድርኦም ዝተመልሱ ተማሃሮ ቅሬትኦም ገሊፆም። ናይቲ ዩኒቨርስቲ ፕረዚዳንት ዶ/ር ሌሜ ጉታ ግን ተማሃሮ ዘለዎም ሕቶታት እናቕረቡ ትምህርቶም ክከታተሉ ብተደጋጋሚ እንተተሓተቱ እውን ክሰምዑና ኣይክኣሉን ኢሎም። “ብመሰረት ናይ ሰኔት ሕግና ሓደ ተማሃራይ ክከታተሎ ዝግባእ ናይ ትምህርቲ ግዜ ልዕሊ 80 ሚእታዊት እዩ።ነገር ግን ክሳብ ሕጂ ተማሃሮ 34. 4 ሚእታዊት ግዜ ትምህርቶም ብዘይምክትታሎም ንፈተና ኮፍ ብዘይምባሎም እቲ ሰኔት ናይ ሓደ ሰሚስተር መቕፃዕቲ ወሲኑ’ሎ።” ዶ/ር ሌሜ ወሲኾም ተማሃሮ ናብ ስድርኦም ምምላሶም ክመኽሩዎም ኣጋጣሚ ክፈጥር እዩ ዝብል እምነት ከምዘለዎም እውን ገሊፆም። እቲ ዩኒቨርስቲ ኣብቲ ቐፅሪ ብተደጋጋሚ ናይ ምምሃር ምስትምሃር ስነስርዓት ብምትእጉጓሉ ተማሃሮ ንፈተና ዘብቅዖም ግዜ ስለዘየሕለፉ እቲ ሰሚስተር ተዓፂዩ ንቐፃሊ ዳግም ምዝገባ 25ን 26 ለካቲት 2011 ዓ.ም ክዳለው ገሊፁ’ሎ። እቲ ዩኒቨርስቲ ካብ 12 ክሳብ 14 ጥሪ 2011 ዓ.ም ኩሎም ተማሃሮ ነቲ ቀፅሪ ለቒቖም ናብ ስድኦም ክምለሱ ብዘውፅኦ ምልክታ መሰረት ካብቲ ቐፅሪ ዝወፀ ተማሃራይ ሕጂ ምስ ስድርኡ ከምዝርከብ ብቅሬታ ይገልፅ።


ኤርትራዊ መሃዚ ሻም መስፍን “ምስጥር ዓወት፡ግቡእ ምሕደራ ግዜን ኣብ ትፈትዎን ተድምዓሉን ዓውዲ ምንጣፍን`ዩ” ይብል

ሻም መስፍን ብዓውዲ ምህንድስና ኮምፕዩተር ተመሪቑ ከም ክኢላ ሓበሬታ ቴክኖሎጂ ኮይኑ ኣብ ምስራሕ ዝረከብ ኣብነታዊ መንእሰይ`ዩ።\n\nጎን ጎኒ ስርሑ ኣብ ጥቕሚ ሕብረተሰብ ዝውዕሉ ዝተፈላለዩ ሶፍትዌራትን መተግበሪ ኣፕልኬሽናትን ብምድላው ጸገማት ሕብረተሰብ ንምፍታሕ ከይደቀሰ ዝሓድርን ወትሩ ሓደሽቲ ነገራት ኣብ ምፍጣር ኣብ ጻዕሪ ዝርከብን ዕዉት መንእሰይ`ዩ።\n\nቅድሚ ሕጂ ምስ ሓሙሽተ ብጾቱ “`ናትና ኦፕሬቲን ሲስተም` ዝሰመይዋ ብቐሊሉ ብትግርኛን እንግሊዝኛን ንክትጥቀመላ ትሕግዝ ስርዓት ከምኡ`ውን ንመባእታ ተማሃሮ ዘገልግላ ናይ ትግርኛን ቁጽርን መምሃሪ ሶፍት ዌር ምስ ካልኣዩ ሰሪሑ።\n\nእተን ስርሓት ኣብ ዝሓለፈ ዓመታዊ ፈስቲቫል ኤርትራ`ውን ተሸሊመን`የን ።ኣብ`ዚ ሕጂ እዋን ከኣ ንሕሙማት ሽኮርያ፡ንስነ-ጥበባውያን ዝሕግዙ ስርሓትን ዘረባ ናብ ጽሑፍ ትቕይር ሶፍት ዌርን ኣዳልዩ`ሎ።\n\nምስ ሻም ዝተገብረ ዕላል ኣብዚ ምስማዕ ይክኣል። No media source currently available


ኣብ ዝተፈላለያ ከተማታት ሱዳን ተቓውሞ ምክያዱ ተገሊጹ

ኣብ ዋና ከተማ ሱዳን ካርቱም ሓዊሱ ኣብ ዝተፈላለያ ከተማታት’ታ ሃገር ተቓውሞ ምክያዱ ናይ ዓይኒ መሰኻኽር ምግላጾም ኣገልግሎት ዜና ሮይተርስ ሓቢሩ። እዚ ናይ ሎሚ ሓሙስ ተቓውሞ ዝዓበየ ምዃኑ ይግለጽ ኣሎ። ሮይተርስ ዘዘራረቦም ናይ ዓይኒ መሰኻኽር ኣብ ቡሪን ኣልዴምን ዝተባህለ ከባቢታት ካርቱም ሓይልታት ጸጥታ ነቲ ተቓውሞ ንምብታን ዘንብዕ ጋዝ ምትዃሶም ገሊጾም። ብተመሳሳሊ ኣብ ከተማታት ኡምዱርማ: ገዳርፍን ፖርት ሱዳንን ሎሚ ሓሙስ ተቓውሞታት ምክያዶም ተፈሊጡ’ሎ። ኣብታ ሃገር ብዘጋጠም ዘሎ ቁጠባዊ ቅልውላው ብምቅዋም ታሕሳስ 19,2018 ዝጀመረ ተቓውሞታት ፕረዚደንት ዑመር ኣልበሽር ካብ መዝነቶም ክወርዱ ብምጥላብ ንኣስታት ሓደ ወርሒ ቐጺሉ’ሎ። ማሕበር ሰብሞያ ሱዳናዊያን ዝተባህለ ተቓዋሚ ጉጅለ ንሎሚ ሓሙስ ሰልፊ ምጽውዑ ይግለጽ'ሎ።


መደረ ቀ/ሚ ኣብይ ኣሕመድ ኣብ ዓለምለኸ ፎረም ቁጠባ

ቀዳማይ ሚንስትር ኢትዮጵያ ኣብይ ኣሕመድ ሎሚ ኣብ ስዊዘርላንድ ዳቮስ ኣብ ጉባኤ ዓለምለኸ ፎረም ቁጠባ ኣብ ዘስምዕዎ መደረ መንግስቶም ኣብ ዝሓለፈ 9 ኣዋርሕ ዝወሰዶም ቅልጡፍ ምምሕያሻት ፖለቲካን ቁጠባን ዘርዚሮም። ቀዳማይ ሚንስትር ኣብይ ኣሕመድ ኣብቲ ዓለምለኻዊ መድረኽ ኢኮኖሚ ኣብ ዘስምዕዎ መደረ ብኣሽሓት ዝቑጸሩ እሱራት ፖለቲካ ተፍቲሖም፥ ተቓወምቲ ንህንጸትን ዲሞክራሲን ክሰርሑ መንግስቶም ስጉምቲ ምውሳዱን ፍርቂ ህዝቢ’ታ ሃገር ንዝኾና ደቂ ኣንስትዮ ኣብ ምምሕዳሮም ዝለዓለ ስልጣን ከምዘለወን ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ: ሚንስተር ኮሚኒኼሽን ነበር ኣቶ በረከት ስምኦንን ታደሰ ካሳን ኣብ ትሕቲ ቀይዲ ምእታዎም ተገሊጹ

ፖሊስ ብገበን ብልሽውና ተጠርጢሮም ንዝበሎም ሚንስተር ኮሚኒኼሽን ነበር ኣቶ በረከት ስምኦንን ኣቶ ታደሰ ካሳን ሎሚ ረቡዕ ኣብ ትሕቲ ቀይዲ ምእታዎም መንግስታዊ ኣገልግሎት ዜና ፋና ሓቢሩ። ክልቲኦም ውልቀሰባት ‘ጥረት’ ዝተባህለ ትካል የማሓድሩ ኣብ ዝነበረሉ እዋን ገንዘብ ኣጠፋፊኦም እዮም ብዝብል ክሲ ሎሚ ንግሆ ኣብ ትሕቲ ቀይዲ ምእታዎም ኮሚሽነር ኮሚሽን ጸረ ብልሽውና ክልል ኣምሓራ ዝግኣለ ገበየሁ ብምጥቃስ ፋና ሓቢሩ ። እቶም ኮሚሽነር ብተወሳኺ ኣቶ በረከት ስምኦንን ኣቶ ታደሰ ካሳን ካብ መንበሪ ገዝኦም አዲስ ኣበባ ናብ ባህርዳር ከምዝተወስዱ ገሊጾም መስርሕ ፍርዲ ድማ ኣብቲ’ቲ ገበን ዝተፈጸመሉ ክልል ከምዝካየድ አረዲኦም። ኣቶ በረከት ስምኦን ካብ 1995-2012 ሚንስተር ሚንስትሪ ኮሚኒኼሽን ዝነብሩን ሓደ ካብ መስረቲ ጥረት ኮርፐረሽን ኮይኖም ክሳብ 2017 ድማ ኣብ መሪሕነት’ቲ ኮፐረሽን ይሰርሑ ምንባሮም ይፍለጥ። ኣቶ ታደሰ ካሳ ድማ አባል ቦርድ ምምሕዳር ጥረት ዝነበሩ እዮም። ጥረት ዋንነቱ ናይ ኣምሓራ ክልል ምምሕዳር ኮይኑ ናይ መስተ መፍረይ: ናይ ህንጻን ካልእ ሎጀስቲክ ትካላትን ዝሓዘ ኮርፐረት ትካል’ዩ። ግብረ መልሲ ኣቶ በረከት ኮነ ኣቶ ታደሰ ንምርካብ ዝተካየደ ፈተነ ከምዘይተዓወተ ሮይተርስ ኣብ ዘውጽኦ ዜና ገሊጹ’ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ግንባር ሓርነት ኦሮሞን ገዛኢ ፓርቲ ዲሞክራቲክ ኦሮሞን ጸገማቶም ብሰላም ንምፍታሕ ተሰማሚዖም

ነቲ ብኣባ-ገዳ ማለት ብዓበይቲ ዓዲ ኦሮሞ ዝተሸምገለ ስምምዕ፡ ብወገን ኦዴፓ ሓላፊ ቤት-ጽሕፈት ዲሞክራቲክ ፓርቲ ኦሮሞ ዶ/ር ኣለሙ ስሜ፡ ብወገን ግንባር ናጽነት ኦሮሞ ድማ ኣቦ-መንበር ኣቶ ዳውድ ኢብሳ ዝተመርሐ`ዩ ኔሩ። ኣብ`ቲ መድረኽ ስምምዕ፡ ኣካቢ ሕብረት ኣባ-ገዳታት ኦሮሞ ኣባ-ገዳ በየነ ሰንበቶ “ ህዝብና ብሰላም ወፊሩ ብሰላም ክኣቱ`ዩ ዝደሊ” ኢሎም። እቶም ኣባ-ገዳታትን ኣደታት ሲቄን “ፓርትታት ፖለቲካ ዝቐረበልኩም ናይ ዕርቂ ሕቶ ክሳብ ትቕበሉና ኣይንቕመጥን፡ ንገዛና`ውን ኣይንምለስን” ክብሉ ሓቲቶም። እቶም ፓርትታት ፖለቲካ ድማ ብሓድነት፡ ካብ ኣባ-ገዳታትን ካባ ኣደ-ሲቀን ዝቐረበሎም ናይ ሰላምን ናይ ዕርቅን ስምምዕ ከምዝቕበሉ ኣፍሊጦም። ድሕሪ`ዚ ኣቦ-መንበር ኦነግ ኣቶ ዳውድ ኢብሳ፡ ሰራዊት ኦነግ ንኣባ ገዳን ንህዝቢ ኦሮሞን ኣረኪብና ኣለና፡ ተጸዋዕነቱ`ውን ንኣባ-ገዳን ንህዝብን`ዩ ክብል ኣፍሊጡ። “ሰራዊት ኦነግ ኣባ-ገዳታት ብዘቐምጥዎ መንገዲ መሰረት ዕጥቁ ንኣባ-ገዳን ንዓበይቲ ዓድን እናረከበ ይእቶ” ኢሉ። ኣብ`ቲ ኮንፈረንስ ሰላም፡ ዕጡቕ ሰራዊት ኦነግ ዕጥቁ ንምፍታሕን እቲ ሰራዊት ናብ ካምፕ ንምእታውን ከምኡ`ውን ካልኦት ስምምዓት ንምፍጻም ሓደ ናይ ቴክኒክ ኮሚቴ ክቐውም ኣብ ስምምዕ ተበጺሑ`ሎ። በዚ መሰረት፡ ካብ ምሁራን 11፡ ካብ ኣባ-ገዳታት 54፡ ካብ ኦዲፓ 3፡ ካብ ኦነግ 3 ኣባላት ዘለውዎ ናይ ቴክኒክ ኮሚቴ ክቐውም ተሰማሚዖም ኣለዉ። ኣብ`ቲ መድረኽ፡ ብዘይካ መሪሕነት ኦነግን ኦዴፓን ካልኦት ኣብ ኦሮሚያ ዝንቀሳቐሱ ፓርትታት ፖለቲካን ዝምልከቶም ኣካላትን ተረኺቦም ምንባሮም ጸብጻባት ቪኦኤን መንግስታዊ ሚድያን ይሕብሩ።


ፕሮፈሰር ኣስመሮም ለገሰ ፡ብዛዕባ ምስጓግ ኤርትራውያን ካብ ኢትዮጵያ ኣብ ቅድሚ ኣህጉራውያን ትካላት ቀሪቦም ከም ዝሞገቱ ይገልጹ

ተመራማሪ ስነ-ሰብ ፕሮፈሰር ኣስመሮም ለገሰ፡ ብዛዕባ ንስርዓት-ገዳ ማለት ስርዓት-ደሞክራሲያዊ ባህሊ ብሄረ-ኦሮሞ ዝጸሓፍዎ ክልተ ዓበይቲ መጻሕፍቲ ዝምልከት ክልተ ቃለ-መጠይቕ ምክያዱ ይፍለጥ። ፕሮፈሰር ኣስመሮም ግን፡ ካልእ ምርምራት `ውን ጽሒፎም`ዮም። ብዛዕባ ምስጓግ ኤርትራውያን ካብ ኢትዮጵያ ብዝምልከት ብዓይኒ-ምኽባር ሰብኣዊ መሰል ጠሚቶም ክልተ ምርምራዊ ዶክመንታሪታት ብምሕታምን ኣብ ሕቡራት ሃገራትን ካልኦት ኣህጉራውያን ትካላትን ምቕራቦም`ውን ካብ ውጽኢት ስርሖም ሓደ`ዩ። ኣብ`ዚ ዘተኮረን ሳልሳይ ክፋልን ቃለ-መጠይቕ ኣብ`ዚ ምስማዕ ይክኣል። No media source currently available


ኢትዮጵያ: ኣብ ዝሓለፈ ሽዱሽተ ወርሒ 13,000 ሰባት ብናይ ምሕረት ኣዋጅ ተፈቲሖም

ኢትዮጵያ ኣብ ዝሓለፈ ሽዱሽተ ኣዋርሕ ብክስታት ግብረ ሽበራን ክሕደት ሃገርን ኣብ ማእሰርቲ ዝጸንሑ 13,000 ሰባት ምሕረት ምፍትሓ ፈደራል ዓቃቢ ሕጊ ኣፍሊጡ ክብላ መራኸቢ ብዙሃን ውሽጢ ሃገር ሓቢረን። ንምርጫ 2015 ስዒቡ ኣብታ ሃገር ብዝተላዕለ ተቓውሞ ተማሃሮ: ጋዜጠኛታት: ኣመራርሓ ተቓዋሚ ውድባት ዝርኸብዎም ኣስታት 30,000 ሰባት ኣብ ማእሰርቲ ምንባሮም ይፍለጥ። ቀዳማይ ሚንስትር ኣብይ ኣሕመድ ኣብ ወርሒ ሚያዝያ ናብ መዝነት ድሕሪ ምምጽኦም ነቶም ብክሲ ግብረ ሽበራ ተኸሲሶም ኣብ ማእሰርቲ ዝጸንሑ ንሽዱሽተ ወርሒ ብዝጸንሕ ናይ ምሕረት ኣዋጅ ካብ ማእሰርቲ ምፍትሖም ይፍለጥ። እቲ ኣብ ወርሒ ሓምለ 2018 ብፓርላማ ዝጸደቐ ናይ ሽዱሽተ ወርሒ ናይ ምሕረት ኣዋጅ ትማሊ ዘብቕዓ ክኸውን ከሎ በዚ አዋጅ ኣስታት 13,200 ሰባት ተጠቐምቲ ምኳኖም ንዓቓቢ ሕጊ ብምጥቃስ ፋና ብሮድካስቲንግ ሓቢሩ። ይኹን ደአ እምበር እቲ ናይ ምሕረት ኣዋጅ ብምጽናት ዓሌት: ዘይሕጋዊ መቕተልቲ: ጭውያን ሰብኣዊ ዘይኾነ ስቅያት ፈጺሞም ዝተኸሱ ከምዘይምልከት ፋና ብሮድካስቲንግ ወሲኹ ሓቢሩ’ሎ። እዚ ከምዚ ኢሉ ከሎ መንግስቲ ሕጊ ግብረሽበራ ንምምሕያሽ ምስ ተቓወምቲ ውድባትን ሲቪል ማሕበረሰባት ይዘራረብ ከምዘሎ ይፍለጥ።


ሱዳን: ፍቓድ ክልተ ጋዜጠኛታት ደው አቢላ

ሱዳን ኣብታ ሃገር ዝተላዕለ ተቓውሞ ሸፈነ ዝህቡ ዝነበሩ ክልተ ወኪላት ናይ ወጻኢ ሃገር መሓውራት ዜና ዝኾኑ ጋዜጠኛታት ደው አቢላ፥ ሓደ ካብኦም ወኪል ናይ ብስዑዲ እትውነን ጋዜጣ ኣል ዓረብያ ክኸውን ከሎ ዝሓለፈ ወርሒ ምስዚ ተቓውሞ ብዝተሓሓዝ ንሓጺር ጊዜ ኣብ ትሕቲ ቀይዲ ምጽንሑ ይፍለጥ። ሓደ በዓል ስልጣን ሚንስትሪ ሓበሬታ' ታ ሃገር ቤት ምኽሪ ናይ ወጻኢ መራኸቢ ብዙሃን ስርሓት ጋዜጠኛታት ኣል ዓረብያ ድሕሪ ምዕዛብ ነዚ ውሳነ ምውሳዱ ንኣገልግሎት ዜና ሮይተርስ ሓቢሩ። ጋዜጣ ኣል ዓረብያ ፍቓድ ጋዜጠኛ ሰዒድ ኢል ዲን ሃሰን ደው ምባሉን ኣቕዲሙ ምስ ሸፈነ ተቓውሞ ብዝተኣሳስር ንሓጺር ጊዜ ኣብ ትሕቲ ቀይዲ ኣትዩ ምንባሩን ኣፍሊጡ'ሎ። እቲ በዓል ስልጣን መንነት'ቲ ካልኣይ ጋዜጠኛ እንተዘይጠቐሰ'ዃ ወኪል ናይ ቱርኪ መሓውር ዜና ጋዜጠኛ ባህራም ዓብደልሞኒም ፍቓዱ ከምዝተሓድገ ንሮይተርስ ሓቢሩ'ሎ።


ኢጣልያ፡ ካብ ወደብ ምጽዋዕ ክሳብ ኣዲስ ኣበባ ዝዝርጋሕ መንገዲ ባቡር ንምስራሕ ከምትሕግዝ ኣፍሊጣ

ኢጣልያ፡ ካብ ወደብ ምጽዋዕ ክሳብ ኣዲስ ኣበባ ንዝዝርጋሕ ፕሮጀክት መንገዲ ባቡር ንናይ መጀመርያ መጽናዕቲ ክትሽፍን ምስምምዓ ኣዚዩ ዘሐጉስ`ዩ ክብል ናይ ኢትዮጵያ ቀ/ሚ ኣቢይ ኣሕመድ ሎሚ ኣፍሊጡ። “ኣብ ኢጣልያ ኣብ ዝነበረና ፃንሒት ምስ ዓለምለኸ ትካላት ብዛዕባ ልምዓትን ሰላምን ብርክት ዝበሉ ምይይጣት ዝገበርና’ኳ እንተኾና፡ ብፍላይ ምስ ቀዳማይ ሚንስትር ኮንቴ ኣብ ዝገበርናዮ ኩለ-መዳያዊ ናይ ልምዓት ምይይጥ ንወደብ ምፅዋዕን ኣዲስ ኣበባን ብመንገዲ ባቡር ንምርኻብ ንዘለና ድልየት ነቲ ናይ መጀመሪያ መፅናዕቲ ምሉእ ናይ ገንዘብ ድጋፍ ክገብሩን ነቲ ውፅኢቱ ሪእዮም`ውን ምትሕብባሮም ክቕፅሉ ዘርኣይዎ ድልየት ኣዚዩ ደስ ዘብልን ብዝለዓለ ደረጃ ዝተቐበልናዮን`ዩ።” ቀ/ሚ ኣቢይ ሎሚ ኣብ ሮማ ምስ ቀዳማይ ሚንስተር ኢጣልያ ጁሰፐ ኮንተ ኣብ ዝተራኸበሉ እዋን፡ ካልኦት ልምዓታዊ ምትሕግጋዛት`ውን ከም ዝዘተዩን ኣብ ስምምዕ ከም ዝበጽሑን ኣፍሊጡ`ሎ። ዶ/ር ኣቢይ ብዘይካ`ዚ ምስ ርእሰ-ሊቃነ ጳጳሳት ፍራንሲስን ምስ ፕረዚደንት`ታ ሃገርን፡ ከምኡ ምስ ሓለፍቲ ኣህጉራውያን ትካላትን ማሕበረ-ሰብ ኢትዮጵያን ተራኺቡ ኔሩ። ምሉእ ትሕዝቶ ኣብዚ ምስማዕ ይክኣል። No media source currently available


ኣከባብራ በዓል ጥምቀት ኣብ ኣስመራ

በዓል ጥምቀት በደረጃ ሃገር ኣብ ከተማ ኣስመራ ማይ ጥምቀት ተባሂሉ ዝጽዋዕ ከባቢ ብድምቐት ተኸቢሩ። ኣብቲ ስነ ስርዓት መራሕቲ ሃይማኖት፥ኣመንቲን ካብ ዝተፈላለዩ ሃገራት ዝመጹ በጻሕቲ ሃገር ተረኺቦም ኔሮም። በዓል ጥምቀት ከተማ ኣስመራ ባህላዊ መንነቱ ሓልዩ ብዝተፈላለዩ መንፈሳዊ መዛሙርን ባህላዊ ስነ ስርዓታትን ደሚቑ ተኸቢሩ። ምሉእ ትሕዝቶ ኣብዚ ምስማዕ ይክኣል። No media source currently available